
li ă 


PRECUVANTARE 


„Și am văzut cetatea sfântă, Noul Ierusalim, 
pogorându-se din cer de la Dumnezeu, gătită ca o 
mireasă împodobită pentru mirele ei.” 
(Apocalipsă 21,2) 


„Am auzit un sfânt vorbind... ” spune proorocul Daniel în capitolul 3, versetul 13, din 
cartea proorociei sale, îndemnându-ne să cugetăm duhovniceşte la prilejul providenţial de 
care am fost învredniciţi de Dumnezeu, de a-l fi întâlnit, a-l vedea, a-l cunoaşte şi a-l auzi 
vorbind, povăţuind, învățând şi sfătuind cu înţelepciune, dragoste şi har, pe Prea Cuviosul 
Părintele nostru Arsenie, în vremea când lucra, ostenea şi trudea la înveşmântarea cu o unică 
şi inegalabilă pictură ortodoxă, neobizantină şi transparentă a bisericii ortodoxe române 
„Sfântul ierarh Nicolae”, din parohia Drăgănescu, comuna Mihăileşti, de lângă Bucureşti. 
De aceea, a încerca să prezentăm în cuvinte şi imagini o descriere a picturii în tempera 
executată de către Părintele Arsenie la această sfântă biserică între anii 1968-1988, nu este 
un lucru uşor, însă absolut necesar, în condiţiile manifestării efectelor patinei timpului 
asupra acestei lucrări, toate motivațiile constituindu-se într-o întreită obligaţie morală, 
duhovnicească şi de conştiinţă. | 

„Dacă marele teolog creştin Clement Alexandrinul (ț215), ctitor şi întemeietor al şcolii 
teologice patristice din Alexandria Egiptului, a putut spune referindu-se la învățătorul său 
Panten, numit şi „albina siciliană ”: „L-am găsit în Egipt, unde era ascuns... ”, tot aşa am 
putea şi noi să spunem, parafrazând şi referindu-ne la Părintele Arsenie: „L-am găsit la 
Drăgănescu, unde era ascuns... ” şi învăluit în taina lucrării harului Duhului Sfânt, care l-a 
inspirat, precum la Sâmbăta şi Prislop şi mai apoi la Sinaia, să realizeze ceea ce a desăvârşit 
cu mâna-i măiastră. La biserica din Drăgănescu Dumnezeu a vorbit şi ne-a vorbit prin 
Părintele Arsenie, precum lui lov „din sânul vijeliei ” (lov 38,1) şi „din mijlocul furtunii ” 
(Iov 40,6) vremurilor - clepsidră cu nisip de aur - nu demult apuse, nouă şi tuturor celor ce 
veneam la Sfinţia Sa şi eram - şi poate mai suntem - asemenea berbecului de pe Moria 
„încurcat cu coarnele într-un tufiş” (cf. Facere 22,13) de probleme şi dileme, ispite şi 
necazuri, întrebări şi nelămuriri pe care i le puneam şi i le înfățişam Părintelui Arsenie, 
pentru ca să plecăm de fiecare dată de acolo mai luminaţi, mai învioraţi, mai uşuraţi, mai 
întăriți şi mai zidiți sufleteşte şi duhovniceşte, deoarece acolo, unde Sfinţia Sa lucra, se ruga 
şi ne asculta, ni se dezlegau toate nodurile de pe firul vieţii noastre, pe care Părintele căuta să 
ni-l înnoade, ca un duhovnic iscusit şi înaintevăzător cu duhul, cu veşnicia cea întru Hristos, 
prin Duhul Sfânt. 

La biserica din Drăgănescu, Părintele nostru Arsenie, ca un adevărat părinte 
neoisihast şi teolog neopatristic, ne-a revelat fundamentele teologiei ortodoxe: conştiinţa 
atotprezenţei lui Dumnezeu, Cel în Treime lăudat, după pilda proorocului, psalmistului şi 
împăratului David (Psalmul 15,8), conştiinţa contemporaneităţii noastre cu Hristos cel 
înviat, Dumnezeu adevărat şi Om adevărat, Care şade de-a dreapta Tatălui şi este împreună 

cu noi „în toate zilele, până la sfârşitul veacului ” (Matei 28,20) şi conştiinţa celui dintâi 
dintre păcătoşi, după cuvântul sfântului apostol Pavel (I Timotei 1,15). După toate cele ce 
le-a săvârşit în patrulaterul Sâmbăta - Prislop - Drăgănescu - Sinaia, Părintele Arsenie s-a 
săvârşit trecând la Domnul, dar viața Sfinţiei Sale, ca şi a tuturor sfinților, „este ascunsă cu 
Hristos în Dumnezeu ” (Coloseni 3,3). De aceea, la biserica din Drăgănescu - adevărată 
colibă a lui Iona de la margine de Ninive (lona 4,3) - ca şi la mormântul Sfinţiei Sale de la 
Mănăstirea Prislop, se împlinesc şi se desluşesc cuvintele fericitului Augustin (Ț430): 
„Timeo Deum transeuntem !” adică: „Mă tem ca nu cumva Dumnezeu să treacă şi să nu 
sesizez !” Acesta este şi rostul lucrării de faţă: de a-l readuce pe Părintele Arsenie şi lucrarea 
Sfinţiei Sale - după „Cărarea Împărăției” - încă o dată în casele şi în vieţile dumneavoastră, 
ale tuturor iubitorilor şi închinătorilor, credincioşilor şi pelerinilor-care l-aţi cunoscut sau nu 
l-aţi cunoscut, care l-aţi întâlnit sau nu l-aţi întâlnit, care vă mai aduceţi aminte sau nu vă mai 
aduceți aminte despre marele om al lui Dumnezeu şi slujitor al lui Hristos, părinte al nostru şi 
stâlp al neamului, care a fost Părintele Arsenie Boca (1910-1989). De aceea, binecuvântând 
arhiereşte pe toți ostenitorii, nevoitorii şi cititorii, care vor contempla prin acest album- 
iconostas pictura Părintelui Arsenie, ne îngăduim să încheiem în duh liturgic, printr-un 
mănunchi de stihuri pentru „Acatistul ” sfintei biserici ortodoxe roniâne de la Drăgănescu, 
împodobită cu pictură de către Prea Cuviosul Părintele nostru Arsenie: 

Bucură-te, Pantocrator al lui Hristos-Dumnezeu, 

Bucură-te, Icoană a Învierii Domnului, 

Bucură-te, Liturghie arhierească, veşnică şi nevăzută, 

Bucură-te, Iconostas care ne reverşi limbile de foc ale Duhuihii, 

Bucură-te, Evanghelie a lui Hristos, zugrăvită în lumini cereşti, 

Bucură-te, sfântă Masă a Nunții Fiului de Împărat, 

Bucură-te, Cruce a călugărului răstignit, 

Bucură-te, colibă a lui lona de la margine de Ninive, 

Bucură-te, capelă sixtină a Ortodoxiei româneşti, 

Bucură-te, Voronej al Munteniei şi podoabă a Bucureştilor, 

Bucură-te, nouă corabie a lui Noe, care pluteşti peste valurile tuturor vremurilor 

Bucură-te, raclă şi chivot a nevăzutei Catedrale a Mântuirii Neamului, 

Bucură-te, că de Dumnezeu ai fost aleasă şi rânduită pentru a fi pictată de către 
Părintele nostru Arsenie, 

Bucură-te, smerită şi sfântă biserică de la Drăgănescu ! 


Cu arhierească binecuvântare, 


Hăţăgel, 3 1 august 2005 + DANIIL STOENESCU 
Episcop-locţiitor de Vârşeţ 

ZI seoaaul m-am născut în 1910, septembrie 29, în Vaţa de Sus, jud. Hunedoara. 
Şcoala primară şi liceul în orăşelul Brad, acelaşi judeţ. De pe atunci mi se remarca o anumită 
înclinaţie spre singurătate şi spre probleme de religie, chiar peste puterile mele de atunci. Aşa 
spre pildă am o carte a lui Immanuel Kant: „Religia în limitele rațiunii” iscălită: pă aici Zian 
cl. IV. lic. 

La intrarea în cursul superior de liceu am rămas orfan de tată, care era cizmar de 
meserie şi foarte bun pedagog cu fiul său. Ştiu până astăzi că m-a bătut odată pentru ca sănu 
mai pierd timpul - ceea ce i-am făgăduit cu lacrimi şi n-am uitat până acum, şi de multe ori 
mi-a folositî în viaţă. 

În cursul liceului mi-au plăcut foarte mult: matematicile, fizica, religia, desenul şi 
muzica. Terminând liceul şi luând bacalaureatul la prima prezentare, înclinam spre ştiinţele 
pozitive, dar dacă aveam avere sau garantau tutorii pentru mine intram la aviaţie la Cotroceni, 
ceea ce n-a fost, împiedicându-mă sărăcia. Drept aceea a biruit înclinația contemplativă, sau 
speculativă şi în 1929 m-am înscris la Academia Teologică din Sibiu. 

În cursul teologiei mi-am vândut casa părintească spre a-mi putea continuă studiile. 
Eram şi bursier. Mamei nu i-am cerut niciun ajutor şi nici nu mă înduram, întrucât era 
divorțată de tata iar eu eram dat tatii prin sentința de divorț, ca fiind, pe baza meseriei, mai 
sigur că mă va da la şcoală. În timpul teologiei mi se lămurea frumuseţea chipului vieţuirii 
călugăreşti şi doream să mă instruiesc, pe cât puteam, mai temeinic, cu deosebire în latura 
„mistică a vieții. Cu prilejul acela aveam următoarele note caracteristice: deprindeam pe mama 
cât mai fără mine şi cât mai fără corespondență, ca oarecum să mă uite şi să nu-i vie greu când 
va afla că m-am călugărit. Apoi, de la plecarea din Brad, mi-am pus o anumită disciplină 
austeră, care avea mai multe amănunte greu de crezut. Aşa de pildă mi-am propus ca toată 
vremea teologiei să nu fac nici o cunoştinţă cu fete. Ceea ce n-am reuşit, întrucât tocmai în 
anul acela 1929 Ministerul îngăduie şi fetelor să studieze teologia, şi m-am pomenit cu vreo 
câteva colege. Dar cunoştinţe în oraş am izbutit să n-am. Asta am reuşit toată vremea 
teologiei, deşi făceam parte şi din „Reuniunea de muzică Gh. Dima” din Sibiu, de sub dirijorul 
N. Oancea, şi care era mixtă. Aveam problema voinţei în stăpânirea simţurilor. Mai mult chiar, 
mă preocupa, studiind mistica comparată a diferitelor religii superioare, ca să văd prin proprie 
experienţă, cât se întinde sfera voinței în domeniul vieţii sufleteşti şi biologice. Mă interesa să 
văd dacă e adevărat ce afirmă cărțile asupra actelor reflexe, şi asupra instinctelor, că anume 
sunt independente de voință şi controlul conştiinţei. Experiența mea personală însă mi-a 
dovedit că acţiunea voinţei şi a conştiinţei se poate întinde şi peste instincte şi actele reflexe 
după o oarecare variabilă. Mă ajutau la aceste adânciri şi studiile ce le făcea pe vremea aceea 
Mircea Eliade la Calcutta, trimis de Universitatea din Bucureşti, pentru studii orientalistice. 
Iar parte de studii le tipărea în Revista de filosofie din Bucureşti, şi-mi parveneau pe această 
cale. 

Toate acestea mă interesau să le aflu şi să le probez în vederea călugăriei. Mă abţineam 
de la „voia în oraş”, ci stam în curtea şcolii cu poarta deschisă. Cu colegii nu ieşeam în oraş 
decât dacă trebuia în interesul şcolii, a vreunui profesor, sau însoțiți de profesori, cum era 
cazul cu reuniunea de muzică. N-am dansat şi n-am învăţat lucrul acesta. Îmi dase tata grija 
asta şi mai cu deosebire când eram teolog nu-mi puteam închipui să fac aşa ceva. 

De viaţa altora în afara zidurilor teologiei am fost în cea mai perfectă indiferență şi 
necunoştință. Toate preocupările mele erau şi sunt până astăzi interioare, nu exterioare. 

Vorbăria mi-a fost urâtă de când mă ştiu. Chiar numele călugăresc mi l-am ales pentru că 
Avva Arsenie îşi alesese nevoinţa tăcerii, prin care s-a desăvârşit interior. 

Teza de licență în Academia Teologică rezuma strădaniile mele spre acea desăvârşire 
interioară a omului, şi purta titlul: „Încercări asupra vieţii duhovniceşti”. Terminam teologia 
prin 1933. 

În vacanță mă ocupam cu pictura. 

Pictura mi-a lungit şcoala. Căci aflând Mitropolitul Nicolae Bălan că am talentul 
acesta, m-a trimis anul următor 1933/34 la Academia de Arte frumoase din Bucureşti, care 
am terminat-o în cinci ani. Profesori principali aveam pe dl. Francisc Şirato, Costin Petrescu 
şi Fr. Reiner, ultimul de la Facultatea de medicină. La medicină de multe ori nu puteam merge 
din cauza frământărilor şi grevelor studenţeşti, care mă supărau pentru motivul că pierdeam 
vremea şi cunoştinţele de anatomie şi antropologie cu profesorul meu, care de multe ori era 
pus în imposibilitatea să-şi ţină cursul. Abia aci m-am lovit de mişcările politice studenţeşti, 
care mi-au produs o impresie neplăcută. În mişcări studenţeşti n-am intrat nici de fapt, nici de 
drept, întrucât Academia de Arte frumoase nu era considerată în cadtul Universităţii, ci ca o 
şcoală aparte. Deci pe noi de la Bellearte ne tratau ca fiind înafară de studenţii ce să se poată 
înscrie în centrul studențesc Bucureşti. Am fost complet în afară de orice mişcare 
studenţească sau înscriere în vreo mişcare politică. 


Vremea în Bucureşti 


Am petrecut-o nelipsind de la şcoală niciodată. Bolnav încă n-am fost, ca să lipsesc pe 
pricina asta. Lucram la atelier foarte mult. Primăvara mergeam de la 5 dimineaţa şi mă 
întorceam la internatul Radu Vodă unde locuiam, seara la cină. Trei âni am stat la internat, ca 
să fie o garanţie pentru mine că nu mă ocup cu nici o pierdere de vreme. Pe-acolo mai veneau 
şi studenţi legionari care ne chemau cu ei. Nu m-am dus niciodată. Şcoala mă absorbea total şi 
n-aveam vreme de pierdut. (Bătaia din copilărie pentru a nu pierde vremea mă urmărea ca un 
înger păzitor.) 

Studiam foarte mult. Timpul ce-mi mai rămânea liber acasă îl foloseam citind şi 
discutând teologie cu încă un coleg de-al meu care studia Conservatorul. Aşa s-a întâmplat că 
odată, plăcându-mi foarte mult scrierea mistică a sfântului loan Scărarul, am tradus-o în 
româneşte, în vreme de 5 luni. M-a ajutat foarte mult la încheierea convingerii mele de-a intra 
în călugărie. 

În vremea aceea, mişcarea legionară era în toi şi se discuta de ea în toate părțile. Eu ca 
un independent de politic, nu mi-am găsit înclinaţie către mişcare. Apoi s-a întâmplat că nici 
nu m-a mai chemat nimeni. Singura mea participare a fost asta: când se întorceau din Spania, 
morţi, Moţa şi Marin, am ieşit cu colegi întâmplători prin curte până la trotuarul străzii „Calea 
Griviței”, pe care trecea convoiul de la Gara de Nord spre Calea Victoriei. Căci Academia 
noastră era pe Calea Griviței. Deci am privit o parte din convoi şi pe cei doi morţi. Atâta tot. 

Colegi la şcoală am avut de toate soiurile şi neamurile. Aveam, la alți profesori, pe unul 
Vulpescu; ăsta era comunist, purta cravată roşie, însă discuţii n-am avut împreună niciodată. 
Aveam coleg de clasă pe un evreu Iţhoc Steinberg - eram prieteni. Îi spuneam câteodată: Măi 
Steinberg, tu eşti evreu şi eu creştin, deci ar fi să fim unul împotriva altuia. Eu însă am să fiu 
mai bun ca tine şi tu n-ai să te poţi supăra pe mine, dacă în felul acesta te voi concura în viaţă. 

Mai pe urmă, când am citit Biblia, am văzut că ultima misiune mondială e a evreilor, 
eventual a unei idei a evreilor. 

Am terminat Belleartele cu bine, am făcut anul de practică, la o biserică din Bixadul 
Oltului, care era de zugravit în frescă î împreună cu profesorul meu Costin Petrescu. Îndată 
după terminarea acelui an de practică, ce însă a fost mai scurt, am plecat, trimis de 
Mitropolitul Nicolae Bălan, în Sfântul Munte, ca să deprind călugăria de acolo. La plecare 
erau cele mai aspre cercetări ca nimeni din cei ce-au fost legionari vreodată să nu poată ieşi din 

țară. Eu, neavând absolut nimic la activ, am obţinut paşaport de călătorie: în Europa „sans 
Russie”, de la Prefectura poliţiei din Sibiu. 

Iar întrucât eram diacon, am obținut şi încuviințările speciale de la cele trei Patriarhii: a 
României, a Constantinopolului şi a Atenei, precum şi a celor două guverne: român şi grec, 
precum că n-am nimic suspect la activ, ci simpla chemare către desăvârşirea interioară prin 
meşteşugul călugăriei. 

M-am întors în ţară la 8 iunie 1938. Ţin minte data pe aceea, că intrând în ţară pe la 
Moraviţa am văzut drapelele româneşti, de acel 8 Iunie de odată. 

De la data aceasta, până la Paştile anului viitor când am intrat în călugărie, mi-am 
adunat unelte de pictură, materiale, am mai învăţat la Chişinău cu nişte meşteri ruşi poleitura 
cu aur „cicanca”, şi alte lucruri trebuitoare unui atelier de pictură. 

În Vinerea Izvorului după Paştile anului 1939, am fost tuns în călugărie primind 
numele Arsenie. 

“Un an m-am ocupat cu gospodăria, eram primul şi singurul călugăr la Mănăstirea 
Brâncoveanu - Sâmbăta de Sus jud. Făgăraş. De pictură nu-mi mai rămânea vreme. Al 
doilea an la fel. Până când m-am luat de grijă că am învăţat pictura degeaba. Se întâmplă 
în vremea asta că ne veneau oameni cu durerile lor şi evlavie la Mănăstire şi călugări. Mai 
intrase în călugărie Părintele Serafim Popescu. L-am rugat pe el să primească preoți - eu 
simțindu-mă nevrednic. A primit-o. Aşa au început slujbele la Mănăstire după puteri. 

Într-o iarnă, probabil prin 1941, ne trezim cu o avalanșă de oanieni de toate vârstele şi 
treptele, năpădindu-mă să stau de vorbă cu ei despre necazurile lor. Aci m-am trezit să fac 
duhovnicie cu oamenii, deşi nu eram preot. Ştiam că tot ce păţesc oamenii, i se trage de pe 
urma greşelilor sau a păcatelor. Aşa m-am văzut silit să primesc preoția şi misiunea imajoră a 
propovăduirii lui Hristos-Dumnezeu adevărat şi Om adevărat, precum şi a sfințirii omului, ca 
să aibă pacea lui Dumnezeu în sine, absolut în orice împrejurări s-ar afla în viață. I-am învăţat 
să fie curați față de oameni şi faţă de Dumnezeu; să dea Cezarului ce e al Cezarului (ascultare 
cetăţenească, dajdie, etc.) şi lui Dumnezeu ce e al lui Dumnezeu (cuget curat, suflet purificat 
şi trup curăţit de patimi). 

Despre această învățătură, martori îmi sunt toţi cei ce-au ascultat poveţele cele după 
Dumnezeu pe care li le-am dat: iubirea de Dumnezeu, iubirea de toţi oamenii, fără deosebire 
şi viața curată, care fac cu putinţă reîntoarcerea noastră, a împlinitorilor, iarăşi în Împărăţia de 
obârşie, de unde ne-a trimis Dumnezeu spre scurtă cercare a cumințeniei şi a iubirii noastre, pe 
pământ, în stadia şi arena vieţii. 

Asta îmi este toată misiunea şi rostul pe pământ, pentru care m-a înzestrat cu daruri, 
deşi eu sunt nevrednic. Pentru asta sunt solicitat în toate părțile, ca să propovăduiesc iubirea 
lui Dumnezeu şi sfințirea oamenilor prin iubire. 

De alte gânduri şi rosturi sunt străin. 


Ieromonahul Arsenie. 
R. Vâlcii. 17 iulie 1945 

CENEZA FILIIRI 


Puţină introducere 


Biserica, clădirea, e un locaş de rugăciune, de slujbe religioase, de lămurire a credinţei 
pe înţelesul şi trebuinţa credincioşilor. 

Bisericile ortodoxe sunt pictate sau zugrăvite, spre deosebire de cele catolice care mai 
folosesc şi sculptura; iar cele protestante nu folosesc decât numai arhitectura. 

Sunt deci trei feluri de arhitecturi după cele trei confesiuni. La obârşie n-a fost decât 
arhitectura ortodoxă a răsăritului, care a folosit pictura. 

Pictura sau mozaicul au rostul de a arăta plastic, pe perete, învățătura creştină sau chiar 
istoria mântuirii omului. 


Textul Pantocratorului. 


„Doamne, Doamne, caută din Cer şi vezi şi cercetează via aceasta pe care a sădit-o 
Dreapta Ta şi o desăvârşeşte pe ea.” 


Via aceasta sunt oamenii; iar în mod special creștinii. Căci textul spune clar: „Nu pentru 
lume Mă rog, ci pentru cei ce Mi i-ai dat din lume Mă rog”. Iar aceştia sunt plini de lipsuri, de 
boli, de sălbătăcie şi de micimi sufleteşti. Şi mulţi îşi dezmint obârşia lor dumnezeiască. Deci 
„via tânjeşte”. 

Pentru această vie, ca să reînvie la destinul ei mai presus de lume se roagă toţi arhiereii 
în cursul Liturghiei, cu aceste cuvinte: „Doamne, Doamne,...” 

Când creştinul nu-şi confirmă, nu-şi afirmă atât obârşia divină cât şi creşterea sa 
dumnezeiască şi dincolo de lume, viaţa lui aici tânjeşte. Pictura Pantocratorului îi mai aduce 
aminte şi de viața lui mai presus de lumea de „aici” şi de „acum”. 


Funcţia religioasă a picturii 


Rostul picturii în biserică tocmai aceasta este de-a atrage, prin însuşirile ei de artă a 
frumuseţii, ochiul şi interesul omului către problema centrală a mântuirii sale. 

Drept aceea ochii Mântuitorului, din locul cel mai înalt, al Pantocratorului, „te văd” în 
orice punct al bisericii te-ai duce. 

Pictura cu posibilităţile ei, vrea să ilustreze prin aceasta, dogma Bisericii, că Dumnezeu 
„te vede” oriunde te-ai duce sau te-ai ascunde de EI, ca să faci rele în voie. 

Dacă mâna omenească poate arăta plastic acest fel de vedere, poate că tu, privitorule, 
vei fi mai atent la faptele tale şi vei ţine seamă că „te vede Dumnezeu”, oriunde, oricând şi din 
totdeauna. 

De aci nu mai e decât un pas până la altă dogmă a Bisericii: a atotprezenţei lui 
Dumnezeu, cum mărturisea sfântul Pavel atenienilor că „În EL trăim, ne mişcăm şi suntem”. 

Dimensiunile bisericii cresc până la dimensiunile Creaţiei. Natura nu e autonomă ci e 
creația lui Dumnezeu. De asemenea şi omul nu e numai natură sau capătul unei evoluţii, ci e şi 
fiul lui Dumnezeu, Căruia Îi ne rugăm numindu-L „Tatăl nostru”. Iar „evoluţia” lui tocmai de 
aci începe şi-i fără de sfârşit. Nicidecum nu se termină totul cu mormântul. 

De aceea „Pantocratorul”, lisus Hristos, trebuie văzut primul când intri într-o 
biserică. Pictorii ÎL şi reperezintă mai mare, ca scară de proporţie faţă de restul picturii, nu 
numai vrând să biruie distanţa ci să-l evidențieze şi importanța. 

În bisericile cu turlă urmează zugrăvirea cetelor îngereşti, adică a creaţiei lumii 
spirituale, care a precedat creaţia lumii materiale. Turla e o modalitate arhitectonică mai uşor 
de realizat decât cupola Sfintei Sofii, care oferă cea mai bună „suprafaţă" a Pantocratorului. 
Tavanul boltit de aci a apropiat Pantocratorul de credincioşi, cât mai mult nu se mai putea. 

În istoria artelor avem răsfrânt pe chipul Pantocratorului şi ideologia timpului. 
Pantocratorul era un Suveran sever, chiar încruntat, ca un Împărat de care oamenii să se teamă. 
Neajunsul era că pierdea tinereţea cea veşnică de pe chip, ca de pildă la Ravena. 

S-a întâmplat şi cazul invers, ca în vremea romantismului, când chipul Domnului 
Hristos devenea chipul unui bărbat frumos, asemenea oamenilor, fără adâncime divină. 

O greutate a chipului Domnului Hristos o mai constituia şi etnicitatea pictorilor. Grecii 
puneau, în mod reflex, ceva din etnicul şi clasicitatea artei lor; ceea ce caracterizează stilul 
bizantin până astăzi. Perioada Renaşterii chiar a pus preţ pe această etnicitate a pictorilor în 
reprezentarea chipului Domnului Hristos. Domnul Hristos seamănă cu pictorul şi cu 
naționalitatea lui. Exemplul cel mai izbitor al genului l-a dat un pictor ungur, Muncaci: lisus 
înaintea răstignirii, privind pe cei doi tâlhari răstigniți deja. Operă de mare valoare cu subiect 
religios. | 

Chipul bisericesc al Pantocratorului caută, cum cere Hegel în Estetica lui, un chip 
universal al omului, al tuturor oamenilor, de toate neamurile. Toate neamurile, toți oamenii să- 
şi recunoască în El chipul lor de obârşie, chipul devenirii lor eternitate. Grea temă şi poate cea 
mai grea a picturii. Leonardo da Vinci a prins această notă în Cina cea de Taină, într-un desen, 
dar în pictură n-a mai prins îndeajuns această rezolvare. Michelangelo a izbutit acest chip 
universal al omului, în chipul lui Adam, la creație. 


Teologia icoanelor 


Despre această „vedere” a Pantocratorului se pot spune mult mai multe lucruri. Cine 
s-ar hotări să ia în serios această vedere a lui Dumnezeu, egală cu atotprezența Lui la toate 
nivelele existenţei şi la toate formele timpului sau a subunităților sale, îşi poate sfinți viața şi 
prin ostenele şi stăruință, răbdare şi cunoştinţă poate „evolua” de la chip la „asemănare”. 
Aceasta-i continuitatea de conştiinţă a atotprezenței lui Dumnezeu. 

„Asemănarea” - aceasta caută pictorul să o arate ca notă comună pe toate chipurile 
sfinţilor cu toată diversitatea numelor şi neamului lor. Fiecare sfânt e altcineva, dar toţi au o 
asemănare, într-o mai mică sau mai mare măsură cu Cel ce-L aveau conştient, în centrul 
smeritei lor rugăciuni şi atenţii. Toate icoanele sfinților au ceva real din cel reprezentat, pentru 
că aveau în ei pe Cel atotprezent, Care le dăruia sfințenia asemănării. 


Maica Domnului 


Cea mai mare asemănare cu Domnul Hristos o are Maica Domnului. E şi de la sine 
înțeles. Ea L-a adus pe Fiul lui Dumnezeu între oameni şi ca Om adevărat şi ca Fiu „al 
omului”. Prin sfânt sufletul ei a trecut sabia durerii la răstignirea Fiului ei. 

Chipul Maicii Domnului e al doilea ca mărime, după Pantocrator. Dacă „locul” 
Pantocratorului e în „Cerimea” bisericii şi a creației, locul Maicii Domnului e în Conca 
Altarului bisericii văzute, locul Liturghiei, a jertfei cei de-a pururi pe pământ. 

Istoria mântuirii omului începe în altar. 

E prevestită de prooroci; 

E anunţată de îngeri; 

E pre-rânduită de „Cel Vechiu de zile, Care făcu pe om”, şi Care pentru noi oamenii, s-a 
făcut Om şi Fiu al Maicii Domnului Care cheamă pe oameni, Sus, de unde vine EI, mai presus 
de fire, dar şi din braţele Maicii Domnului, din iubirea de oameni, aprinsă până la Jertfă. 


Jertfa cea de-a pururi 


Aceasta-i nota esenţială a acestui „Prunc”: istoria dragostei lui Dumnezeu Tatăl, care-şi 
trimite Fiul în lume să aprindă şi între oameni focul dragostei de Dumnezeu şi întreolaltă şi să 
ne descopere la toţi, limpede, că toţi oamenii suntem fiii Aceluiaş Părinte. Evreilor nu le-a 
făcut această descoperire. De atunci „Iubirea”, definiţia lui Dumnezeu, e mereu pe cruce, în 
agonie, până la sfârşitul istoriei, cum scrie Pascal. 

Ideia aceasta, a Iubirii ca Jertfă, e motivul compoziţiei plastice a unui moment din 
sfânta Liturghie: a prefacerii sfintelor daruri de pe altar în Trupul și Sângele 
Mântuitorului, pentru viaţă şi mântuirea lumii (credincioşilor) precum Însuşi a rânduit. 

Prevăzând furturile istoriei ne-a întărit pe noi prin descoperirea asistenței Sale 
personale în toate valurile şi bântuielile vieţii pământeşti. | 

„lată Eu cu voi sunt - Trup şi Sânge - în toate zilele, până la sfârşitul veacului”. E un 
alt mod, mai concret, al atotprezenţei lui Dumnezeu în creație. 

Liturghia reprezentată prevede arhiereii de la cei dintâi, din Ierusalim, sfântul Iacob, de 
la autorii de Liturghii din veacul de aur, arhierei mărturisitori din epoca iconoclasmului, ai 
altor neamuri, printre care şi unii de pe pământul nostru. 

Jertfa cea de-a pururi mai ţine lumea. Când oamenii vor împiedeca-o să se mai 
săvârşească vine sfârşitul, dar până la ultimul om, care să se mântuiască, se va săvârşi această 
Jertfă. 


Evangheliştii 


Printre altele pictura are ca rost principal arătarea plastică a vieţii Mântuitorului şi a 
descoperirii Sale. Lămureşte şi arată pe limba artei ceea ce cărțile, începând cu Evangheliile 
şi evangheliştii, spun pe calea cuvântului. 

De aceea evangheliştii ocupă aci locul al treilea al reprezentărilor plastice. Ei sunt 
primii patru martori ai Adevărului în jurul Pantocratorului. „Dacă s-ar fi scris toate câte a spus 
şi a făcut lisus - scrie evanghelistul Ioan - cred că nici în lumea aceasta n-ar fi încăput cărțile 
ce s-ar fi scris.” Şi cărţile se scriu de atunci încoace în flux continuu şi în progresie geometrică 
şi bune şi rele. Cărţile vor fi şi ele martore pentru cei ce le-au scris. 


Ereticii 


E bine să precizăm aci că sunt şi „Hristoşi mincinoşi” după cum Însuşi ne-a prevenit. 
Pe ce-i cunoaştem ? Este cineva meşter în falsuri, care se va arăta mai către urmă. Îi cunoaştem 
pe aceea că toţi hristoşii mincinoşi nu sunt fiii Tatălui, întrucât nu-şi lasă adepții să spună sau 
să se roage cu rugăciunea „Tatăl nostru”; nu sunt fiii Maicii Domnului, întrucât spun rele de 
Maica Domnului; nu-i lasă să-şi facă semnul Crucii, că-i unealtă de ocară; nu-i nici icoană 
care să-L arate, că acestea ar fi „chipuri cioplite”, idoli; nu-i nici întemeietorul Bisericii, 
întrucât „ei” sunt biserică, apăruţi ca ciupercile după Reformă (cca. 2000 în U.S.A., 1000 în 
Franţa) şi prolifică în progresie, neavând nici unii vechimea primei Cincizecimi 

a Pogorârii Sfântului Duh, ziua întemeierii Bisericii creştine. 

Deci ereticii, sectarii, nu mai sunt creştini, au căzut din creştinism. 

Primul eretic a fost Cerint, în veacul apostolic, pe care l-a combătut sfântul evanghelist 
Ioan. Altul, însemnat, Arie, combătut şi lepădat de Biserică la Sinodul I ecumenic. Apare în 
pictură de două ori. 

Ereticii au fost cauza principală a convocării Sinoadelor ecumenice pentru stabilirea 
dogmatică a doctrinei creştine. Au fost şi ierarhi eretici; de pildă Nestorie, condamnat de 
Sinodul din Efes, la 431, cum arată reprezentarea Maicii Domnului din stânga tâmplei. 


O explicaţie iconografică 


Cu acest prilej e nimerit să arătăm că zugrăvirea unei biserici ţine seama de o dispoziţie 
iconografică devenită tradiţie, precum şi arhitectura deasemenea ţine seama de un canon al 
construcţiei, oricât de simplificat ar fi, după posibilităţile locale ale credincioşilor. 

Şi aci un deviz prevede ce să se picteze pe fiecare formă arhitectonică. Astfel în stânga 
tâmplei se pictează Maica Domnului în slavă, cu Pruncul în braţe înconjurată de doi ierarhi 
sau un ierarh şi un evanghelist, de obicei Ioan evanghelistul, în grija căruia a fost încredințată 
de Domnul Hristos, de pe Cruce. 

Iar în dreapta tâmplei Domnul Hristos, Dreptul Judecător, înconjurat de sfântul loaii 
Botezătorul şi de Maica Domnului, care intervine pentru iertarea siifletelor. 

Până încă nu erau desenate aceste teme, Părintele Bunescu pure întrebarea: 

- Şi cum arăţi pe Domnul Hristos ca Judecător ? 

- Îmbrăcat arhiereu, cu mitră pe cap, cu Evanghelie în stânga şi binecuvântând. 

- Dar de aci nu rezultă că e Judecător. 

- Bine, atunci să-L arătăm că judecă un suflet la judecata particulară; iar compoziţia va 
avea două registre, unul mai mare sus şi altul, la o scară mai mică jos. 

- Aşa da. 

- Dar treaba rezolvată aşa deschide o altă problemă: că toate compoziţiile următoare 
vor cere şi ele două registre, altfel nu mai avem unitate în tratarea picturii. Problema unității de 
scară într-o pictură bisericească e de stabilit de la bun început pentru reuşita picturii, iar aci 
apare, oarecum, o abatere de la scară, aşa cum e ea rezolvată până acum. 

- O rezolvi cum ştii, dar Dreptul Judecător să-L arăţi Judecător. 

- Mă leg şi la o atare inovaţie, dar totuşi pe baza unei nemulțumiri mărturisite de 
profesorul nostru Nae Popescu, de la cursurile de iconografie bisericească. EI nu era deloc 
mulțumit „că în registrele superioare ale unei arhitecturi bisericeşti se reprezintă scene cu 
personagii multe, deci mărunte ca scară, şi ca urmare departe de ochiul privitorului şi 
pierzându-și claritatea şi chiar importanţa. Iar în registrul de jos, cel mai aproape de ochi să pui 
sfinți în mărimea naturală sau şi mai mari, înşiraţi ca soldaţii, fără nici o mişcare sau 
compoziţie”. Acestea mi le aduc bine aminte. Dar mai urmează ceva: adaosul acestui nou 
registru oricum, mărunt, la cel al sfinţilor, va lungi foarte mult timpul de lucru. La asta ce 
ziceţi ? Şi făcând părintele o fugă sumară asupra picturii de până aci, repede s-a decis şi pentru 
lungirea timpului de lucru. - Să fie şi aşa ! 

Şi a fost, ba şi mai mult, pentru că însuşi registrul sfinţilor a fost mişcat din statica 
obişnuită şi sfinții implicaţi într-o temă dinamică. Criteriul cu aprecierea picturii la „metrul 
pătrat” a mai căpătat o lovitură de graţie şi lăsat să caracterizeze doar un cap pătrat, dar să nu 
aprecieze o lucrare de artă. 

Caracterul general al acestei picturi mai e unul, rezultat tot dintr-o discuţie la cuțite, 
anume o tonalitate foarte deschisă a picturii şi a unei armonii calde. Tot din neprevăzut s-au 
realizat şi acestea, dar totuşi dintr-o incidenţă. 

Se lucra la bolta centrală la Botezul Domnului. Şi vine Părintele Bunescu cu graba: 

- Da, când termini D-ta pictura ? 

- Când ziceţi. 

- Ei, lasă gluma; e vorba, cu ce te-alegi d-ta lucrând aşa de încet ? (Mai pusese aceeaşi 
problemă şi inspectorul de teren al Departamentului.) 

- Ce să fac, mă silesc să lucrez măcar aşa de bine cât sunt în stare, altfel e „fuşerai”, şi nu 
se cuvine nicăiri, da-ncă-n biserică. 

- Totuşi e prea încet şi-s supărat. 

- Dar scrie în Noul Testament: „Orice lucraţi, lucraţi ca pentru Dumnezeu nu ca pentru 
oameni !” Ştergeţi jos de-acolo şi iau bidineaua. 

- Bine, bine, dar cine-ţi plăteşte ? ? 

- Cel Căruia Îi lucrez îmi va şi plăti. El mi-a dat talantul şi-mi va da şi plata. (Mai 
pățisem figura şi la angajarea ca pictor la Patriarhie. Părintele Preda mă caracteriza bine: are 
talent n-are randament). 

- M-oi sili să găsesc o metodă mai grăbită de lucru. 

Ce să suprim ? Observ că pe draperia sfântului loan Botezătorul încă nu trasasem 
liniatura cu ne gru şi rămăsese locul ei albul zidului. Deodată mi-a sărit în memorie liniatura cu 
alb de pe ceramica veche grecească. Ce frumos era desenul cu alb. Graba: nu mai pierd vremea 
cu liniatura draperiilor în negru; rămâne albul zidului. Deci prima întâlnire cu arta străveche a 
Eladei. Noutatea nu s-a oprit aci. Pictorul venea de la Patriarhie cu noutăţile picturii î în email, 
pe fond şi liniatură de aur. Encloazoneurile. Frumuseţea a biruit graba. Aşa că în. loc să câştig 
timp m-am trezit lungindu-l dar ridicând neaşteptat Valoat ga lucrului. Nimeni n-a mai zis 
nimic. 

De la această eliminare a negrului a rezultat fica neaşteptată şi reuşită a 
picturii. Negrul nu transformă vopselele în culoare ci le întunecă, le trage la pământ. Albul le 
uşurează, iar aurul le spiritualizează, pentru că prinde lumina naturală care aprinde totul. 

Aceste două întâmplări explică de ce această pictură a durat 15 ani. 

A mai fost şi a treia întâmplare. 

Părintele paroh tot nu renunţase dintru adânc la graba pusă la grea încercare. Se termina 
pictura, dar cam dispărea de pe perete. Se chiar stabilea recepţia ei, când, deodată îmi spune 
alarmat: 

- Dar unde-i pictura Părinte pictor ? 

- Unde să fie ? pe perete, uite-o ! Şi luai o gumă moale de bellearte pentru cărbune şi 
ştersei fumul de pe un pătrat mic de pe zid şi apăru pictura aproape cum o făcusem. 

- Şice ne facem? 

- Ştergem fumul !; cu miez de pâine şi cu guma ! 

Vedeam eu că se afumă pictura, dar tăceam,; ştiind că şi o patină naturală poate adăuga la 
urmă, la frumuseţea ei. 

Deci încă un şantier de lucru neprevăzut, schele, oameni; iar în altar obligat Părintele 
Bunescu să şteargă personal cu guma fumul. Avea rău de înălțime. Dar numai aşa a înţeles să 
păstreze cum trebuie pictura bisericii de fumul lumânărilor. Am adaos şi o cămăruță pentru 
lumânări cu ventilaţie asigurată şi scoaterea afară a fumului. 

Totuşi pictura a trebuit reîmprospătată mult mai mult decât simple accente de lumină. 
Fumul lumânărilor avea petromolul care era uns şi atenuase culorile. 

Totuşi patina a ajutat armoniei. 


Sinaia, Părintele ARSENIE BOCA 


„O smerită mărturisire ortodoxă...” * 21 








Părintele Arsenie lucrând în anii '80 în Altarul Sfintei biserici de la Drăgănescu. 

„Cunosc un om în Hristos, care acum patrusprezece ani fie în trup, nu ştiu, fie în afară 
de trup, nu ştiu, Dumnezeu ştie a fost răpit unul ca acesta până la al treilea cer. Şi-l ştiu pe un 
astfel de om fie în trup, fie în afară de trup, nu ştiu, Dumnezeu ştie că a fost răpit în rai şi a 
auzit cuvinte de nespus, pe care nu se cuvine omului să le grăiască...” II Corinteni 12,2-4. 
(... şi a văzut lucruri de nespus, pe care nu e îngăduit omului oricum să le privească... n.n.) 


FIsANIE 


„Această sfântă Biserică cu hramul sf. Nicolae din satul Drăgănescu, s-a zidit din 
temelie în anul 1870, de către Petru Dănescu şi lon Dumitrescu, Biserica veche de lemn fiind 
luată de apele Argeşului cu cimitir cu tot la o revărsare în 1866 când a fost construit şi podul 
peste noul curs al râului. S-a restaurat din temelie prin subzidire, înălțarea zidului exterior, 
construirea bolţii din pronaos şi arhitectura acoperişului cu cele trei turle, toate din nou, 

"prin osârdia şi grija preotului paroh Savian Bunescu care a păstorit Biserica din anul 1937, 
având sprijinul material al enoriaşilor şi al altor buni creştini care au cercetat Biserica. S-a 
zugrăvit în tempera de către ieromonahul pictor Arsenie cu îndelungă răbdare (15 ani), cu 
multă originalitate şi documentaţie - o smerită mărturisire ortodoxă de credință exprimată 
plastic - s-a înzestrat cu mobilier, catapeteasma, strănile şi uşa, sculptate în stejar de către 
sculptorul în lemn Ion D. Circei din Grumăzeşti, jud. Neamţ. S-a sfinţit în ziua de 2 octombrie 
1983 de către Prea Sfinţitul Episcop vicar Roman lalomițeanul, delegatul Prea Fericitului 
Patriarh Iustin Moisescu, cu un sobor de preoți, protoiereu fiind prea cucernicul părinte 
Sibianu Enache. 

Celor ce ne urmează le lăsăm rugămintea să păstreze cu sfințenie ceea ce le dăruim, 

realizat cu atâta dragoste şi trudă. 

STARE DE CENTENFLAŢIE 


„Zis-a Domnul către Moise: «Voi face să treacă 
pe dinaintea ta toată frumuseţea Mea... lată un loc 
lângă Mine, vei sta pe stâncă.” (Exod 33,19-21) 


in punct de vedere teologic, frumuseţea este o însuşire naturală şi morală a lui 
Dumnezeu şi este prezentă alături de adevăr, bine, dreptate, iubire, pe o treaptă supremă în 
scara valorilor. În limbajul biblic, frumuseţea lui Dumnezeu, a făpturilor create şi a omului 
este sinonimă cu minunea şi este exprimată prin „minunăţie” (Psalmul 103,25; Psalmul 
138,14), pentru că orice minune nu poate fi decât frumoasă şi orice frumuseţe nu poate fi decât 
minunată. O astfel de minune a zilelor noastre este şi minunata şi preafrumoasa pictură 
ortodoxă executată de Părintele Arsenie Boca la biserica din Drăgănescu. 

Domnul nostru lisus Hristos Fiul lui Dumnezeu întrupat, este „împodobit cu 
frumuseţea mai mult decât fiii oamenilor” (Psalmul 44,3). Prin artă în general şi prin arta 
religioasă în special, omul ca şi făptură creată continuă şi contribuie ca un împreună-lucrător 
cu Dumnezeu la desăvârşirea creaţiei, „săvârşită” de Creator în Săptămâna primordială şi la 
transfigurarea acestei creaţii desfigurată prin păcat. În esenţa ei adevărată și în adâncimea ei 
profundă, arta nu poate fi decât revelatoare de taină şi dogmă, latreutică şi doxologică, obiect 
şi mijloc al contemplaţiei duhovniceşti pentru om, cu ochii minții umpluţi sau „orbiți” de 
Lumina divină necreată, în extazul rugăciunii. Pictura bisericii de la Drăgănescu este totodată 
o pictură revelatorie şi vizionară, celestă şi eshatologică, harică şi genială. 

După Cincizecime sau Rusalii, harul Duhului Sfânt îmbogăţeşte, plineşte şi 
transfigurează în istoria Bisericii arta religioasă, învestind-o prin harisma artistului creştin cu 
dar, ceea ce face ca Adevărul dogmatic revelat, să se poată descoperi şi ca Frumos prin 
frumuseţea artei ortodoxe. Culorile şi nuanțele artistice, desprinse parcă din culorile 
curcubeului legămîntului lui Dumnezeu cu Noe (Facere 9,13) şi întrețesute în arta religioasă 
prin pictura bisericească sau iconografie, sunt o expresie, nu numai a luminii naturale răsărită 
în prima zi a creaţiei, dar şi a „umbrelor” şi urmelor sesizate „atât pe cât li se putea...” ale 
Luminii divine necreate de pe Tabor, dar creatoare la poalele Taborului, adică în istoria şi în 
viaţa Bisericii creştine. 

Prin urmare, în iconografia ortodoxă materia folosită şi împodobită pentru a fi „bună 
podoabă a Casei Tale”, este transfigurată de Lumina harică şi taborică prin transparenţă şi 
luminozitate pentru a urca înspre hotarele Spiritului sau ale Duhului Sfânt, fiind inundată de 
Acesta prin limbile de foc ale Rusaliilor, deapururea atotprezente, atotluminoase şi îndumne- 
zeitoare, revelându-ne prin transparenţă şi limpezime veşmintele Bisericii lui Hristos pe 
Taborul şi Golgota istoriei sale ca fiind „albe ca lumina” (Matei 17,2). 

În paginile ce urmează încercăm prin litere şi în cuvinte, să înnodăm şi să 
înmănunchem ca într-un „snop de foc” (lezechiel 1,4), razele unor culori luminoase prin 
expresivitate, limpezime şi transparență quasi-taborică sau eshatologică, a unui „cer nou pe 
un pământ nou”, respectiv pe pereţii interiori ai unei sfinte şi smerite biserici, cer deschis pe 
pământ. Prezenţa alături de imaginile picturii sau printre ele, a cuvântului scris şi zugrăvit, 
întemeiat pe bogate texte biblice, patristice şi originale ale autorului picturii, Părintele 
Arsenie, care pe lângă alte multe aspecte, exprimă şi dau o puternică notă de originalitate, 
creativitate, inspiraţie şi mesaj, reflexe ale unei genialități demult consacrate şi manifestate, 

ca dar şi harismă de la Dumnezeu, constituie într-un fel însăşi exegeza, tâlcuirea sau 
comentariul picturii de la biserica din Drăgănescu, în esenţa ei. Pentru că Hristos Însuşi este 
Cel care îşi pictează şi îşi împodobeşte bisericile Sale ca locaşuri de cult, prin darul şi prin 
harul cu care Duhul Sfânt lucrează şi îşi mişcă uneltele Sale - smeriţii pictori şi zugravi de 
biserici. 

Pictura bisericii de la Drăgănescu exprimă ea însăşi în întregimea ei „o frumuseţe 
dintr-o altă lume” după cum spunea chiar Părintele Arsenie, într-o referire precisă la icoanele 
împărăteşti de la sfânta Mănăstire Prislop, cuvinte care, neîndoelnic pot defini şi pictura 
acestei sfânte biserici - „snop de grâu încins cu crini” - asemenea Bisericii-Mireasă din 
Cântarea Cântărilor (7,3). Pictura bisericii de la Drăgănescu este de fapt „Cărarea 
Împărăției” desfăşurată în imagini, pe care vă invităm să o contemplaţi într-o stare de 
admiraţie şi uimire, minunare şi bucurie prin paginile-iconostas ale acestui volum, care ne 
vorbesc în locul Părintelui Arsenie Boca. 


Vârşeţ, 6 septembrie 2005 + DANIIL STOENESCU 
Episcop-locţiitor de Vârşeţ 


LL 


SFĂNTUL ALTAR 


»Mântuirea începe în Altar...” 


e bolta sfântului Altar - şi a cerului - este reprezentat, conform revelaţiei sfântului 
prooroc Daniel 7,9, „Cel vechi de zile... Carele făcu pe om” - creaţia - Dumnezeu Tatăl cu 
aureola triunghiulară (o cv) binecuvântând cu amândouă Mâinile, care preînchipuiesc pe 
Dumnezeul Fiul şi pe Dumnezeu Duhul Sfânt, în culori şi nuanţe transparente, deschise, 
luminoase. „Taina ochilor” care te privesc în orice loc şi din orice direcție, exprimă 
atotprezenţa şi atotştiința Sa dumnezeiască. Dumnezeu Tatăl este înconjurat de doi serafimi. 
Lumina harului Sfântului Duh se revarsă în raze şi unde, sub forma unui elipsoid care o 
învăluie pe Maica Domnului - DEISIS - care şade pe Tronul măririi ca o Împărăteasă a cerului 
şi a pământului şi ca o Mireasă a lui Dumnezeu, cu Pruncul Iisus Hristos pe braţul stâng, 
înconjurată atât Maica Domnului cât şi Mântuitorul de linia cuvintelor care continuă primul 
text: „Cel vechi de zile... Carele făcu pre om... Carele pentru noi oamenii s-a făcut Om” şi 
care exprimă Întruparea Domnului la „plinirea vremii” (Galateni 4 „4). Dedesubt se află un 
covor tradițional cu motive ornamentale româneşti, ca „aşternut al picioarelor Domnului” 
(Matei 5,35). 

Mântuitorul lisus Hristos, care se aseamănă la faţă cu Maica Sa, Prea Sfânta Fecioară 
Maria, Născătoarea de Dumnezeu, exprimă copilăria curată şi nevinovată sau tinerețea 
veşnică, arătându-ne cerul cu degetul arătător al mâinii stângi îndreptat în sus - după cum este 
reprezentat şi filosoful grec Platon în „Şcoala din Atena” a lui Rafael, având mâna dreaptă 
orientată înspre lumea ideilor, de sus, în antinomie, cu Aristotel a cărui mână se pogoară 
arătând înspre pământ. Cu mâna dreaptă deschisă înspre Sfânta Fecioară Maria, Născătoarea 
de Dumnezeu, Mântuitorul Iisus Hristos vrea să ne spună prin cuvinte nescrise, ca şi pe 
Crucea Golgotei: „Fiilor, iată Mama voastră !” (cf. loan 19,27). Doi îngeri, fiecare cu câte un 
genunchi plecat într-o starea de închinare neîncetată, „în Duh şi adevăr”, străjuiesc de o parte 
şi de alta Tronul Maicii Domnului. Pe doi nori aurii, se află litera X cu monogramul 
Mântuitorului Hristos şi a Maicii Sale sfinte, înscrise în cerc şi purtate cu sfinţenie pe mâini de 
către sfinţii îngeri. 

Împărăteasa cerului şi Mireasa lui Dumnezeu poartă pe frunte şi pe umărul drept câte o 
stea, ca pecete şi semn divin a stelei de la Betleem, reprezentată pe veşmântul-hlamidă de 
culoare roşu închis şi ca semn al pururea-fecioriei Sale. În aureola Maicii Domnului sunt şapte 
crini, simbol al virtuţilor „Celei ce este plină de har” (Luca 1,28), iar aureola Mântuitorului 
Hristos este în semnul sfintei cruci, având o ov „Eu sunt Cel ce sunt” (Exod 3,14). 

La colţurile bolţii sfântului Altar avem flori ornamentale, atât de iubite de Părintele 
Arsenie, iar pe fondul luminos al acesteia, contemplăm - precum patriarhul Avraam (Facere 
15,5) - o mulţime de stele din ziua a patra a creației. Pe arcul de deasupra iconostasului care 
desparte Altarul sau Sfânta Sfintelor de naos sau Sfânta şi care simbolizează şi reprezintă 
creația, după cum sfântul Altar preînchipuieşte cerul, este pictat un brâu-omofor ornamental, 
în centrul căruia se află o preafrumoasă Cunună de spini care se odihneşte pe o Cruce- 
monogram în X. 

În registrul de sus de pe peretele sfântului Altar, se află mai multe medalioane, care au 
în centru pe Mântuitorul Iisus Hristos Arhiereu binecuvântând şi încununat cu mitră şi cu 
două aureole ce se întretaie în suprapunere, având pe umăr şi pe piept omofor SIA sfânta 
Evanghelie şi fiind înconjurat de doisprezece arhierei: 

La dreapta Sa sunt: 

1. Moise proorocul, arătând cu dreapta spre Hristos, cu cele două table ale Legii, şi 

două raze unghiulare ce-i străbat aureola, odihnindu-se pe fruntea Legiuitorului. 

2. Sfântul apostol Iacob, fratele Domnului episcopul Ierusalimului. 

3. Sfântul sfințit mucenic Ignatie Teoforul. 

4. Sfântul Dionisie Areopagitul, arhiepiscopul Atenei. 

5. Sfântul Atanasie cel Mare, al Alexandriei, Niceia - 325 - Simbolul de credinţă. 

6. Sfântul Nicolae Cabasila, arhiepiscopul Salonicului. 

La stânga Domnului sunt: 

1. Melhisedec, împăratul Salemului (păcii). 

2. Sfântul Policarp al Smirnei. 

3. Sfântul Andrei Criteanul, care priveşte în sus, cu cunoscutele cuvinte din Canonul 
cel Mare: „De unde voi începe a plânge faptele vieţii mele cei ticăloase ?” 

4. Sfântul Grigorie de Nissa. 

5. Sfântul Ciril al Alexandriei, având pe cap un fes cu cruce. 

6. Sfântul Grigorie Palama, mitropolitul Salonicului în mantie arhierească, acoperit 
cu culion şi camilafcă. 

Medalioanele arhiereşti sunt încadrate cu flori şi legate prin cruci şi noduri. 

În partea stângă a absidei sfântului Altar este reprezentată „Liturghia Arhierească”, 
cosmică şi neîncetată, cerească şi pământească. Mântuitorul lisus Hristos în veşmânt alb 
transparent, izvorăşte lumină dumnezeiască, binecuvântând cu amândouă mâinile şi fiind 
înconjurat de doi serafimi. Pe sfânta Masă sau dumnezeiescul Prestol se află sfânta 
Evanghelie, sfântul antimis, sfântul potir, sfântul disc cu sfântul Agneţ, sfânta cruce, un 
sfeşnic cu trei lumânări, simbol al Preasfintei Treimi şi sfântul chivot în chipul Bisericii. 
Împrejurul sfintei Mese stau îngenunchiaţi, înclinați sau în picioare şi cu capetele plecate, în 
ceasul suprem al Prefacerii euharistice, sfinții şi sfințiții arhierei şi slujitori ai soborului ceresc 
şi pământesc, având în mijloc ca protos pe sfântul apostol lacob al Ierusalimului, 
îngenunchiat şi cu capul plecat pe marginea sfintei Mese. La rândul lui, sfântul apostol Iacob 
este înconjurat de alţi unsprezece slujitori: sfântul Spiridon al Trimitundei, sfântul ierarh 
Nicolae din Mira Lichiei, sf. loan cel Milostiv al Alexandriei, Ulfilas, episcopul Goţilor, în 
picioare, sf. Atanasie cel Mare şi sf. loan Gură de Aur, înclinați, sf. Policarp al Smirnei, sf. 
Vasile cel Mare, doi diaconi îngenunchiaţi, cu spatele spre privitor şi alți trei sfinți fără nume. 

Deasupra sfintei Liturghii Arhiereşti - care vrea să ne arate prezenţa reală şi nevăzută a 
Mântuitorului lisus Hristos la fiecare sfântă şi dumnezeiască Liturghie, de la Cina cea de 
Taină până la Parusie sau A Doua Sa Venire - sunt înscrise cuvintele: „lată Eu cu voi sunt - 
Trup şi Sânge - în toate zilele până la sfârşitul veacului” (Matei 28,20). În marginile de 
deasupra putem vedea întuneric şi lumină, explozii, fulgere, umbre, revărsări de apă, 
cataclisme şi flăcări de foc, care exprimă „începutul durerilor” (Matei 24,8) din „zilele cele 
mai de pe urmă”. 

In partea dreaptă a absidei sfântului Altar este prezentată „Teologia icoanei” în 
viziunea Părintelui Arsenie, şi anume: două sfinte Icoane pe lespezi în relief, ca două table ale 
Legii celei Noi, reprezentând pe Mântuitorul lisus Hristos binecuvântând şi pe Maica 
Domnului cu Pruncul Iisus în braţe, înveşmântaţi în hlamide roşu deschis, alb şi galben în 
lumină iradiantă. Sub aceste sfinte icoane, ţinute pe mâini de împărăteasa Irina în stânga şi 
împărăteasa Teodora în dreapta, coboară o mahramă, ce va şterge încă o dată fața de sudori, 
lacrimi şi sânge a Bisericii lui Hristos pe Golgota istoriei, pe care scrie: „Constantinopol 19 
februarie 843. Duminica Ortodoxiei”. 

În partea dreaptă, stând în picioare, se află patriarhul Metodie Mărturisitorul având 
pe mâini icoana Maicii Domnului cu Pruncul, sf. Nicolae Cabasila, episcopul Tesalonicului, 
având în mâini cartea „Viaţa lui lisus” şi cuviosul Teodor Studitul, cu cartea „Cuvinte 
duhovniceşti”, îmbrăcat în veşminte călugăreşti. 

În partea stângă se află patriarhul Tarasie, patriarhul Nichifor Mărturisitorul, sfântul 
loan Damaschin, fiecare cu câte o carte sau sfântă icoană. Sfântul loan Damaschin 

desfăşoară un sul cu următorul text: „Nu am prea multe cărţi şi nu am nici timp liber ca să 
citesc, intru însă în Biserică, spitalul obştesc al sufletului, înăbuşit de gânduri ca de nişte 
spini; podoaba picturii mă atrage să mă uit, îmi desfătează privirea ca o vorbă şi pe 
nesimţite slava lui Dumnezeu pătrunde în suflet”. „Am privit răbdarea mucenicului, 
răsplata cununilor şi mă aprind ca un foc, cu dorinţa de a-l imita. Căzând la pământ mă 
închin lui Dumnezeu, prin mijlocirea mucenicului şi mă mântuiesc”. 

„Apostolii au văzut pe Domnul cu ochii trupului, pe apostoli alţii, iar pe mucenici 
alții. Şi eu, pentru că am fost zidit din suflet şi trup, doresc să-i văd şi cu sufletul şi cu 
trupul şi să am o doctorie care să mă ferească de orice rău. Văzând, mă închin la ceea ce 
se vede, nu ca la Dumnezeu, ci ca la o icoană cinstită a celor cinstiţi.” Migne, P.G. XCV, 
coll. 1332 B şi 1293 C. 

Deasupra avem cuvintele „Chipul slavei Tale celei negrăite sunt, deşi port ranele 
păcatelor” (din „Binecuvântările morţilor”) şi mai multe zeci de chipuri omeneşti, unele 
înaureolate şi transfigurate, care au atins asemănarea cu Dumnezeu, altele naturale, 
desfigurate şi caricaturizate de păcat, după apropierea sau depărtarea de Lumina lui Hristos 
„care luminează tuturor” din mijlocul imaginii, cu priviri îndreptate înspre Dumnezeu sau 
întoarse de la EI, exprimând diverse stări şi trăiri sufleteşti. 

La Proscomidiar se află sfântul arhidiacon Ştefan, întâiul mucenic, cu cădelnița în 
mână şi sfânta Evanghelie pe umăr şi sfântul arhidiacon Laurenţiu, cu cădelniţa î în mână şi 
sfântul chivot pe umăr. Mai jos, în partea stângă, nouă spice de grâu - cu două mai multe decât 
în visul lui Iosif - încadrează Ochiul atotvăzător, înscris într-un triunghi, deasupra unui sfânt 
disc cu steluță şi sfântul Agneţ, iar în partea dreaptă, avem alte nouă spice de grâu care 
încadrează pe Mântuitorul Hristos euharistic, binecuvântând din sfântul potir. Dedesubt se 
află un spaţiu ornamentat cu frunze de viţă de vie şi struguri din Eşcol (Numeri 13,24) care 
simbolizează pe lisus Hristos Viţa cea adevărată (loan 15,1). 

Compoziţia de pe peretele semicircular al sfântului Altar redă scene de mărturie şi 
martiriu. În stânga citim cuvintele evanghelice: „Precum M-a trimis pe Mine Tatăl în lume 
şi Eu vă trimit pe voi în lume, ca pe nişte miei în mijlocul lupilor, către cei ce vor crede 
întru Mine după cuvântul şi mărturia voastră, ca să le deschideţi ochii, să se întoarcă de 
la mărturia lui Satan la Dumnezeu şi prin credinţa în Mine să primească iertarea 
păcatelor şi partea cu sfinţii” (loan 20,21; Matei 10,16). 

Dedesubt: 

1. Sfântul Vasile cel Mare înaintea lui Festus (prefectul Modestus) în anul 375, stă 
drept, legat, adus de ostaşi. Festus în veşmânt de dregător roman stând pe un tron vegheat de 
pajura romană, priveşte crunt şi încruntat. Altcineva se află în poziţie de acuzator: „Tirane, de 
acesta suntem bătuţi. De surghiun nu-i pasă. Avere nu are să-l deposedăm. Iar de moarte 
nu se teme. Când i-am spus că nimenea nu mi-a mai vorbit aşa, mi-a răspuns: «Se vede 
că încă n-ai întâlnit episcop !»”. Sfântul Vasile, descoperit, vorbeşte prin tăcere şi privire. 

2. Sfântul loan Gură de Aur în trei ipostaze: 

a) În picioare, predicând Evanghelia lângă statuia Eudoxiei în faţa mulţimii: „larăşi se 
tulbură Irodiada... iarăşi cere pe tipsie capul lui Ioan...” 

b) Şezând la masă şi scriind cartea „Despre preoţie". Pe acoperemântul Mesei sunt 
cuvintele: „Mai multe sunt furtunile care zbuciumă sufletul preotului decât talazurile 
care bântuie marea”. (Din Tratatul despre preoţie). 

c) Exilul din anul 404: două indicatoare pe care scrie KUKUZO, un ostaş urmând 
sfântului loan care pleacă în exil în haine sărăcăcioase, având un toiag în mână şi cu o mică 
povară văzută în spate şi o alta, mult mai mare - „grija pentru toate bisericile” (II Corinteni 
11,28)- care nu se mai vede, ci doar se întrevede. 

3. „De la soborul I ecumenic anul 325, împotriva lui Arie”: Împăratul Constantin pe 
tron, Arie ereticul, dezgolit la trup şi suflet. Sfântul Spiridon în spatele lui cu cărămida din care 
se aprinde foc şi curge apă şi sfântul Nicolae pregătindu-se să pălmuiască pe ereticul care L-a 

pălmuit pe Fiul lui Dumnezeu lisus Hristos, prin erezia sa. 

4. „După al V-lea exil al sfântului Atanasie cel Mare”, pentru lupta sa împotriva 
arianismului: pe fluviul Nil, având conturul a două piramide în depărtare, pluteşte o barcă cu 
doi ostaşi împinsă de cuvintele: „Căutăm pe Atanasie” şi o altă barcă cu sfântul Atanasie şi 
un creştin, arătând spre înapoi: „Mergeţi înainte”. 

În partea dreaptă citim cuvintele: „Iar când vă vor da pe voi în mâna stăpânitorilor, 
nu vă grijiţi cum sau ce veţi răspunde, căci se va da vouă în ceasul acela ce să grăiți. 
Fiindcă nu voi sunteți care grăiți, ci Duhul Tatălui vostru este care grăieşte întru voi. Şi 
veţi fi urâţi de toţi pentru numele Meu” (Matei 10,19-22). 

Dedesubt: „Din viaţa şi patimile cuviosului Ştefan cel Nou, pe vremea împăratului 
iconoclast Constantin Copronimul, care atiranisit Biserica între anii 741-775.” 

a) Venirea la călugărie a tânărului, cu capul descoperit, îmbrăcat în haină lungă albă, în 
faţa stareţului. Razele soarelui pătrund pe fereastra Bisericii şi a sufletului sfântului. Tânărul 
priveşte spre icoana Mântuitorului Hristos care binecuvintează şi ține Evanghelia deschisă, 
icoană pe care Ştefan o va mărturisi şi o va apăra cu preţul vieții sale. Evanghelia 
Mântuitorului Hristos ni se deschide la cuvintele: „lar când vor zice tot cuvântul rău 
împotriva voastră, minţind pentru existenţa Mea, bucuraţi-vă că a voastră este 
Împărăţia cerurilor” (cf. Matei 5,11). 

b) Monahul Ştefan predică din pridvorul Bisericii înaintea mulţimii de credincioşi şi 
monahi. 

c) EI este adus de ostaşi în fața împăratului Constantin care stă pe tron, îndemnat de 
împărăteasa iconoclastă, care stă în picioare, amândoi fiind „insuflați” şi umbriţi de aripile ca 
de liliac ale diavolului întunecat. Acesta are un şarpe deasupra capului ce-i descrie şi îi 
conturează o „aureolă” neregulată şi întunecată, iar o stea îi pecetluieşte capul diavolului din 
care ies două coarne înroşite în sângele mucenicilor lui Hristos pe care i-a străpuns şi ucis 
veacuri de-a rândul. 

d) Mucenia Anei, păzită de ostaşi, ea este bătută de călăi cu toiege, în tălpi şi pe trup, 
pentru că nu-şi schimbă mărturisirea rostită de ea şi scrisă pe perete: „Sfânt şi drept îl ştiu pe 
Ştefan !”. 

e) Pătimirea sfântului Ştefan, bătut, culcat la pământ şi călcat în picioare de chinuitori şi 
în cele din urmă exilat. 

f) Îngenunchiat pe malul mării cu icoana Maicii Domnului cu Pruncul Iisus în braţe, 
este adus din nou la împăratul înspăimântat, înrăit şi îndrăcit, de statornicia mucenicului. 

8) Aflat în temniță, sfântul nou mucenic Ştefan propovăduieşte mulțimii de monahi 
închişi, ridicând în mâini două sfinte icoane. 

h) Moartea sfântului Ștefan este reprezentată astfel: legat, bătut, culcat la pământ cu 
faţa spre cer de unde mâna dumnezeiască nevăzut arătându-i-se îi revarsă Lumină pe față, har 
şi putere, dragoste părintească şi primitoare în Împărăţia ce i-o deschide sufletului lui „mult 
pătimitor”. Bătut cu pietre, trupul e legat de o piatră şi aruncat în mare. Deasupra citim 
cuvintele: „Jar cuviosul primind mucenicia la 53 de ani ai vârstei sale în 28 ale idelor lui 
Noemwvrie, cu vina de pe urmă: «Ştefan mi-a făcut temniţa mă-năs-ti-re !”. 

La baza absidei sfântului Altar, avem un şir ornamental tradițional şi original 
cuprinzând spătare de tronuri. 

4 culptat în lemn de stejar carpatin, iconostasul bisericii de la Drăgănescu, susține un 
număr de icoane pictate după erminia ortodoxă, în culori de o nuanţă deschisă, albastru senin 
ca fond, cu ton de alb, galben şi auriu. Uşile împărăteşti ni se deschid prin icoana Buneivestiri 
care este „începutul mântuirii noastre”. În stânga coboară arhanghelul Gavriil cu un sul 
desfăşurat pe care scrie: „Bucură-te ceea ce eşti plină de dar, Domnul este cu tine”. În 
dreapta, sfânta Fecioară Maria stă la un amvon al cerului şi al pământului, umbrită de „Puterea 
Celui Preaînalt” şi scăldată în lumina Sfântului Duh care, coborând la Bunavestire, 
prefigurează Botezul în Iordan şi vesteşte anticipând Rusaliile. 

Icoanele împărăteşti: Mântuitorul Iisus Hristos binecuvintează stând în picioare pe 
un nor, având ca răni urmele piroanelor la mâini şi la picioare. Privirea Sa dumnezeiască şi 
atotvăzătoare ne dezvăluie prin „taina ochilor” Săi preacuraţi adevărul dogmatic revelat al 
atotprezenţei şi atotştiinţei Sale. Domnul Hristos este înveşmântat în hlamidă de culoare roşu 
aprins. Chipul sfintei Sale icoane exprimă tinereţea veşnică, biruitoare, senină şi iubitoare 
întru desăvârşire. În mâna stângă ţine sfânta Evanghelie deschisă la cuvintele: „Fericiţi veţi fi 
când: vă vor ocări şi vă vor prigoni pe voi şi vor zice tot cuvântul rău împotriva voastră 
mințind din pricina Mea. Bucuraţi-vă şi vă veseliți că plata voastră multă este în ceruri” 
(Matei 5,11-12). Pe pagina stângă a sfintei Evanghelii se află globul pământesc în albastru, cu 
ecuator şi semimeridian pe care tronează sfânta şi dumnezeiasca Cruce, „semnul Fiului 
Omului” şi simbolul creştinismului. Planeta albastră este înconjurată de cuvintele Domnului: 
„Iată Eu cu voi sunt în toate zilele până la sfârşitul veacului...” (Matei 28,20). 

Icoana Maicii Domnului ne-o reprezintă pe Născătoarea de Dumnezeu stând în 
picioare pe nor, cu Mântuitorul lisus Hristos în brațe, fiind înveşmântată în hlamidă roşu 
aprins. Ca şi pe bolta Altarului, Pruncul lisus revelează copilăria şi curăţia veşnică, cu mâna 
stângă ne arată cerul, iar dreapta o deschide spre îmbrăţişarea noastră, prevestind întinderea şi 
cuprinderea dumnezeieştilor Sale braţe pe Crucea Golgotei. 

În uşile diaconeşti stau: în partea dreaptă arhanghelul Mihail ca arhistrateg al cerului şi 
al Domnului Savaot, stând pe un nor cu o sabie de foc vâlvâitoare - aceeaşi cu care păzea 
drumul spre Pomul Vieţii (Facere 3,24) - îndreptată în Jos şi gata să apere din nou Edenul 
sfântului Altar şi să pedepsească orice necuviință. Cu stânga susține monogramul încercuit al 
Mântuitorului Iisus Hristos (a X 0), iar la uşa diaconească din stânga, ne întâmpină sfântul 
arhanghel Gavriil, de asemenea deasupra unui nor, oferind Sfintei Fecioare Maria, Maica 
Domnului din icoana împărătească - şi privitorului - un preafrumos crin cu cinci potire albe. 
Aripile celor doi arhangheli le cuprind aureolele. 

În dreapta iconostasului avem icoana hramului: sfântul ierarh Nicolae, îmbrăcat ca 
arhiereu în odăjdii galbene, ornamentate cu cruciulițe, având omofor pe umăr şi pe piept şi 
ținând sfânta Evanghelia în mâna stângă, iar cu dreapta binecuvintează ca un arhiereu, stând 
în picioare pe pământ, la marginea unei mării şi fiind gata oricând ca un grabnic ajutător, să 
întindă mâna tuturor „celor ce călătoresc pe ape” şi tuturor creştinilor închinători, care-i 
poartă numele, îl cinstesc şi îl strigă, în orice furtună sau naufragiu al vieţii s-ar afla. 

În stânga iconostasului se află icoana sfinţilor apostoli Petru şi Pavel care ţin cu 
mâinile încrucişate biserica Mănăstirii Voroneţ, ca simbol al ortodoxiei apostolice româneşti, 
pe a cărei faţadă vestică este reprezentată în miniatură Judecata de Apoi, iar cu celelalte două 
mâini, sprijinesc un prapor sau steag bisericesc, pe care ar fi trebuit să fie zugrăvită minunea 

de la Cincizecime sau Rusalii. Textul ne grăieşte de la sine: „Praznicul Cincizecimii: - ziua 
întemeierii Bisericii. Pe această piatră (a mărturisirii divinității lui lisus, revelată lui 
Petru), voi zidi Biserica Mea şi porţile iadului nu o vor birui pe ea” şi „Cred: întru una 
sfântă, sobornicească şi apostolească Biserică” (Matei 16,18). Peste pământul pe care stau 
în picioare sfinţii apostoli Petru şi Pavel, după ce l-au străbătut în sandale de-a lungul şi de-a 
latul şi pe care se sprijină piciorul praporelui, răsare „Soarele Dreptăţii” şi ziua eshatonului, cu 
razele unei noi ere eterne care scriu de trei ori: „Lerusalim” (pământ nou şi cer nou: Noul 
Ierusalim - Biserica). | 


Icoanele prăznicare: 


Deasupra uşilor împărăteşti şi în centrul iconostasului, mai mare decât toate celelalte 
din acelaşi rând, se află Cina cea de Taină, reprezentată astfel: împrejurul unei mese circulare 
- ca o adevărată masă a tăcerii şi a cuvântării - stă Mântuitorul Iisus Hristos înconjurat de cei 
doisprezece sfinți ucenici şi apostoli, şezând cu toţii pe scaune, simbolizând cele 
douăsprezece scaune de la "înnoirea tuturor lucrurilor” (Matei 19,28). Pe sfântul disc se află 
şapte pâini sau prescuri cu pecetea IS HR NI KA, iar lângă acesta un sfânt potir euharistic. În 
dreapta Mântuitorului Hristos se află Iuda vânzătorul, strângând punga în mâna stângă şi 
întinzându-şi dreapta spre sfântul disc. La stânga Mântuitorului îl vedem pe sfântul apostol şi 
evanghelist Ioan, ucenicul iubit, odihnindu-se la pieptul Domnului şi întrebând la îndemnul 
lui Petru, aflat în spatele sfântului Ioan, „Doamne cine este ?”. Mâna stângă a Mântuitorului 
spijină umărul stâng al sfântului Ioan, ale cărui mâini sunt încrucişate. Între apostoli domneşte 
pace, linişte dar şi o oarecare nedumerire în urma cuvintelor: „Unul din voi Mă va vinde”. 
Sfinţii apostolii sunt totodată întrebători şi uimiţi. Umbra fricii şi a oboselii care-i va pune pe 
fugă în Ghetsimani, începe să se arate, ca şi bucuria revederii de după Sfânta În ee 
Veşmintele apostolice sunt marcate de linii argintii pe fondul şi nuanța generală de culori 
deschise, vii şi luminoase, care dau de înţeles, că dincolo de sfântul Iconostas, în Altar, 
continuă liturgic şi euharistic aceeaşi Taină de la Cină, după porunca Domnului: "Aceasta să o 
faceţi întru pomenirea Mea” (Luca 22,19). 

De la stânga la dreapta: 

1. Naşterea Maicii Domnului: În dreapta sfântul Ioachim, sfânta Ana se odihnește pe 
pat, iar Sfânta Fecioară Maria ca pruncă, stă înfăşată pe masă, având alăturea trei „vecine” şi 
anticipând Betleemul. 

2. Intrarea în Biserică a Maicii Domnului: Sfinții părinți loachim şi Ana o aduc pe 
tânăra şi Sfânta Fecioară Maria la vârsta de trei ani în templul din Ierusalim. Ea îşi deschide 
braţele vrând parcă să zboare spre arhiereul văzut al vremii, care se apleacă s-o întâmpine şi 
înspre Arhiereul cel Veşnic şi nevăzut, ca să-L primească pe braţele Sale la Betleem. Răsfiraţi 
în icoană stau şapte martori, unul pe cale de a îngenunchia, cu o lumânare în mână. Sus în 
stânga, fragmente în ebraică din sulul Torei şi al profeților. 

3. Nașterea Domnului: Lumina dumnezeiască ce se revarsă şi cuprinde noaptea 
sfântă, o înconjoară pe Maica Domnului aflată în picioare; dreptul Iosif şade, odihnindu-se de 
călătorie şi osteneala căutării sălaşului, iar din depărtare se apropie magii de la răsărit. În 
prim-plan doi păstori se închină aducând un miel Mielului lui Dumnezeu care se află înfăşat 
pe o masă de piatră, gata spre a se oferi şi a se dărui tuturor pe totdeauna. Deasupra vedem 
corul sau ceata oştilor cereşti în lumina cerului care se revarsă prin Steaua de deasupra 
„locului unde era Pruncul”, peste cei din icoană şi peste toţi cei de dinaintea ei. 

4. Întâmpinarea Domnului: În planul depărtat al templului din Ierusalim, urcă pe 
scările acestuia, dreptul Iosif şi Sfânta Fecioară Maria cu Pruncul lisus, iar în planul apropiat o 
vedem pe Maica Domnului, pe dreptul Iosif şi pe dreptul Simeon cu Pruncul în braţe, 
împovărat şi odihnit deopotrivă, în apropierea cărora se află şi sfânta proorociță Ana. Pe sfânta 
icoană sunt cuvintele dreptului Simeon de la vecernia vieţii sale: „Acum slobozeşte pe robul 

- Tău, Stăpâne, după cuvântul Tău în pace. Că văzură ochii mei mântuirea Ta pe care ai 
gătit-o înaintea feței tuturor popoarelor, lumină spre descoperirea neamurilor şi slavă 
poporului Tău Israil”. Şi a zis către Maria, mama Lui: „Iată, Acesta este pus spre căderea 
şi spre ridicarea multora în Israel şi ca un semn care va stârni împotriviri” (Luca 2,29-32 
şi 34). 

5. Botezul Domnului: Sub albastrul cerului care se deschide luminos prin pogorârea 
Sfântului Duh sub chip de porumbel, stă în albia Iordanului desăvârşit liniştit, Domnul Iisus 
Hristos Fiul lui Dumnezeu întrupat, cu picioarele în apă, iar cu mâna dreaptă atingând şi 
sfințind țărmul pământului. El primeşte Botezul de la sfântul loan aflat în partea stângă a 
icoanei, cuprins de frică şi de sfială, iar pe celălat țărm sau tărâm, stă un înger cu un giulgi alb, 
care cade în jos înspre giulgiul îngropării. 

6. Schimbarea la față: Prin această sfântă icoană, contemplăm pe Mântuitorul Iisus 
Hristos schimbându-se la Faţă pe muntele Taborului, în albul imaculat al Luminii 
dumnezeieşti necreate şi transfigurat, iradiind în raze şi unghiuri, pentru că Hristos învăluit în 
nor, luminează totodată şi ungherele vieţii şi ale lumii. Sfinţii apostolii Petru şi Iacob sunt 
căzuţi în genunchi, ținând mâna dreaptă deasupra frunţii, ca semn că sunt orbiți şi copleşiţi de 
dumnezeiasca Lumină a lui Hristos. Totuşi, abia de acum ei încep să vadă cu adevărat tainele 
revelaţiei. Sfântul apostol şi evanghelist loan este căzut la pământ, ca mai târziu în insula 
Patmos (Apocalipsă 1,17), având mâna dreaptă ridicată în extazul uimirii. La dreapta 
Mântuitorului Hristos se află în văzduh proorocul Moise, cu aureola celor două raze, aducând 
cele două table ale Legii, pe care citim cuvintele glasului lui Dumnezeu Tatăl: „Pe Acesta 
să-L ascultați...” (Deuteronom 18,15). La stânga Mântuitorului contemplăm pe sfântul 
prooroc Ilie, cu mâinile încrucişate şi coborât pentru o clipă din carul de foc care l-a răpit la 
cer, ca să poposească pentru o vreme în coliba pe care voia să i-o ridice şi lui apostolul Petru. 

În dreapta iconostasului: 

7. Intrarea în Ierusalim - Duminica Floriilor: Mântuitorul şade pe asin intrând Şi 
privind departe prin poarta cetăţii Ierusalimului, ca printr-un „arc de triumf” înspre braţul 
Crucii Sale care se întinde pe fondul cerului albastru. Cu dreapta arată spre înainte, iar cu 
stânga ţine frâul asinei, care păşeşte peste hainele aşternute pe cale. Lumina ce se revarsă pe 
poartă, învăluie zidul mulţimii de oameni care, în alai, cântă „Osana”, cuprinsă de o bucurie 
negrăită, cu ramuri de finic în mâini, asemenea unor săbii duhovniceşti sau făclii aprinse. 
Evenimentul şi imaginea din icoană anticipează Apocalipsă 19,11-16. 

8. Învierea Domnului: Mântuitorul Iisus Hristos în giulgiu alb, învăluit de un nimb 
supraluminos, care răspândeşte lumina în formă de cruce, încadrată de text, se ridică din adânc 
prin lespedea transparentă a mormântului pecetluit, binecuvântând cu dreapta străpunsă de 
pironul crucii. În mâna stângă susține o cruce ca steag de biruință. În dreapta şi stânga 
Domnului vedem doi îngeri cu câte un monogram IS HR NI KA şi o X o, iar în mormânt sub 
picioarele Domnului, pământul este despicat de cutremurul ce s-a făcut, lăsând să se întrevadă 
căpățâna lui Adam, pe care curge sângele răscumpărării. Jos în partea stângă a icoanei, avem 
două scene: Punerea în mormânt a Domnului de către Iosif, Nicodim, Maica Domnului şi 
Maria Magdalena; iar în partea dreaptă jos vedem pecetluirea mormântului şi doi ostaşi care îl 
păzesc. De asemenea este prezent Gamaliel şi un alt membru al Sinedriului, care pleacă de la 
mormântul pecetluit, cugetând şi aşteptând: „Şi a treia zi va învia...” 

Pe icoana Învierii avem următoarele texte: „Precum Te-ai născut păzind cheile 
fecioarei şi precum ai intrat la ucenici prin uşile încuiate, aşa ai înviat nestricând 
pecețile” (stih). Pe fața mormântului: „În mormânt cu trupul, în iad cu sufletul, ca un 
Dumnezeu, în rai cu tâlharul şi pe scaun ai fost Hristoase, toate umplându-le Cela ce eşti 
de necuprins”. 

De jur împrejur, înscriind o cruce în alb-albastru scrie: „Învierea lui Hristos văzând, 
să ne închinăm Sfântului Domnului Iisus, Unuia Celui fără de păcat. Crucii Tale ne 
închinăm Hristoase şi sfântă Învierea Ta o lăudăm şi o mărim. Că Tu eşti Dumnezeul 

nostru, afară de Tine pe altul nu ştim, numele Tău numim. Veniţi toţi credincioşii să ne 
închinăm sfintei Învierii lui Hristos, că iată a venit prin cruce bucurie la toată lumea, 
totdeauna binecuvântând pe Domnul, lăudăm Învierea Lui, că răstignire răbdând 
pentru noi, cu moartea pe moarte a stricat". 

Deasupra porţilor zdrobite ale iadului, avem sub picioarele Domnului, în linie curbă, 
cuvintele: „Pogorâtu-Te-ai în cele mai de jos ale pământului şi ai sfărâmat încuietorile 

„cele veşnice Hristoase”. De o parte şi de alta a picioarelor INSSE RAE ale Domnului, două 
ghiare demonice încearcă să iasă disperate din iad. 

9. Duminica Tomii: Prin uşa de lemn zăvorâtă a istoriei şi a vieţii, Mântuitorul Hristos 
Cel Înviat „Uşa oilor” (loan 10,7) intră şi trece în acelaşi timp, fiind înveşmântat în giulgi alb 
în nimb elipsoidal şi binecuvântând cu mâinile însângerate de piroane, cu rana din coastă încă 
deschisă, în casa luminată de Lumina Lui şi de Lumina ce pătrunde din cer pe fereastra din 
stânga. Din cei unsprezece ucenici se văd doar patru, care şed întru uimire, iar Toma este căzut 
la pământ cu braţele întinse. Pe aureola sa scrie: „Domnul meu şi Dumnezeul meu” (loan 
20,28). 

10. Înălţarea Domnului: Pe fond de cer albastru, Mântuitorul Iisus Hristos, învăluit în 
nimb şi nor, se înalță la cer stând în picioare pe un curcubeu-tron, binecuvântând cu mâinile 
amândouă şi privind în jos înspre mulţimea ucenicilor de pe muntele Măslinilor, apostoli, 
mironosiţe, frați, în mijlocul cărora se află Maica Domnului, cu toții în picioare şi doi îngeri în 
alb care îndreaptă privirile tuturor spre cer. De o parte şi de alta, a Domnului înălțat întru slavă 
vedem treizeci de capete ale sfinţilor în aureolă, din „norul de martori” (Evrei 12,1), care 
privesc înspre Mântuitorul Hristos, Cel ce „şade de-a dreapta Tatălui”. Curcubeul în semicerc 
cu arcul deschis spre pământ, este legat de cuvintele: „Iar Eu când voi fi înălţat de pe 
pământ, îi voi atrage pe toţi la Mine” (loan 12,32). 

11. Pogorârea Sfântului Duh: Sus în centru se zăreşte un triunghi luminos cu cruce 
înscrisă în cerc (o ov), de unde pornesc şi purced întru revărsare flăcări-limbi de foc roşii, care 
se prelungesc în raze alb-albastre, exprimând lumina şi harul Sfântului Duh, care s-a pogorât 

în limbi de foc peste cei doisprezece sfinţi apostoli, aceştia aflându-se răpiți în văzduh. În 
mijlocul lor se află sfântul apostol Petru cu o lespede a Noii Legi cu cruce, pe care scrie: „Ziua 
întemeierii Bisericii creştine în Ierusalim”. Sub sfinții apostoli, sunt scrise în semicerc 
cuvintele din Simbolul niceo-constantinopolitan: „Cred întru Duhul Sfânt, Domnul... Cred 
întru una, sfântă, sobornicească şi apostolească Biserică”. 

Râurile şi razele limbilor de foc ale Duhului Sfânt se revarsă peste lume sau peste 
„marea vieţii”, pe care pluteşte ca un aisberg Biserica creştină cu şapte umbre aurii de biserici 
deasupra. În miniatură pot fi sesizate: biserica Sfânta Sofia din Constantinopol, bazilica 
Sfântul Petru din Roma, Biserica Sfântului Mormânt din Ierusalim şi alte biserici şi catedrale 
din Răsărit şi Apus. Lumina Duhului Sfânt potoleşte valurile înfuriate şi întunecate ale mării, 
deasupra căreia pluteşte Biserica lui Hristos, mare din care ies şi în care se scufundă în colțul 
depărtat din stânga, chipuri şi umbre învinse ale duhurilor rele cu aripi. În zarea depărtată se 
conturează un asfinţit, al lumii celei vechi, iar drumul Bisericii peste veacuri, lasă în urmă ape 
liniştite şi un etern răsărit de Soare. Biserica este învăluită în nimb solar, iar pe trupul ei albit 
scrie cu roşul sângelui Celui ce a întemeiat-o: „Pe această piatră (a dumnezeirii lui lisus 
mărturisită de Petru prin descoperire), voi zidi Biserica Mea şi porţile iadului nu o vor 
birui pe ea. Pogorârea Sfântului Duh e ceea ce dă existență reală Bisericii, punând 
începutul sălaşului trupului îndumnezeit al lui Hristos - prin Botez - şi în celelalte fiinţe 
umane şi cu aceasta începutul Bisericii”. (Preot Dumitru Stăniloae, Dogmatica II, p. 196) 

12. Adormirea Maicii Domnului: Sub zidurile cetăţii Ierusalimului, stă odihnind pe 
cale pe un pat împodobit, trupul preacurat al Maicii Domnului care este înveşmântată în 
mantie vişinie şi haină albastră, având mâinile încrucişate pe piept şi fiind străjuită de sfinții 
apostoli şi de alte sfinte femei binecredincioase, având la căpătâi pe sfântul Petru cu o 
cădelniță şi o lumânare aprinsă, iar la picioarele raclei Maicii Domnului, vine grabnic sfântul 

apostol Pavel cu sulurile sfintelor sale epistole. Lângă patul-sicriu vedem mâinile tăiate de 
sabia îngerului ale necredinciosului şi necinstitorului cultului Maicii Domnului, care cade 
doborât la pământ de puterea îngerească. Deasupra îl vedem pe Mântuitorul lisus Hristos 
învăluit în nimb şi înconjurat de patru serafimi, într-un cer albastru, câre cuprinde şi 
îmbrățişează cu mâna stângă sufletul Născătoarei de Dumnezeu, înveşmântat în alb, pe un 
giulgi. Pe sfânta icoană scrie: „Ca de un sicriu însufleţit al lui Dumnezeu, nicium să nu se 
atingă mâna necredincioşilor”. 

Registrul sau rândul al doilea din partea de sus a iconostasului cuprinde în medalion 
icoanele celor doisprezece sfinți apostoli. De la stânga la dreapta avem: sfântul apostol Iacov 
cel bătrân, sfântul apostol Iacov cel tânăr episcopul Ierusalimului, sfântul apostol Simon 
Zilotul, sfântul apostol Andrei cu crucea în formă de X la dreapta sa, sfântul apostol Petru cu 
crucea-cheie în mână, sfântul apostol şi evanghelist Ioan, cu vultur în aureolă la stânga, 
ținând o pană de scris în dreapta sa, iar Evanghelia în mâna stângă, sfântul apostol şi 
evanghelist Matei cu pana în mână şi cu un înger la stânga sa, sfântul apostol Pavel cu pană de 
scris şi un braț de suluri de epistole, sfântul apostol Toma, sfântul apostol Iuda Tadeul, 
sfântul apostol Bartolomeu (Natanail), sfântul apostol Filip. 

Deasupra iconostasului se află sfânta cruce pe care este pictată Răstignirea Domnului. 
Mântuitorul lisus Hristos este întins pe braţele crucii, învăluit în nimb. Sfânta Cruce este 
înfiptă în stânca despicată a Golgotei sub care se vede craniul lui Adam atins şi miruit de 
picătura de sânge a Noului Adam. Deasupra sfintei Cruci se află literele INII, iar mai sus un 
Ochi triunghiular, atotvăzător, care revarsă lumină alb-albastru deschis. La braţul drept al 
crucii este Soarele înroşit care exprimă deopotrivă asfinţit şi răsărit, iar la stânga luna nouă 
îndoliată cu deschidere spre exterior. Capul Mântuitorului Hristos cu ochii deschişi este 
înclinat spre dreapta. La dreapta crucii avem icoana Maicii Domnului care stă în picioare cu 
mâinile încrucişate, privind spre cruce, iar la stânga sfintei crucii se află icoana sfântului 
apostol şi evanghelist loan, care ascultă descoperit cuvintele Domnului de pe Cruce. 

BPiiA HAtavivi 


n faţa sfântului Altar bolta naosului este zugrăvită în galben deschis cu stele, ca o 
fereastră spre cer. 

În centru se află Iisus Hristos Pantocrator înveşmântat cu hlamidă roşie şi veşmânt 
alb, pe un cer albastru deschis, înstelat în alb, presărat cu nori, având în aureolă o ov. Ochii Săi 
te privesc blând, iubitor şi atotvăzător, revelând pretutindeni taina atotprezenței Sale 
dumnezeieşti. Chipul Său exprimă „starea bărbatului desăvârşit”, unirea ipostatică şi şederea 
de-a dreapta Tatălui. El binecuvintează cu dreapta, ţinând în mâna stângă sfânta Evanghelie 
închisă, ca pe o adevărată „Carte a Vieţii” (Apocalipsă 20,12). De jur împrejur sunt înscrise 
cuvintele psalmistului pe care le rosteşte arhiereul la fiecare sfântă Liturghie, binecuvântând 
poporul cu dicherul şi tricherul: „Doamne, Doamne, caută din cer şi vezi şi cercetează via 
aceasta pe care a sădit-o dreapta Ta şi o desăvârşeşte pre ea”. lisus Hristos Pantocrator 
este deopotrivă Mântuitor, Răscumpărător, Împărat, Arhiereu, Profet şi Judecător. El pare să 
spună neîncetat: ,„Datu-Mi-s-a toată puterea în cer şi pe pământ” (Matei 28,18). 

În cele patru colţuri sunt patru îngeri şi patru serafimi sau heruvimi cu monogramul 
Mântuitorului. Din înălțimea centrului de sus se revarsă lumina culorilor deschise în unghiuri 
radiante. În cele patru colţuri ale bolţii sfintei biserici, sunt mai întâi cei patru sfinţi 
evanghelişti în medalioane, care privesc înseninați departe în zarea veşniciei. La dreapta se 
află sfântul evanghelist Marcu cu pana de scris şi Evanghelia deschisă, având un leu cu 
aureolă lângă el; sfântul evanghelist Luca cu Evanghelia închisă, stă lângă un munte străjuit 
de simbolul viţelului în aureolă ca animal de jertfă. La stânga sfântul apostol şi evanghelist 
Matei cu pana de scris, sfânta Evanghelie şi simbolul îngerului lângă zidul unei cetăţi şi în 
cele din urmă, sfântul apostol şi evanghelist loan, ca un bătrân albit, cu Evanghelia închisă şi 
vulturul în aureolă, la ţărmul mării de lângă insula Patmos. 

Pe margini, spațiul bolţii bisericii este împodobit cu boboci de crini. 

În centrul bolţii spre intrare, într-un pătrat „fereastră a cerului”, este reprezentată 
Arătarea Preasfintei Treimi de la stejarul Mamwri încadrată într-un cerc din care purced 
flăcări de foc, având în colţuri câte doi heruvimi şi serafimi. La mijloc se află Cele Trei 
Persoane ale Preasfintei Treimi sub chipul Celor Trei Tineri, cu aripi, şezând la masa întinsă 
cu acoperemânt, pusă înainte de către patriarhul Avraam cel căzut cu faţa la pământ, cu capul 
descoperit şi cu spatele spre privitor, la umbra ramurilor stejarului Mamyvri aflat în stânga şi în 
fața casei-cort, din uşa căreia, dând la o parte perdeaua şi ţinând mâna la gură, priveşte Sara 
plină de uimire şi neînțeles. 

Pe masă se află un sfânt potir cu picior în formă de cruce şi un pahar, amândouă aurite. 
Cei Trei Tineri ţin toiegele de aur în stânga, asemenea „trestiei de aur” (Apocalipsă 21,15) şi 
sunt descoperiți. 

În mijloc este reprezentat Dumnezeu-Tatăl, în veşmânt galben şi roşu închis, cu mâna 
dreaptă pe masă şi cu aureola în triunghi echilateral (o ov). La dreapta Sa Dumnezeu-Fiul, în 
veşmânt roşu aprins - simbolul jertfei - şi albastru, binecuvântând cu dreapta şi având aureola 
în cruce (o ov). La stânga lui Dumnezeu-Tatăl se află Dumnezeu-Duhul Sfânt, cu dreapta 
deschisă pe masă, semn al bogăției darurilor dăruite în harisme, în veşmânt portocaliu şi gri 
deschis, având în aureola Sa nouă limbi de foc în cruce, cu o ov. 

În planul depărtat se deschide un cer albastru, iar în partea dreaptă un nor cu fulgere. 
Imaginea exprimă şi reprezintă plenitudinea comuniunii de iubire dintre Persoanele 
Preasfintei Treimi între Ele, pe de o parte şi între Ele şi omenire, pe de altă parte. Împrejur sunt 


„O smerită mărturisire ortodoxă...” « 87 








sunt scrise cuvintele doxologiei de dinainte de Prefacere de la sfânta Liturghie: „Cu vrednicie 
şi cu dreptate este a ne închina Tatălui şi Fiului şi Sfântului Duh, Treimea cea de o fiinţă 
şi nedespărțită”. 

În cele patru colţuri ale părţii a doua a naosului, sunt patru reprezentări în medalioane 
elipsoidale: 

În dreapta: 

1. Botezul Domnului: Pe fondul unui cer deschis se pogoară Sfântul Duh în chip de 
porumbel, coborând totodată şi razele luminii peste Mântuitorul lisus Hristos care, învăluit în 
nimb, primeşte ținând mâinile încrucişate, Botezul de la sfântul Ioan în apele transparente şi 
limpezi ale Iordanului. Sfântul Ioan este îmbrăcat în haină de păr de cămilă şi stă pe țărmul 
stâncos al pustiului, iar un înger în alb, înaripat, aduce înfricoşat un giulgiu. 

2. Schimbarea la Faţă: Pe vârful muntelui Tabor, deasupra a patru trepte de stâncă, 
Mântuitorul lisus Hristos în veşmânt mai alb decât lumina, învăluit în nimb de lumină 
dumnezeiască ce se revarsă în raze şi unghiuri, se schimbă la Faţă privind spre dreapta şi 
binecuvântând cu mâna dreaptă, iar cu stânga arată în jos spre pământ. Lumina coboară în 
valuri de nuanţe galben-roşu-albastru. La dreapta Sa, sfântul prooroc Ilie cu mâinile 
încrucişate şi o cruce schiţată în alb („„Vorbeau despre patima Sa...”), mai precis centrul unei 
cruci cu inițialele INII, ale cărei laturi în paralel, nu au capăt, îmbrăţişând şi străbătând 
infinitul spațiului şi al timpului. La stânga Mântuitorului Hristos se află Moise cu două 
mănunchiuri de raze ce-i străbat aureola capului, aducând cele două table ale Legii, pe care 
este înscris glasul Tatălui din cer: „Prooroc din neamul tău şi pământul tău ca mine, îţi va 
ridica Domnul Dumnezeul tău, pe Acesta să-L ascultați” (Deuteronom 18,15). 

Faţă de icoana Schimbării la Față de pe iconostas, observăm că locurile celor doi 
martori ai minunii de pe Tabor, veniţi de dincolo de zare, sunt inversate. Pe pământ, atinşi de 
lumina cerească, se află Petru în dreapta, Iacob în stânga, îngenunchiaţi cu mâinile ridicate, iar 
în față tânărul apostol loan, căzut la pământ cu mâna dreaptă ridicată, în semn de uimire 
extatică. 

În stânga: 

3. Răstignirea Domnului: Pe crucea de lemn, al cărui vârf intră în cerul deschis sau 
deschide cerul şi al cărei picior străpunge pământul zguduit şi crăpat de cutremurul de pe 
Golgota, stă lisus Hristos pironit, cu capul fără cununa de spini, plecat spre dreapta, cu ochii 
deschişi, învelit la mijloc şi cu sângele curgând de pe frunte, de la mâini şi picioare, care picură 
peste craniul lui Adam, aflat întru adânc şi încadrat în rotunde umbre întunecate. La dreapta 
Mântuitorului Hristos stă în picioare Maica Domnului priveghind, cu mâna dreaptă la pieptul 
îndurerat, iar la stânga Mântuitorului Hristos se află tânărul apostol şi evanghelist Ioan, cu 
mâna dreaptă spre inima la fel de îndurerată. În stânga imaginii, apare mâna dreaptă a 
sutașului care-şi ţine coiful roman, după ce şi-a descoperit capul în semn de închinare, 
asemenea celor douăzeci şi patru de bătrâni, de mai târziu, din Apocalipsă (Apocalipsă 4,10). 

Fondul este stăpânit de un cer amestecat între senin şi furtunos. În dreapta se află nori 
luminoşi ale căror umbre întunecate se pierd pentru totdeauna după „întunericul cel de trei 
ceasuri” (Marcu 15,33). Deasupra cercului pământului, un fulger alb despică orizontul înroşit 
ca un asfinţit sau un nou răsărit. 

4. Adormirea Maicii Domnului: Pe un pat-sicriu înălțat şi împodobit cu 
acopereminte, având căpătâiul cu flori de cusătură românească şi străjuit de sfinţii apostoli şi 
femei cucernice, odihneşte trupul Maicii Domnului înveşmântat în roşu-mov închis, cu o stea 
deasupra frunții şi pe umeri, având ochii închişi şi mâinile împreunate. Sfântul apostol Petru 
se află la căpătâi cu cădelniţa, sfântul apostol şi evanghelist loan la picioare, iar sfântul apostol 
Pavel vine aducând cu sine sulurile epistolelor î în braţe. În planul din față, se află îngerul 
Domnului cu sabia de foc în dreapta şi cu o lumânare în stânga, după ce a tăiat mâinile 
necredinciosului care au rămas lângă acoperemânt, în vreme ce acesta cade îngrozit la 
pământ. Un alt sfânt apostol, Iacob fratele Domnului citeşte de pe un sul la căpătâiul Maicii 


88 *Părintele Arsenie Boca 





Domnului. La orizont apar zidurile cu creneluri ale cetăţii sfinte şi scări suitoare spre cer. 
Deasupra în prim-plan Îl vedem pe Mântuitorul Hristos învăluit în nimb, cu veşmânt alb- 
violet, primind pe braţul stâng, în alb, sufletul Născătoarei de Dumnezeu şi privind iubitor 
spre trupul Ei preacurat, care avea să fie ridicat la cer. Deasupra veghează un serafim cu şase 
aripi. 

La intrarea în sfânta biserică de la Drăgănescu, pe tavanul pronaosului este reprezentat 
sfântul Ioan Botezătorul şi Înaintemergătorul Domnului ca un tânăr, binecuvântând cu 
dreapta, şi având capul descoperit. Sfântul loan este îmbrăcat în veșmânt verde deschis şi în 
haină din păr de cămilă, cu aripi în raze şi curcubeu, iar în aureola sa se împletesc linii şi flori. 
În mâna stângă ţine tipsia Irodiadei cu propriul său cap, transparent şi înaureolat, cu ochii 
închişi. Fondul picturii este albastru cu ornamente în colțuri. Personal sunt convins că 
imaginea şi chipul sfântului Ioan Botezătorul ascunde şi trădează autoportretul Părintelui 
Arsenie Boca. 

ABIA BREAFTĂ 


e semiboltă este zugrăvită Naşterea Domnului. Cete îngereşti, având steaua în 
mijlocul lor, cântă „Mărire întru cei de sus lui Dumnezeu şi pe pământ pace, între oameni 
bunăînvoire !” Cântarea îngerească se răspândește deodată cu lumina cerească, care se 
revarsă împrăştiindu-se peste albastrul serafic al celei mai sfinte nopţi. Pruncul lisus este 
înfăşat şi aşezat pe o masă de piatră - mereu prezentă între lucrările Părintelui Arsenie de la 
Sâmbăta, Prislop sau Sinaia - având la dreapta Sa pe Sfânta Fecioară Maria, Maica Domnului 
stând în picioare. Arătând cu mâna dreaptă înspre Pruncul cel dumnezeiesc, iar cu stânga 
odihnindu-se pe marginea stâncii din gura peşterii, Maica Domnului poartă pe hlamida 
purpurie semnele întreitei feciorii: înainte de Naştere, în timpul Naşterii şi după Naştere şi 
anume, o stea deasupra frunţii şi pe cei doi umeri. În partea stângă îl vedem pe dreptul losif 
având toiagul în mâna stîngă. În centrul imaginii avem închinarea păstorilor care aduc ca dar 
un miel, Mielului lui Dumnezeu „care ridică păcatul lumii”. În stânga îi vedem pe cei trei magi 
care vin călări, fiind călăuziţi de raze luminoase, iar în partea dreaptă contemplăm pe îngerul 
Domnului care vesteşte păstorilor de la Betleem şi lumii întregi bucuria Naşterii lui Hristos. În 
spatele lor se distinge silueta unui palmier. 

Deasupra, pe peretele absidei avem şase medalioane cu sfinţi: 

1. Sfântul Ioachim privind şi cugetând adânc şi sprijinindu-şi barba în podul mâinii 
drepte. 

2. Sfântul mucenic doctor fără de arginți Pantelimon, cu o trusă medicală în mâini şi 
cu copie şi linguriţă. 

3. Sfântul dreptul şi mult pătimitorul Iov, cu ciobul în mâna dreaptă, ars de soare şi 
dezbrăcat de haine, dar înveşmântat ca nimeni altul cu virtutea răbdării. 

4. Sfântul prooroc Ilie Tesviteanul binecuvântând. 

5. Sfântul mucenic Mina, cu crucea în mâna dreaptă. 

6. Sfântul cuvios loan Scărarul, desfăşurând un sul cu cuvintele: „Armă mai tare 
asupra diavolului în cer şi pe pământ nu este, ca numele lui lisus”. 

Pe peretele semicircular se află: 

lisus Hristos Judecătorul ca Împărat şi Arhiereu, în nimb luminos, auriu, şezând pe 
tron în nor deasupra heruvimilor şi serafimilor, în veşmânt roşu închis, mov, cu mitră pe cap şi 
omofor, binecuvintează cu mâna dreaptă, iar în stânga ţine sprijinind pe genunchi sfânta 
Evanghelie deschisă la cuvintele: „Eu sânt uşa, învierea şi viaţa (loan 10,9; 11,25). Pe 
fondul albastru înstelat, doi îngeri înaripați se închină Domnului la dreapta şi la stânga. La 
dreapta tronului stă Maica Domnului în picioare, purtând un veşmânt de aceeaşi nuanță cu al 
Mântuitorului Hristos, veghind rugătoare cu mâinile întinse şi deschise pentru îndurare şi 
mare milă. La stânga tronului se află sfântul loan Botezătorul, în aceeaşi stare şi atitudine de 
rugăciune, îmbrăcat în haină din păr de cămilă. Tronul de judecată se sprijină pe doi heruvimi, 
lângă un postament cu vultur, sub picioarele Domnului. 

Mai jos se află masa etimasiei „Fiţi gata” cu Cartea Vieţii pecetluită şi aşezată pe o 
mahramă deschisă pe care se odihneşte porumbelul alb al Duhului Sfânt. Vedem de asemenea 
o sfântă cruce cu inițialele INII, patru piroane şi patru serafimi care stau împrejur. De sub 
această masă iese o Mână a dreptății dumnezeieşti, care susţine cu degetul arătător printr-un 
inel-cunună de spini un cântar sau balanță cu ac indicator şi cu două talere atârnând la capete. 
În dreapta balanței scrie „Binele”, iar în stânga „Răul”. Balanța înclină atârnând sub greutatea 
faptelor bune. Împrejur scrie: „Sufletele drepţilor sunt în mâna lui Dumnezeu și nu se va 

atinge de dânsele munca”. 

În partea stângă: 

1. Spovedania sau „judecata de bună voie”: Un creştin penitent între două vârste, în 
haină castanie, se află îngenuncheat smerit sub epitrahilul preotului care stă în picioare, având 
mâna dreaptă pe creştetul penitentului, iar cu stânga ținând sfânta cruce. În planul din spate se 
vede icoana împărătească a Mântuitorului lisus Hristos de pe catapeteasmă, binecuvântând cu 
mâna dreaptă şi având sfânta Evanghelia în stânga. Prin uşile împărăteşti se întrevede sfânta 
Masă cu sfântul potir, sfeşnic, sfânta cruce şi sfânta Evanghelie. Creştinul îşi mărturiseşte 
păcatele citindu-le de pe un sul. În uşile împărăteşti se află îngerul păzitor în veșmânt alb, 
care-i şterge cu buretele de pe acelaşi lung sul desfăşurat, păcatele mărturisite. Sulul 
desfăşurat simbolizează conştiinţa deschisă la spovedanie. 

Lângă această imagine citim următorul text, care este o sinteză a viziunii Părintelui 
Arsenie despre spovedanie: „Spovedania, Taina Pocăinţei, prin care puterea lui 
Dumnezeu, dată preoţilor, şterge biruinţele diavolului asupra omului. Căci «păcatul» 
aceasta este: o conspirație între diavol şi minte împotriva lui Dumnezeu, sau împotriva 
unei porunci a Lui, - o ascultare a omului de Satana şi nu de Dumnezeu. Când aceste 
biruinţe sunt spovedite şi ispăşite prin canon şi necazuri, acelea nu mai au nici o 
«greutate» la cântarul judecății particulare. Când sunt spovedite, dar numai pe patul 
morţii şi n-a mai rămas timp de canon şi îndreptare, ei vin şi înfricoşează sufletul cu 
necaz şi urgie mare. Dacă însă omul le-a ars pe pământ măcar cu o lacrimă, aceasta nu se 
pierde, ci poate atrage mila lui Dumnezeu. Când biruinţele lor rămân consimţite întru 
totul toată viața şi neşterse de Taina Pocăinţei, omul acela - deşi botezat - s-a făcut fiu 
«aceluia» de care a ascultat. Biruinţele «lui» au toată greutatea fărădelegii şi cumpliţii 
au câştigat sufletul omului. Sufletele drepţilor însă ca un şuvoi de foc urcă la cer, ca unele 
ce s-au îmbogăţit în Focul Duhului Sfânt.” 

2. Moartea sau sfârşitul creştinesc al vieţii unui creştin, aşezat pe pat, cu o lumânare în 
mână, sufletul părăsindu-i trupul în dreptul capului, ca un şuvoi alb în aură, cu „mâinile” 
încrucişate. Mai jos se vede marginea unui cimitir cu crucile mormintelor, aflat pe un țărm sau 
tărâm. Pe un mormânt deschis scrie: „Aştept învierea morţilor”, iar în fața lui un bătrân 
gropar stă meditând, având în mâna dreaptă un toiag-lopată. Este dezbrăcat până la brâu şi 
cugetă la cuvintele scrise: „Înfricoşate locuri voi să trec...” 

3. „Judecata sufletului” - cuvinte scrise deasupra balanței ținută de „degetul lui 
Dumnezeu”. În prima imagine îngerul păzitor aduce sufletul la judecată. În cadrul central, 
sufletul se află sub balanţă între cele două talere, înveşmântat în alb cu nimb sau aură, privind 
înspăimântat spre acuzatorii săi, diavolii. În jurul sufletului sunt cuvintele dogmatice: 
„Chipul Slavei Tale celei negrăite sunt, deşi port ranele păcatelor...” Pe talerul drept al 
„Binelui”, care atârnă mai greu, un înger aduce sulul faptelor bune, iar pe talerul stâng al 
„Răului”, care este mai uşor, se află sulul faptelor rele adus la judecată de demoni. Mai Jos 
citim comentariul psalmistului: „Omul, în cinste fiind şi nepricepând, alăturatu-s-a 
dobitoacelor şi s-a asemănat lor” (Psalmul 48,12). În partea dreaptă a imaginii picturii 
observăm năvala şi asaltul „porților iadului”: pe mare se află balaurul, şarpele cel vechi 
doborât din cer, care şerpuieşte peste valuri, cu gura înroşită larg deschisă şi cu un corn verde 
deasupra capului. Din gura lui ies mai multe duhuri rele: un diavol cu două coarne, cu ochii 
verzi şi cu privirea cruntă, îndreptându-se către sufletul de sub balanță. Din mâinile noduroase 
cu câte patru ghiare, diavolul lasă să cadă la vedere un sul desfăşurat cu următoarele cuvinte 
ale Părintelui Arsenie: 

Ştu că: 

"Pe pământţi-am ajutat 

Unul de altul am ascultat. 

Mie mi te-ai dat în toate zilele. 

Iată-ţi vezi aci, poftele şi firile ! 

Contrazicere, tăgadă n-au fost între noi vreodată. 

În lume ai fost gura noastră, cum să te lăsăm pe dinafară ? 

Acum toate-s gata să-ţi iai plata. 

Mânca-l-ar tata...” | 

Alte duhuri rele cu diferite chipuri ies şi se îndreaptă, împinse de flăcările gurii deschise 
a Şarpelui-diavol, înspre sufletul aflat la judecată, aducând fiecare învinuirile sale: un ţap 
aduce un sul pe care scrie „copilăria”, o fiară aduce un sul pe cap, iar un alt şarpe cu un sul 
deschis mânat de duhul desfrânării sub chipul unei femei stricate şi dezgolite. De asemenea 
apar alți diavoli cu aripi de liliac de noapte, unul aşeazând pe talerul „Răului” un sul cu 
păcatele săvârşite de omul aflat la judecata particulară. În planul de jos, un text al Părintelui 
Arsenie explică nedumerirea şi spaima de care este cuprins sufletul omului î în  jaţa acestei 
înfricoşate privelişti: 

„Nu ne cunoşti ? Noi suntem «lumea şi viaţa» ta, 

Care ţi-ai făcut-o chipul şi asemănarea ta. 

Iubirile şi răutăţile tale pe pământ ne-au creat pe noi. 

Noi suntem egoismul tău. Noi suntem tu ! 

Peste noi nu treci şi de noi nu scapi în veci, 

Pentru că sântem una pentru totdeauna!!!" 

În partea dreaptă a absidei sunt pictaţi cei trei sfinți mucenici militari, ca tineri ostaşi, 
stând în picioare cu capetele descoperite: 

1. Sfântul mare mucenic Gheorghe, cu suliță şi scut. 

2. Sfântul mucenic Nestor, cu cruce şi sabie în formă de cruce. 

3. Sfântul mare mucenic Dimitrie, cu cruce şi scut cu cruce. 

Deasupra lor veghează Ochiul lui Dumnezeu revărsând în trei raze privirea-l 
luminoasă peste fiecare dintre sfinți. Deasupra citim cuvintele troparului: „Sfinților 
mucenici care bine v-aţi nevoit şi v-aţi încununat, rugaţi-vă Domnului să se mântuiască 
sufletele noastre”. Sus, în colţurile din dreapta şi stânga picturii, contemplăm! Mâna lui 
Dumnezeu înaureolată, binecuvântând şi revărsând lumină şi har. La picioarele mucenicilor, 
ca un postament, avem textul troparului: „Mare apărător te-a aflat întru primejdii lumea, 
purtătorule de chinuri, pe tine cel ce ai biruit pe păgâni. Deci precum mândria lui Lie ai 
surpat şi la luptă îndrăzneţ ai făcut pe Nestor, aşa sfinte Dimitrie, pe Hristos Dumnezeu 
roagă-L, să ne dăruiască nouă mare milă”. Fondul galben înstelat alcătuieşte un nor care 
cuprinde şi înalță pe cei trei mucenici. În partea de jos avem câte o scenă din viaţa fiecărui 
mucenic: 

1. Sfântul mare mucenic Gheorghe ca un tânăr ostaş, stând pe un cal alb ucide cu sulița 
balaurul care se zvârcoleşte jos. În faţa lui priveşte recunoscătoare tânăra creştină salvată la 
poarta cetăţii, care ține mâinile ridicate. În partea de sus a zidului cetăţii, împăratul şi 
împărăteasa privesc cu admiraţie biruința mucenicului. 

2. În arena forului roman, cu patru nivele, cu tribuna plină de mulțimea curioasă şi 
gălăgioasă, pe un soclu înalt şi rotund, uriaşul Lie înegrit şi îngenunchiat, cade pe spate, atins 
de mâna dreaptă a tânărului atlet creştin Nestor, dar biruit nu atât de mâna acestuia, cât mai 
ales de fulgerul luminos care coboară din Ochiul dumnezeiesc triunghiular aflat înapoia 
mucenicului lui Hristos. Pe soclu citim cuvintele Părintelui Arsenie: „Fiecare avem în noi 
câte un Lie, câte un Goliat, câte o scorpie de biruit: pe ucigașii virtuţilor”. Mai jos, în faţa 
soclului, se află nouă trupuri de creştini-mucenici în aureole, dezbrăcaţi, care odihnesc 
aruncați şi străpunşi în sulițele persecutorilor. 

3. Sfântul mare mucenic Dimitrie îmbrăcat ca ostaş şi stând pe cal alb, vijelios, 
doboară cu sulița la pământ pe un ostaş păgân, strivindu-l şi cu copita calului. 

e semiboltă este zugrăvită Pogorârea la iad a Mântuitorul Iisus Hristos, învăluit în 
nimb deschis în nuanţe - albastru, galben, violet - elipsoidal, având în mâna stângă o sfântă 
cruce sau suliță cu steag cu cruce, al cărui picior scânteiază atingând capul înroşit de rele al 
diavolului. El priveşte şi întinde dreapta Sa dumnezeiască spre Adam cel vechi care, 
îngenunchiat cu piciorul drept, priveşte înspre dreapta, întinzându-şi mâinile tremurânde 
înspre Mântuitorul Hristos Cel mult aşteptat. 

În stânga Domnului se află Eva, mama tuturor celor vii, îngenunchiată smerit şi cu 
mâinile întinse spre Domnul. 

În iad - tărâm despicat de cutremur - stau în picioare sau ies din mormintele închisorii 
iadului, drepții Vechiului Testament, astfel: la dreapta Domnului, sfântul loan Botezătorul şi 
Înaintemergătorul, având aripi de „înger în trup", binecuvântând, vestind şi pregătind Calea 
Celui ce este „Calea, Adevărul şi Viaţa”. Înapoia lui Adam se află un grup de drepţi, între care 
se disting: proorocul, psalmistul şi împăratul David cu harfa în dreapta sa şi Psaltirea în 
stânga, proorocul Samuel cu cornul cu untdelemn, împărăteasa Estera şi alţii. În stânga 
Domnului şi înapoia Evei, sunt drepţii Ioachim şi Ana şi alți sfinți. 

De remarcat este dreapta lui Adam întinsă spre dreapta însângerată a Mântuitorului 
lisus Hristos, care calcă peste porţile zdrobite ale iadului. Pogorârea la iad este deopotrivă o 
ieşire din iad, pentru că unii drepți ies din morminte. Lumina lui Hristos împrăştie întunericul 
iadului. Adam şi Eva, îmbătrâniţi şi osteniţi, se odihnesc în genunchi pe noul țărm al veşniciei 
sau tărâm al învierii. 

Sus, pe peretele semicircular al absidei, se află şase medalioane ale unor sfinte femei- 
mirese ale Domnului. De la stânga spre dreapta : 

1. Sfânta mare muceniţă Ecaterina cu crucea în mână, purtând pe părul capului auriu şi 
împletit, o coroană cu diademă. | 

2. Sfânta mare muceniţă ulita, acoperită cu o mahramă albă, ţine crucea în mâna 
dreaptă. 

3. Sfânta mare muceniță Anastasia Romana, cu părul capului împletit şi cu cruce în 
mâna dreptă. 

4. Sfânta cuvioasă schimnică Maica Pelaghia, acoperită pe cap, cu trupul ascetic, 
uscat, topit şi îmbătrânit, sprijinindu-şi lacrimile cu mâna dreaptă. 

5. Sfânta mare muceniţă Cristina, acoperită pe cap, cu crucea în mâna dreaptă. 

6. Sfânta Ana, arătând cu mâna stângă înspre catapeteasmă şi sfântul Altar. 

Pe peretele absidei, în partea dreaptă spre altar citim cuvintele: „Prea Sfânta 
Născătoare de Dumnezeu (Oco76ko0q), numirea dogmatică dată Maicii Domnului de 
către Sinodul INI ecumenic împotriva ereziei lui Nestorie”. Pe un fond albastru de cer 
înstelat, pe un tron auriu în nor şi învăluită în nimb luminos, şade Maica Domnului îmbrăcată 
în acelaşi veşmânt roşu închis şi pecetluită cu câte o stea pe umeri şi pe frunte, ţinând pe 
Pruncul lisus Hristos în poală şi sprijinindu-L cu braţele sale. Mântuitorul Iisus Hristos, 
sprijinit de braţele Maicii Sale, îşi deschide primitor mâinile, ca mai târziu pe sfânta Cruce. 
Tronul este străjuit la dreapta de către un înger şi de către sfântul apostol Petru cu sfânta 
Evanghelie închisă, iar la stânga se află un alt înger dimpreună cu sfântul apostol şi 
evanghelist Ioan, „ucenicul iubit" al Domnului şi al Maicii Domnului, cu o Evanghelie 
deschisă, pe care sunt scrise următoarele cuvinte din prologul Evangheliei a patra: „Şi 
cuvântul trup s-a făcut, iar câţi L-au primit, le-a dat putere să fie fiii lui Dumnezeu” 

(loan 1,14 şi 12). Dedesubt, străjuiţi la mijloc şi în cele două laturi de oştirea creştină 
bizantină, înarmată cu sulițe, sub zidurile Efesului ce se zăresc în planul îndepărtat, având în 
mijloc pe tron pe împăratul Teodosie al II-lea, care ţine în mâna dreaptă o cruce-sceptru, sunt 
sfinţii Părinți membri ai sinodului III ecumenic, şezând pe tronuri. Sub tronul împăratului 
scrie "EDEX 431. În primul rând, toţi sinodalii ţin în mână câte o Evanghelie închisă. Al 
doilea din dreapta împăratului, sfântul Chiril al Alexandriei, are un sul pe care scrie: 
„Femeie înveşmântată cu soarele”. (Apocalipsă 12,1) 

Jos, în planul apropiat, căzut la picioarele tuturor şi cu fața la pământ se află ereticul, pe 
a cărui pseudo-aureolă înroşită scrie: "Nestorie". Mitra i se rostogoleşte căzându-i de pe cap, 
iar din gura lui purcede un şarpe verde cu limbi de foc, care trage după sine un sul desfăşurat pe 
care este scrisă erezia nestoriană: „&vOpororâxog” sau Născătoare de om. 

În partea stângă a absidei se află sfântul împărat Constantin şi maica sa Elena, 
amândoi în picioare, îmbrăcaţi în veşminte împărăteşti şi încoronați; sfântul împărat 
Constantin ţine un sceptru în mîna sa dreaptă. „Cei întocmai cu apostolii" sprijinesc lemnul 
sfintei şi cinstitei Cruci a Mântuitorului Hristos, stând în nor şi învăluiți în nimb auriu pe fond 
de cer albastru înstelat. Doi serafimi străjuiesc deasupra sfintei Crucii, unde scrie: „În acest 
semn vei învinge !” Dedesubt cuvintele: „Armă nebiruită asupra diavolului, crucea Ta 
ne-ai dat”. 

Mai jos sunt trei scene legate de sfânta Cruce: 

1. Sub cuvintele: „Crucea învie din moarte trupească un prunc”, se poate vedea în 
partea stângă dealul stâncos şi pustiu al Golgotei şi sfânta împărăteasă Elena cu cruce pe 
veşmântul ei împărătesc şi cu mâinile ridicate, manifestându-şi bucuria aflării sfintei Cruci a 
Mântuitorului Hristos, care este culcată, umbrind pământul de unde a fost scoasă şi lăsând în 
pământ urma unei gropi în formă de cruce. Un slujitor creştin este îngenuncheat la piciorul 
sfintei Cruci, iar lângă Cruce se află un prunc aşezat pe un pat, care înviază din morţi atins de 
puterea sfintei Cruci „păzitoarea creştinilor”. Lângă pruncul înviat îngenunchează un preot. 
La orizont se întrevăd culcate la pământ şi celelalte două cruci ale tâlharilor răstigniți. 

2. „lerusalim 327. Înălţarea sfintei Cruci”: În Biserica sfântului Mormânt, plină de 
mulţimea credincioşilor şi a clericilor, îngenunchiaţi în fața uşilor împărăteşti deschise - se 
văd pe sfânta Masă sfânta crucea, sfântul potir şi sfântul chivot - se înalță sfânta şi 
dumnezeiasca Cruce lângă icoana Maicii Domnului în stânga şi a Mântuitorului Hristos în 
dreapta, care deschide o sfântă Evanghelie la cuvintele: „Cine vrea să vină după Mine, să-şi 
ia crucea sa în fiecare zi şi să-Mi urmeze Mie” (Marcu 8,34). În uşile diaconeşti stau, în alb, 
sfinții arhangheli Mihail şi Gavriil, iar un preot se află în genunchi lângă icoana Mântuitorului 
cu faţa spre popor, ajutând pe arhiereul Macarie, care se află în picioare lângă icoana Maicii 
Domnului, sprijinind şi înalţând amândoi înaintea întregului popor şi a întregii lumi creştine, 
lemnul sfintei Cruci de viață dătător. 

3. În partea dreaptă a pridvorului aceleiaşi sfinte biserici, sprijinită de o coloană, sub 
cuvintele: „Puterea Crucii învie din moarte sufletească pe Maria Egipteanca” şi după cea 
urcat trei trepte, stă oprită, încremenită şi îngenunchiată, tânăra Maria în veşmânt albastru 
senin, descoperită, cu mîinile acoperindu-şi fața scăldată în lacrimile pocăinţei, sub umbra 
luminoasă şi înclinată a sfintei Cruci care o opreşte, prin braţul drept, tăindu-i calea de a intra 
în sfânta biserică şi-i desenează deasupra capului începutul umbrei aurii a aureolei sfințeniei. 
În planul îndepărtat, la orizontul drept, înspre pustiul gol al Iordanului, în care se întrevăd 
printre doi palmieri urmele unei oaze, aceeaşi Maria, aplecată şi plecată păşeşte neabătut pe o 
Cale crucificată sau în formă de cruce, ce se pierde departe în zare, continuîndu-se dincolo, în 
„Ţara de peste veac”. Sfânta Maria Egipteanca, modelul tuturor penitenţilor, îşi apropie pasul 
întărit de puterea lui Dumnezeu de răscrucea căii şi a vieţii sale. Un nor călăuzitor şi răcoritor 
o vegheză şi o călăuzeşte de deasupra pustiului, ca odinioară pe poporul lui Israel prin Sinai, 
până când o va răpi învăluită în focul rugăciunii mistice şi o va ridica de la pământ, întru 
uimirea avvei Zosima. 

INTRAREA 


e peretele din spatele naosului de la intrarea în sfânta biserică, se află de la stânga la 
dreapta: 

1. Sfântul Iosif cel Nou de la Partoş mitropolitul Timişoarei 1650-1656, binecu- 
vântând şi purtând mitră arhierească. 

2. Sfântul ierarh mucenic Ilie Iorest, binecuvântând şi având mantie arhierească şi 
camilafcă. 

3. Sfântul ierarh mucenic Sava Brancovici - 1683, binecuvântând, cu mitră pe cap. 

4. Sfântul cuvios mucenic Visarion Sarai - 1744, cu cruce în mână şi epitrahil pe piept. 

5. Sfântul cuvios mucenic Sofronie de la Cioara - 1761, cu cruce în mână şi epitrahil 
pe piept - jugul lui Hristos. 

6. Sfântul mucenic Nicolae Oprea Miclăuş din Sălişte - 1784, cu cruce în mâna 
dreaptă, cu capul descoperit şi îmbrăcat cu cojoc ardelenesc. 

La intrare, în partea dreaptă se află pictat Patriarhul Justinian al Bisericii Ortodoxe 
Române, stând în picioare pe un covor tradițional românesc, îmbrăcat în odăjdii şi mantie, cu 
toiag în mână şi mitră pe cap, binecuvântând cu dreapta. La stânga sa se află stema Patriarhiei 
Române. Trebuie reţinut faptul că vrednicului întru pomenire, Patriarhului Justinian Marina, 
i-a datorat Părintele Arsenie ocrotirea şi activitatea sfinţiei sale la Schitul Maicilor din 
Bucureşti, după scoaterea nedreaptă din Mănăstirea Prislop şi mai înainte de a începe pictura 
bisericii din Drăgănescu. 

La dreapta Patriarhului Justinian, în medalion pe o coloană, se află sfântul ierarh 
Calinic de la Cernica, binecuvântând cu dreapta, având toiag arhieresc în stânga şi purtând 
camilafcă şi engolpion. 

În partea stângă de la intrarea în biserică, este reprezentat „un sol al păcii”: Patriarhul 
lustin Moisescu al Bisericii Ortodoxe Române, cu stema patriarhală în dreapta imaginii, 
îmbrăcat în mantie albă, cu culion şi camilafcă albă, stând în picioare pe un covor românesc şi 
ținând în mâini o filă ornamentată în filigran, pe care scrie: „Nu va putea omul avea pace pe 
pământ, de nu va avea pace cu Dumnezeu !” (Levitic XXVI, 3,6,14,31,33; 1 Tesaloniceni 
5,3; Luca 21,35; Isaia 13,9-11). „Aşadar în numele lui Hristos, vă rugăm, ca și cum 
Dumnezeu v-ar ruga prin noi: împăcaţi-vă cu Dumnezeu” (II Corinteni 5,20). Conform 
mărturiei proprii a Părintelui Arsenie, auzită de subsemnatul, textul inițial suna astfel: „Nu va 
putea avea omul pace pe pământ, atâta vreme cât este în conflict cu Dumnezeu !” Amintim 
totodată faptul că, pe când era Mitropolit la Iaşi, vrednicul întru pomenire Patriarhul Iustin 
Moisescu s-a bucurat de un dar din partea Părintelui nostru Arsenie şi anume, imaginea 
cunoscutei clopotniţe de la Prislop, lucrată şi executată în email de însuşi Părintele. 

La stânga Patriarhului Iustin, pe o coloană, tot în medalion, se află sfânta cuvioasă 
Parascheva de la Iaşi, cu cruce în mâna dreaptă, cu un şir de metanii în stânga şi cu un sul pe 
care scrie: „La început luptă şi osteneală multă este celor ce se apropie de Dumnezeu, iar 
pe urmă bucurie şi pace negrăită”. 

ÎNVIEREA DENY 


ei doi pereţi laterali ai naosului sunt încununaţi fiecare de câte şase medalioane cu 
sfinţi. În dreapta, de la absida dreaptă spre pronaos şi intrare: 

1. Sfântul cuvios Eftimie, binecuvântând, cu capul descoperit. 

2. Sfântul cuvios ascet Onufrie, cu plete lungi, cu mâinile încrucişate pe piept şi ars de 
soare. 

3. Sfântul cuvios Efrem Sirul, cu capul acoperit şi cu un sul deschis pe care scrie: 
„Învăţaţi: Că întru necazuri «Nu este nedreptate la Dumnezeu»”. 

4. Sfântul cuvios anahoret Grigorie Decapolitul de la Bistriţa. 

5. Sfântul cuvios Nicodim cel sfințit de la Vodița, Tismana şi Prislop, cu capul 
acoperit, binecuvântând cu dreapta, iar în mâna stângă ține biserica Mănăstirii Prislop, 
ctitorită de el, unde s-a nevoit şi Părintele Arsenie şi unde-i este şi mormântul. 

6. Sfântul cuvios Serafim din Sarov, cu capul descoperit, cu epitrahil şi cu mâna 
dreaptă adusă spre piept. 
| În stânga, continuând şirul medalioanelor de deasupra celor doi patriarhi, de la intrare 
şi pronaos spre absida stângă, se află: 

1. Cuviosul Daniil Sihastrul, duhovnicul sfântului voievod Ştefan cel Mare. 

2. Sfântul mucenic loan Valahul, tânăr, cu cruce în mâna dreaptă şi îmbrăcat în cojoc 
românesc. 

3. Cuviosul stareţ Paisie de la Neamţ şi Secu, cu camilafcă, toiag în mâna stângă, iar în 
dreapta ţine un sul deschis cu cuvintele: „Iar cel ce face şi va învăţa, mare se va chema în 
Împărăţia lui Dumnezeu” (Matei 5,19). 

4. Sfânta cuvioasă şi întocmai cu apostolii Maria Egipteanca, arsă de soarele 
deşertului, cu mâinile împreunate în rugăciune. 

5. Deasupra Învierii Domnului, sfânta mironosiță şi întocmai cu apostolii Maria 
Magdalena, tânără, acoperită pe cap, exprimând puritatea redobândită, cu ochii limpezi şi 
limpeziţi de lumina Învierii, cu mâinile ridicate şi palmele deschise, aducând lumii întregi 
Evanghelia sau vestea cea bună prin cuvintele înaureolate şi înscrise pe pieptul ei: 
„HRISTOS A ÎNVIAT”. 

6. Sfânta întâia mare muceniță şi întocmai cu apostolii Tecla, tânără ucenică a sfântului 
apostol Pavel şi mucenică a Domnului Hristos, acoperită pe cap, cu cruce şi ramură verde în 
dreapta sa, întocmai ca mucenicii din Apocalipsă 7,9 şi asemenea ucenicilor din Duminica 
Floriilor. 


sk 


ÎNVIEREA DOMNULUI, pe peretele naosului din partea stângă: Mâtuitorul nostru 
Iisus Hristos, Dumnezeu adevărat şi Om adevărat, înviază transfigurat şi transparent în nimb 
şi giulgiu alb, revărsând lumina Sa dumnezeiască în cercuri, valuri, unde şi raze de nuanţă alb- 
albastru senin, cu răni la mâini şi la picioare. El ţine o cruce în mâna stângă şi binecuvintează 
lumea văzută şi cea nevăzută, cerul şi pământul, timpul şi veşnicia cu dreapta Sa 
atotputernică, relevându-ne prin privire „Taina ochilor”. Din cerul deschis de deasupra, 
coboară lumina dumnezeiască necreată. Mântuitorul iese din iad cu sufletul prin porți şi cu 
trupul prin lespedea mormântului. 

Sus în cele două colţuri se întrevede orizontul-hotar dintre pământ şi cer, ondulat sau 
curb şi amestecat în roşu-albastru, cu flăcări, fum şi cutremur. Jos sunt porțile sfărâmate ale 

iadului aprins, şi diavolul căzut, doborât şi înspăimântat. La dreapta şi la stânga lui Hristos cel 
înviat se află câte un înger într-o stare de închinare, fiecare cu monogramul Mântuitorului. 

Împrejurul luminii dumnezeieşti, o cruce luminoasă este înscrisă de următoarele 
cuvinte şi texte liturgice din Slujba Învierii: „Învierea lui Hristos văzând, să ne închinăm 
Sfântului Domnului Iisus, unuia Celui fără de păcat. Crucii Tale ne închinăm Hristoase 
şi Sfântă Învierea Ta o lăudăm şi o mărim, că Tu eşti Dumnezeul nostru, afară de Tine pe 
altul nu ştim, numele Tău numim. Veniţi toţi credincioşii să ne închinăm Sfintei Învierii 
lui Hristos, că iată a venit prin Cruce bucurie la toată lumea, totdeauna binecuvântând 
pe Domnul, lăudăm Învierea Lui, că răstignire răbdând pentru noi, cu moartea pe 
moarte a stricat”. 

Jos: „Drept aceea, având cu noi atâta nor de martori, să alergăm cu stăruinţă la 
lupta de întrecere ce ne stă înainte, cu ochii aţintiţi asupra lui lisus, care pentru bucuria 
pusă înainte-l, a suferit Crucea, n-a ţinut seama de ocara ei şi şade de-a dreapta 
Tronului lui Dumnezeu. Luaţi dar bine aminte la Cel ce a răbdat de la păcătoşi o atât de 
mare împotrivire, ca să nu vă lăsaţi osteniți slăbind în sufletele voastre. În lupta voastră 
cu păcatul nu v-aţi împotrivit încă până la sânge, ba ați uitat până şi îndemnul care vă 
grăieşte ca unor fii: Fiul meu nu defăima certarea Domnului şi nu-ţi pierde cumpătul 
când eşti mustrat de EI, căci pe cine-l iubeşte Dumnezeu îl ceartă şi pe orice fiu pe care-l 
primeşte, îl bate” (Evrei 12,1-6). 

Pe linia orizontală a lespezii sfântului mormânt al Învierii, sunt scrise cuvintele, 
asemenea unor noi peceți: „În mormânt cu Trupul, în iad cu sufletul ca un Dumnezeu, în 
rai cu tâlharul şi pe scaun ai fost Hristoase, toate umplându-le, Cela ce eşti de 
necuprins”. 

În dreapta şi în stânga mormântului Domnului, citim: „Precum Te-ai născut: păzind 
cheile Fecioarei şi precum ai intrat la ucenici prin uşile încuiate, aşa ai înviat din 
mormânt nestricând peceţile”. 

În jurul picioarelor lui Hristos care înviază, în mormânt, deasupra porților iadului, este 
următorul text: „Pogorâtu-Te-ai în cele mai de jos ale pământului şi ai sfărâmat 
încuietorile cele veşnice care ţineau pe cei legați, Hristoase. Când Te-ai pironit pe cruce, 
atunci s-a omorât stăpânirea vrăjmaşului. Făptura s-a cutremurat de frica Ta şi iadul 
s-a prădat cu puterea Ta. Pe morți din iad ai înviat şi tâlharului raiul i-ai deschis, 
Hristoase Dumnezeul nostru, Slavă Ţie 

În colţul din stânga jos, este reprezentată Punerea în mormânt a Domnului cu Trupul, 
însoțită de cuvintele: „Losif cel cu bun chip de pe lemn luând prea curat Trupul Tău, cu 
giulgiu curat înfăşurându-L şi cu miresme în mormânt nou îngropându-L, L-au pus”. 
Mormântul săpat în stâncă este înlăuntrul peşterii, fiind acoperit cu giulgiu. Prin uşa 
mormântului de la intrarea în peşteră se întrevăd în zare cele trei cruci de pe dealul pustiu al 
Golgotei. Iosif din Arimateia se află la capul Domnului, iar Nicodim la picioare; amândoi 
îmbătrâniţi, pun în mormânt cu multă evlavie, Trupul Domnului Hristos. Dincolo, în fața 
mormântului, se află Maica Domnului în picioare, sărutând mâna stângă a Mântuitorului 
Hristos, iar dincoace se găseşte sfânta Maria Magdalena care, stând în genunchi, sărută mâna 
dreaptă a Mântuitorului coborât de pe Cruce. 

Pe marginea giulgiului de pe mormântul Domnului, care cade desfăşurându-se, sunt 
cuvintele: „O, prea slăvită minune, izvorul vieţii în mormânt se pune şi scară la cer 
mormântul se face" (Podobie g1.1). În colţul din dreapta Învierii Domnului este pictată 
„Pecetluirea mormântului”. O piatră mare, cu trei peceţi legate în roşu, care reprezintă 
steaua lui David, este aşezată la intrarea peşterii. Doi ostaşi cu sulițe şi scut străjuiesc 
mormântul. În dreapta se află sutaşul roman Longhin, cu fața luminată de credința mărturisită 
în Fiul lui Dumnezeu şi de nădejdea învierii celei veşnice. 

Text: „Mormântul Tău, Mântuitorule, ostaşii străjuindu-l, morţi s-au făcut de 
strălucirea îngerului ce s-a arătat, care a vestit femeilor învierea”. În prim plan, plecând 

de la mormânt, se văd doi bătrâni ai sinedriului din Ierusalim, primul - purtând chipul lui Marx 
- tulburat de cuvintele: „Iar a treia zi va învia... Şi va veni şi-a doua oară...”, urmat de 
Gamaliel care, senin şi transfigurat, încearcă să-l liniştească pe acesta, ţinându-l cu stânga de 
braţ. Deasupra peşterii, în partea dreaptă, se zăreşte copacul de care s-a spânzurat 
desnădăjduit luda trădătorul. 

Lângă mormântul Domnului, de o parte şi de alta, se află ca mărturii ale Învierii, patru 
scene, reprezentând arătări de după Înviere: 

La stânga sus: 

1. Arătarea Mântuitorului, în picioare, îmbrăcat în alb, sfintei Maria Magdalena care 
se află îngenunchiată în grădină, în dimineaţa Învierii şi pe care Hristos cel înviat o trimite la 
sfinții Săi ucenici şi apostoli. Jos, o vedem pe sfânta Maria Magdalena intrând în casă, cu 
mâinile ridicate şi vestind celor cinci ucenici, între care sfântul apostol şi evanghelist loan, la 
dreapta ei, adevărul şi bucuria Învierii prin cuvintele scrise pe aureola capului ei: „Hristos a 
înviat”. 

2. „Duminica Tomii” scrie pe peretele casei prin a cărui uşă zăvorâtă intră lisus Hristos 
cel înviat, arătându-Se în mijlocul celor zece ucenici şi zicându-le: „Pace vouă”. Aflat la 
mijloc, Toma cade la pământ încredinţat de Înviere prin Arătarea Domnului şi rostind 
preafrumoasa sa mărturisire, scrisă pe propria-i aureolă: „Domnul meu şi Dumnezeul meu” 
(loan 20,28). 

La dreapta mormântului: 

3. „Înălţarea la cer” întru slavă şi şederea de-a dreapta Tatălui, pictată pe un fond 
albastru. Deasupra vedem cerul luminos şi deschis, revărsând lumină în tonuri albe şi galbene, 
iar în centru Mântuitorul Iisus Hristos în giulgiu, cu nimb elipsoidal, având braţele deschise, 
cu răni la mâini şi la picioare, priveşte în sus înălțându-se la cer pe norul alb de sub picioarele 
Sale, de pe rotonda pământului. Lumina Sa dumnezeiască uneşte cerul cu pământul. Deasupra 
Domnului sunt cuvintele psalmistului: „Şezi de-a dreapta Mea până ce voi pune pe 
vrăjmaşii Tăi aşternut picioarelor Tale”. 

4. Pe drumul spre Poarta Damascului, sus în colţul din stânga, Domnul lisus Hristos 
Cel înviat şi înălțat la cer, coboară ieşind din nor într-un nimb alb şi binecuvintează cu dreapta, 
iar cu stânga arată cerul. Mântuitorul priveşte în jos spre Saul din Tars, care cade pe spate 
înspăimântat, fiind înconjurat de doi însoțitori, doborâţi şi ei de Arătarea pe Calea ce urcă spre 
„poartă”. Lângă Saul se află desfăşurat pe marginea drumului, sulul cu scriere ebraică, 
pecetluit de sinedriu, pentru prinderea creștinilor din Damasc. Jos în colţul din stânga poate fi 
văzut diavolul dezgolit, înaripat, orbit de Lumina dumnezeiască ce s-a arătat pe drumul 
Damascului. El este alungat şi fuge, căzând în prăpastia de la marginea drumului, spre iadul 
înroşit de flăcările adâncului. 

Sus în dreapta, cu litere roşii, sunt cuvintele: „Saule, Saule, de ce Mă prigoneşti ? Eu 
sunt lisus pe Care tu îl prigoneşti. Scoală-te şi stai în picioare (că spre aceasta m-am 
arătat ţie) ca să te rânduiesc slujitor şi martor, alegându-te pe tine din popor şi din 
neamurile la care te trimit, să le deschizi ochii, ca să se întoarcă de la întuneric la lumină 
şi de la stăpânirea lui Satan, la Dumnezeu, ca să ia prin credinţa în Mine, iertarea 
păcatelor şi partea cu cei sfinţiţi” (Faptele Apostolilor 9,4-5; 26,16-18). 

La stânga Învierii Domnului este pictat sfântul arhanghel Gavriil în veşmânt alb, cu 
crin deschis în mâini, privind în jos de pe norul din cer. 

Inveşmântat în nor auriu, cu haină albă, Mântuitorul Iisus Hristos binecuvintează cu 
mâinile rănite Taina Botezului ce se săvârşeşte. EI are la dreapta Sa un înger păzitor al 
pruncului nou botezat, cu mâinile întinse spre pruncul care primeşte Botezul în cristelniţa cu 
sfânta cruce, de la un cucernic preot - părintele Grigorescu de la Biserica Boteanu din 
Bucureşti, adeseori frecventată de Părintele Arsenie. În apa cristelniţei plutesc cuvintele: 
„Botează-se robul lui Dumnezeu Cristian”. La dreapta şi la stânga pot fi identificaţi şase 
membri ai familiei noului botezat din familia preotului paroh Savian Bunescu. La dreapta se 

află o masă cu sfeşnic, sfânta Evanghelie şi sfânta cruce. Deasupra preotului slujitor, zboară 
porumbelul Duh Sfânt în alb, cu nimb auriu, înconjurat de cuvintele: „Pecetea darului 
Duhului Sfânt”, care-şi revarsă harul în şapte limbi de foc peste fiecare prunc nou botezat. 

La stânga sunt cunoscutele cuvinte: 

- Te-ai lepădat de Satana ? 

- M-am lepădat. 

- Şi de toate lucrurile lui ? 

-Şi!... 

Sub aceste cuvinte, de sub masa pregătită pentru Botez, diavolul cu un şarpe pe cap, 
zice privind furios spre cristelniță: „Dar şi cu mine ai să faci anii măgăriilor". Vrăjmaşul 
diavol îşi ține dreapta pe corzile de săgeți ale unei chitare care ating cristelniţa, corzi pe care 
scrie: „Muzica pieirii”, ca o amendare a petrecerilor necreştineşti ce urmează, de obicei, după 
săvârşirea marilor Taine ale Bisericii: Botezul şi Cununia. 

Sus, în dreptul Mântuitorului Hristos citim cuvintele: „Cel ce va crede şi se va boteza, 
se va mântui, iar cel ce nu va crede, se va osândi. Bucuraţi-vă că numele voastre sunt 
scrise în ceruri” (Marcu 16,16; Luca 10,20). Iar în dreapta reprezentării Botezului, Părintele 
Arsenie se explică: 

- Mărturisesc un Botez 

- adică - 
1. Naşterea din nou din apă şi din Duh 
2. Îmbrăcarea în Hristos şi unirea cu Hristos (cu persoana şi învăţătura Sa) 
„= comoara - 
3. Înzestrarea cu talanţi (talente) 
4. Un înger păzitor. 

ÎNĂLȚAREA DENHyLi 


ÎNĂLŢAREA DOMNULUI şi Şederea de-a dreapta Tatălui, pe peretele din dreapta 
naosului: Mântuitorul lisus Hristos Cel înviat, învăluit în nimb şi înveşmântat în giulgiu alb, 
cu urmele rănilor Răstignirii la mâini şi la picioare, încadrat într-un nor auriu cu stele şi din 
care plouă stele, şade pe un tron sub forma unui curcubeu în semicerc, cu deschidere spre 
pământ, sprijinindu-şi picioarele pe un heruvim şi fiind înconjurat de cununa a opt serafimi şi 
de „Norul de martori” (Evrei 12,1) alcătuit din zeci de capete de sfinţi, apostoli, martiri, 
ierarhi şi cuvioşi, care privesc din medalioane înspre Domnul şi Dumnezeul şi Mântuitorul 
nostru lisus Hristos, Care binecuvintează cu mâna dreaptă, ţinând pe genunchi cu stânga o 
sfântă Evanghelie închisă sau Cartea cu cele şapte peceţi (Apocalipsă 5,1). Hristos Domnul 
priveşte iubitor şi răbdător spre pământ. 

În „norul de martori” la dreapta Domnului sunt: sfântul arhidiacon Ştefan, sfântul 
apostol Iacob, fratele Domnului, sfântul Nicodim cel sfinţit, sfântul Pavel din Teba, sfântul 
Antonie cel Mare, sfântul cuvios David din Tesalonic, sfântul Silvestru - papa Romei, 
sfântul Petru - patriarhul Alexandriei, sfântul mucenic Nichifor din Alexandria, sfânta 
muceniță Ecaterina, sfânta întâia muceniță Tecla, sfânta muceniță Filoteia, cu mahramă, 
numită şi „sfântulița” de la Argeş. Jos se află: sfânta cuvioasă Parascheva de la Iaşi, sfântul 
mucenic Hrisant din Alexandria, sfânta muceniţă Daria din Alexandria, sfântul Serafim 
Sarovschi. 

La stânga Domnului sau în dreapta picturii se află: sfântul apostol Petru, sfântul 
apostol Pavel, sfântul Macarie Egipteanul, acoperit de părul lung şi alb, sfântul cuvios 
Teodor Studitul, sfântul Ieronim - tălmăcitorul Vulgatei, sfântul Francisc de Asisi - 
mărturie a adevăratului ecumenism, în viziunea ortodoxă a Părintelui Arsenie - sfântul Ioan 
din Rila, sfântul mucenic Sava Gotul, sfânta muceniță Pelaghia, sfântul mucenic Mauriciu, 
negru la chip, sfântul mucenic loan cel Nou de la Suceava, sfântul mucenic Nicolae Oprea 
din Sălişte, sfântul cuvios Dimitrie Basarabov, sfântul Serghie Radonejschi. 

Chipurile tuturor acestor sfinţi, ale căror priviri, gânduri şi rugăciuni sunt îndreptate 
înspre Domnul Hristos, sunt susținute de cuvintele evanghelice: „Iar Eu când voi fi înălţat 
de pe pământ, îi voi atrage pe toţi la Mine” (loan 12,32). 

Mai jos pe pământ, sub tronul Mântuitorului, contemplăm pe Muntele Măslinilor 
mulțimea de ucenici ai Domnului, sfinte femei mironosiţe şi fraţi, martori ai Înălţării la cer a 
Domnului, care stau în picioare şi privesc în sus, spre Hristos Cel ce se Înalță la cer, având în 
mijlocul lor pe Sfânta Fecioară Maria, Născătoarea de Dumnezeu cu mâinile deschise, iar doi 
îngeri îmbrăcați în alb, de o parte şi de alta, le arată cu dreapta spre cer pe „Acest Iisus care 
iarăşi va veni precum L-aţi văzut înălțându-se la cer” (Faptele Apostolilor 1,11). La 
dreapta Maicii Domnului se află sfântul apostol şi evanghelist Ioan, iar la stânga sfântul 
apostol Petru. Esenţa iconografică a picturii Înălţarea la cer constă în atragerea harică şi în 
întâlnirea privirii omului cu Privirea Domnului. 


În dreapta Înălţării la cer se află Sfântul Arhanghel Mihail, ca ostaş al Domnului 
oştirilor sau al Dumnezeului Savaot, având crucea izvorâtoare de flăcări în dreapta sa, sub 
forma unei săbii de foc, iar în stânga ţine cu grijă şi siguranță un monogram al Mântuitorului 
Hristos. Sfântul arhanghel Mihail are aureolă şi aripi albe, ieşind din nor înveşmântat în 
mantie roşie, pe fond de cer albastru înstelat. EI priveşte pătrunzător şi chiar amenințător, cu 
deosebită seriozitate, în jos, spre pământ. 

Dedesubt se află intrarea într-o clădire modernă cu etaj, cu o terasă deschisă spre 
stânga, sub spațiul verde ce se vede departe în zare, cu patru piramide albe, iar sus pe clădire se 
observă trei antene pentru sateliți şi telecomunicaţii, una îndreptată în sus şi două oblice. Pe 
peretele interior al încăperii se află un mapamond, reprezentând harta lumii cu cele cinci 
continente. În partea dreaptă se deschide o ușă, a cărei perdea este dată la o parte pe jumătate, 
de o tânără soție, femeie modernă, îmbrăcată sumar, după ultima modă, în galben, cu ochi 
puternic fardați şi păr coafat. Lângă perete străjuieşte o coloană - hotar între cer şi pământ - pe 
o podea în carouri de marmoră. Lângă o masă cu televizor şi telefon deasupra stă comod pe un 
fotoliu verde, picior peste picior, un om modern, reprezentant al lumii contemporane, destul 
de tânăr, cu ochelari şi pantaloni albaştri scurți, având pe centura lui gravat globul pământesc. 
EI priveşte rătăcit şi rătăcitor cu o falsă încredere în sine, ținând telefonul în mâna dreaptă şi 
pregătindu-se pentru a vorbi sau a-şi încheia convorbirea „telefonică” cu îngerul în alb din 
colţul stâng de sus, care-i apare în faţa ferestrei terasei, deasupra unei rachete sau navete 
spaţiale cu cinci propulsoare, care lasă în urma ei fum, foc şi dezastru. Îngerul arată cu degetul 
spre cer spunând: „Sus totul este gata, veniţi la nuntă...” 

Pe peretele camerei apare scris cu roşu - în viziunea Părintelui Arsenie răspunsul 
omului, de azi şi de mâine, la chemarea îngerului: 

- M-am însurat, 

- Mi-am rotunjit țarina, 

- Mi-am cumpărat cinci milioane de cai putere, 

- Caut locuinţă pe altă planetă, 

- „.„ Aşa că... rogu-te să măierţi - nu pot veni. 

- Nu mai avem această preocupare. 

La acestea, îngerul Domnului are ultimul cuvânt-sentință: 

- „Ce-ai câştigat dobândind lumea toată, dar ţi-ai pierdut sufletul ?! 

- Cu ştiinţa ați dezlănţuit cataclismul ştiinţelor (stihiilor) asupra voastră, 

Aşa vă trebuie ! 

Aţi început sfârşitul lumii...!” 


Cuvinte profetice ale Părintelui Arsenie, de o deosebită actualitate. 


"Inălţatu-Te-ai întru mărire, Hristoase Dumnezeule 

BIZERICA Și LUMEA 


n partea stângă a naosului la intrare, cu o bogată încărcătură şi semnificaţie teologică, 
duhovnicească şi mistică şi cu profunde accente de teologie a istoriei, este reprezentată şi 
prezentată Biserica în raport cu lumea şi lumea în relaţie cu Biserica lui Hristos. Fondul este 
albastru-verde jos în partea stângă şi galben-mov în dreapta sus. Deasupra ca pe un 
frontispiciu sunt dăltuite cu pensula cuvintele biblice: „Pus-am înaintea feţii voastre Calea 
vieții şi Calea morţii: Biserica şi «lumea» spre care vă veţi tinde mâna, pe aceea veţi 
avea-o !” (leremia 21, 8; Sirah 15,17. A se vedea şi Didahia celor doisprezece apostoli.) 

O linie alb-aurie - „linia de front”, în tâlcuirea Părintelui Arsenie - trasează un hotar 
despărțitor neregulat între aceste două planuri de existență şi de luptă duhovnicească sau 
„război nevăzut”, prin linia care porneşte de sus din partea stângă, mai precis de sub Mâna lui 
Dumnezeu cu aura ascunsă în lumină, care binecuvintează revărsând nouă raze, linie care taie 
aproape diagonal scena picturii, oprindu-se la baza Crucii Răstignirii de jos din partea 
dreaptă. ă 

Deasupra liniei sunt cuvintele evanghelice, alese, înmănunchiate şi tâlcuite de 
Părintele Arsenie: „Cine vrea să vie după Mine, să se lapede de sine, ba încă şi de viața sa, 
să-şi ia crucea sa în fiecare zi şi să-mi urmeze Mie. Încă nu v-aţi împotrivit păcatului 
până la sânge şi mulți vor fi slabi de înger şi se vor vinde unii pe alții şi se vor urt unii pe 
alții. Iar când va da frate pe frate la moarte şi tată pe fiu şi se vor scula copiii asupra 
părinților şi-i vor omori, cel ce va răbda acestea până la sfârşit, - căci: având dragostea 
care nu cade niciodată, de pe orice cruce - acela se va mântui. Primul mucenic Ştefan se 
ruga lui Dumnezeu pentru cei ce-l ucideau cu pietre. Acest fel de urmare a Domnului 
Hristos, face din păcătoşi sfinţi.” 

Tot din dreptul Mâinii lui Dumnezeu care binecuvintează, coboară ca un al doilea hotar 
şirul de cuvinte: „Aşa să lumineze lumina voastră înaintea oamenilor, ca văzând ei faptele 
voastre cele bune să preamărească pe Tatăl vostru Cel din ceruri. Orice lucraţi, lucraţi 
din toată inima, ca pentru Dumnezeu şi nu ca pentru oameni.” (Matei 5,16) 

În partea dreaptă, pe Crucea treflată de lemn, cu ornament în raze la intersecţia braţelor 
sfintei Cruci, Îl vedem pe Mântuitorul lisus Hristos răstignit, într-un mod cu totul unic, aparte 
şi genial. Domnul Iisus Hristos priveşte senin, aproape zâmbind, plin de iubire, iertare şi dor, 
având mâna dreaptă desprinsă din cuiul sfintei Crucii, într-un gest şi act de chemare a tuturor 
oamenilor, prin dumnezeieştile cuvinte: „Veniţi la Mine !...” (Matei 11,28). La dreapta şi la 
stânga sfintei Cruci, din două icoane sprijinite şi legate de postamentul Crucii Domnului, 
privesc spre Mântuitorul Maica Domnului şi sfântul apostol şi evanghelist Ioan. 

La dreapta Maicii Domnului şi privind spre Crucea Domnului, se află sfântul apostol 
Petru răstignit cu capul în jos, dându-şi sufletul lui Dumnezeu, în chip senin, învăluit în aură, 
pe un fond albastru, cu un nor de lumină dumnezeiască deasupra. Sus, în jurul crucii sfântului 
apostol Petru, în linie ondulată, coboară o cunună de cuvinte: „Calea Muceniciei”. „Nu vă 
temeți de cei ce ucid trupul; ci-Mi fiți Mie martori-martiri.” 

Lângă braţul drept al Crucii Domnului, se află în trei ipostaze, corespunzătoare celor 
trei vârste duhovniceşti: tinereţe, bărbăţie şi bătrâneţe, respectiv, curăţie, iluminare şi 
desăvârşire, chipul aceluiaşi ostaş-creştin sau monah îmbrăcat cu „toate armele luminii” sau 
cu „toată armătura lui Dumnezeu” (Efeseni 6,11-17; 1 Tesaloniceni 5,8): coiful mântuirii, 
platoşa dreptății cu monogram, scutul credinţei, sabia Duhului Sfânt, încins cu brâul 
adevărului şi încălțat cu sandale, gata pentru Evanghelia păcii. Pe sabia din dreapta sunt 

cuvintele: „Sabia Duhului”, iar pe scutul cu cruce din stânga, Părintele Arsenie adaugă celor 
spuse de sfântul apostol Pavel: „Pavăza credinţei în Dumnezeu şi om, ca fiu al lui 
Dumnezeu”. 

Pe cele trei aureole, pornind de la vârsta bătrâneții înspre cea a tinereții, Părintele 
Arsenie a scris: 

1. ,„Creştinilor care vor cu adevărat să se mântuiască, Satana le impune un război 
nevăzut (i-a cerut pe toți să-i cearnă ca pe grâu), luptându-i prin patimi şi vicii care 
întăresc întunericul necredinţii în Dumnezeu şi suflet, Satana tăgăduindu-şi existența, 
dar urzind din umbră tot felul de răzvrătire.” 

2. „Împărăţia lui Dumnezeu se ia cu năvala şi năvălitorii pun mâna pe ea. 
Aceasta-i nevoinţa la toate vârstele, a smeritei rugăciuni şi atenţii, care opresc pe 
vrăjmaş să-şi samene zâzaniile în minte. Se mântuiesc aceia pe care nu-i poate el lua de 
minte”. 

Pe cele trei ipostaze ale „coifului mântuirii”, de la cea din urmă înspre cea dintâi, 
Părintele Arsenie tâlcuieşte inegalabil expresia sfântului apostol Pavel: „A te sili să ai cât mai 
luminat în minte Revelația creştină ca şi concepţie de viață, aceasta înseamnă coiful 
mântuirii”(cf. Efeseni 6,17). 

Dincolo de cele trei vârste duhovniceşti este prezent un înger al lui Dumnezeu, care 
aplecat, îi apără şi îi ocroteşte pe nevoitori şi luptători, cu aripa sa stângă, pe care scrie: 
„Împărăţia lui Dumnezeu se ia cu luptă”. Aripa dreaptă a îngerului sfânt acoperă un creştin 
şi o creştină, sporiți în vârstă care stau pironiți şi alipiţi de câte o cruce, pe care o poartă în 
spate, sau mai bine zis crucea îi poartă pe ei. Privirea lor se îndreaptă spre Crucea Domnului, 
ascultându-l chemarea după ce au răzbit peste „linia de front”, iar sufletele lor se înalță spre 
cer. 

În dreapta sa, îngerul ţine o cruce înflăcărată sau o sabie de foc, asemenea 
arhanghelului Mihail, cu care apără un monah creştin sau un călugăr răstignit pe o cruce 
înfiptă adânc în unica Stâncă din „Marea Vieţii” pe care Părintele Arsenie scrie, 
înştiințându-ne: „Temelia, Piatra Hristos. Să nu credeţi că veți intra «după moarte» în 
împărăţia în care n-aţi trăit de pepământ”. 

Călugărul răstignit - temă specifică iconografiei monahale ortodoxe - este îmbrăcat în 
haină lungă, de nuanţă albă sus şi de culoare albastră jos, sub „linia de front” sau de hotar. El 
este încins cu un brâu şi acoperit cu culion alb cu cruce, are barbă lungă şi priveşte răbdând şi 
contemplând înspre Crucea şi chemarea Domnului. În mâinile sale răstignite de bună voie - la 
intrarea sau tunderea în monahism - el ține câte o lumânare cu aureolă, pe care scrie în partea 
dreaptă „Smerenia”, iar în partea stângă „Dragostea”, acestea fiind cele două virtuți de 
căpetenie şi de temelie ale vieţii creştine şi ale spiritualității monahale, întemeiată pe Pateric şi 
Filocalie. Crucea călugărului răstignit - posibil un al doilea autoportret al Părintelui nostru 
Arsenie - este încununată de cuvintele filocalice: „Calea contemplaţiei, a nevoinţelor cu 
dreaptă socoteală, a smeritei rugăciuni şi atenţii”. 

Pe lemnul crucii smeritului şi îndelung-răbdătorului călugăr răstignit, scrie în partea de 
sus: „Ascultarea de Dumnezeu”, iar pe braţul orizontal al crucii: „Lepădarea de sine”. 
Aureola monahului este împodobită de Fericirea a şasea, condiţie şi temei al vederii 
duhovniceşti: „Fericiţi cei cu inima curată că aceia vor vedea pe Dumnezeu” (Matei 5,8). 

Sabia de foc a îngerului Domnului, îl apără pe monahul răstignit de bunăvoie pentru 
Hristos, de colții balaurului verde, care şerpuieşte în mare, înfipţi în Stânca izbită şi scăldată 
de valuri. Deasupra balaurului, lângă crucea călugărului răstignit, în partea dreaptă a acesteia 
şi sub „linia hotarului”, se află un diavol cu două coarne şi coadă, care scrâşneşte fioros, ținând 
pumnul drept încleştat şi având stânga pe creştetul balaurului. Purtând aripi ca de liliac şi 
având unghiile ca nişte săgeți înroşite, diavolul se adresează obraznic călugărului răstignit, 
strigându-i: „Rabzi ca un prost; Jos de pe cruce!”. 

În planul din stânga imaginii picturii, se mai zăresc doi diavoli tulburați: unul scriind şi 
un altul suflând nu mai puţin decât nouăsprezece „lozinci ale iadului”, asemenea unor 

balonaşe efemere din marea spumegândă, în diferite nuanţe, pe un fond albastru închis sau 
nocturn, pe care scrie: HAOS, HAOS. 

Ispitele, tentaţiile şi amăgirile facile ale celor nouăsprezece lozinci încercuite, sunt 
consemnate de Părintele Arsenie după cum urmează, nu fără o puternică notă apocaliptică şi o 
analiză spectrală vizionară a lumii de azi şi de mâine: 

1. Umblaţi cu minciuni că noi suntem cei răi. Dar aţi auzit vreodată ca noi dracii să 
ne vindem unii pe alții ? 

2. Nu vă mai trebuie minte. Vă teleghidăm noi la toate nebuniile. 

3. De fricoşi ce sunteţi vă rugați şi lui Dumnezeu. Dar ştiţi că şi-n inima smeritului 
şade dracu grecește. Aşa că nu vă stricați nici cu noi. 

4. Cultul lui Satan. Eu sunt Wotan, Mamona şi Priap. ar cei ce mă urmaţi sunteți 
fiii mei. 

5. Vindem yoga, teosofie, spiritism, magie. 

6. Veniţi la noi. Vă dăm aşa o libertate încât să vă puteţi şi... sinucide, dacă vreți... 

7. Teologia Dumnezeului mort. Întuneric peste tot pământul... Eclipse... 

8. (Cuvinte încrucişate): Eul e Dumnezeu-l omu-lui. Numai lui să i te închini. 

9. Aici pe pământ e raiul și iadul. Drogul vă deschide uşile raiului şi porţile 
balamucului. | 

10. Adevărul? Stafia filosofilor. In vino veritas. | 

11. Ştiinţa are ultimul cuvânt. (Aici sunt reprezentate orbitele lumii atomului). 

12. Cine ne va tăgădui pe noi, fiul nostru îl vom face. Iar cine ne va pomeni în toată 
ziua, împărăţia noastră o vom împărți cu el şi-i vom fi de față la ceasul morţii. 

13. Cetiţi Biblia cum vă taie capul, că şi noi o ştim pe dinafară şi sfinţi în fahtezie vă 
vom face. 

14. Totul e minciună. Şi minciuna ... asta-i Adevărul...! 

15. „Si vis pacem para belum” şi pământul va fi stea. 

16. Urâţi-vă unii pe alţii. Homo homini lupus. 

17. Onirismul. (împrejurul unei guri pictate). 

18. Artele absurdului. (suflată sau pictată de un diavol la ureche) 

19. Cu frumuseţea luaţi-o după noi... urâtelor...” Lozincă prinsă prin inel de coada 
diavolului care ispiteşte pe călugărul răstignit. Toate acestea sunt manifestări prezente şi 
viitoare ale „urâciunii pustiiri” de care vorbeşte Mântuitorul lisus Hristos în Marea cuvântare 
despre dărâmarea Ierusalimului şi sfârşitul lumii (Matei 24,15). 

În partea stângă jos se află o altă arătare a diavolului, cu două aripi şi cu două coarne 
strâmbe, cu o coroană formată din trei coarne ascuţite, pe cel din mijloc fiind încolăcit un 
şarpe sub care se află un craniu, simbol al morţii, ca diademă. Pe „aureola” sa incoloră, ştearsă 
sau stinsă, încadrată neregulat de un şarpe cu gura deschisă din care ies limbi de foc, scrie 
„Maia, Tata minciunilor”. Acesta ţine dreapta pe capul unui om de ştiinţă, insuflându-i ideea 
falsă cum că: „Nu este diavol”. Stânga sa demonică este aşezată pe umărul stâng al acestui 
tânăr îmbrăcat în costum gri, cu cravată, având patru volume de cărţi sub braţul stâng. Acesta 
îşi duce mâna dreaptă la piept într-un gest îngâmfat de împotrivire şi neacceptare a Revelaţiei 
dumnezeieşti, făcându-se ascultător şi lăsându-se amăgit de lozinca pe care i-o insuflă 
diavolul. Deasupra capului său întunecat stă încolăcit un şarpe, întru asemănarea diavolului, 
care-i şopteşte concepția modernă și materialistă despre lume şi viaţă: „Nu este suflet. Totul e 
biochimie”. 

Mai jos în colțul din stânga, sub umbra aripilor diavolului, într-un cadru întunecat de un 
albastru închis, are loc un dialog „viu” între Renan şi Nietzsche. Renan, cu ţigara în gură şi cu 
basc pe cap, are o „aureolă” înscrisă de şarpele rătăcirii pe care scrie: „Ţi-am spus să fii pe 
pace. Oamenii l-au creat pe Dumnezeu !” Celălalt, aprins la față şi încoronat de şarpele a 
cărui coadă îi conturează un galon pe umărul stâng, răspunde: „Iar eu l-am omorât !” - prin 
ideea şi teoria absurdă a „morţii lui Dumnezeu” de la sfârşitul secolului al XIX-lea. 

Spre centrul picturii, pe un val al mării păcatului care poartă trupul înecat sau adormit al 
unei femei mondene, val ce se sparge de Stânca-Hristos, scrie: „Eu sunt marea vieţii. Veniţi 
la mine că pe toţi vă înec. Altfel la ce mai trăiţi ?” Deasupra se văd alți oameni sau creştini 
care înoată, asemenea lui Petru în valuri: un chip de femeie priveşte cu nădejde spre Crucea 
Domnului Hristos, iar un altul înnoată apropiindu-se de Stânca Salvatorului Hristos. Un 
creştin se sprijină sau se prinde cu mâna stângă de linia de front şi de hotar a mării vieţii, 
privind şi el încrezător înspre Crucea Mântuitorului. Direcţia de mişcare ar putea fi aceasta: 
înotarea prin valuri— urcarea pe crucea călugărului răstignit— mântuirea prin cele trei vârste 
ale vieţii duhovniceşti. 

În marea vieții se mai distinge un cap de diavol rânjit care poartă un balon mov pe care 
scrie: „Bine faceţi că credeţi, însă nu vă grăbiţi cu Pocăinţa. Mai aveţi vreme... «la 
bătrâneţe». Până atunci «trăiţi-vă» viaţa”, iar mai jos scrie: „Şi:noi credem”. Tot în marea 
vieții, un alt diavol cu gură de şarpe sau chit, pluteşte şi trage cu dreapta sa, prins în plasa unui 
sac, pe Arie ereziarhul: „Hristos e făptură”, iar în stânga ţine o făclie fumegândă în al cărei 
fum de adormire sau ameţire, se află capul lui Bultman, deasupra căruia scrie: „lar eu cu 
Bâlă l-am demitizat” - ca o continuare a dialogului „filosofic” de alături. 

„Jos în centrul picturii se vede parţial globul pământesc, crăpat, pustiu şi înroşit de 
sânge, pe care scrie: „Fărădelegile atrag pustiirea pe pământ” (Înţelepciunea lui Solomon 
5,23) şt pe care domneşte î în picioare Cain ucigașul, cu coif pe cap, gol, având numai 
învelitoare la mijloc şi ţinând în dreapta sa o sabie, pe care Părintele Arsenie a scris: „Sabia 
pedepseşte pe ucigași şi confirmă pe sfinţi”. Împrejurul scutului din mâna stângă a lui Cain 
stă scrisă: „Legea ispăşirii: Cine ia pe altul rob, de robie are parte. Toţi cei ce scot sabia, 
de sabie vor pieri” (Matei 26,52). Cain este urmat îndeaproape dinspre orizontul pământului, 
de un corp de armată modernă înzestrată cu căşti şi mitraliere. Crunţii soldaţi sunt conduşi de 
un civil care-i cheamă la asalt cu mâna dreaptă în vânt. Armele acestora se îndreaptă după 
sabia lui Cain, pe pământ, înspre Biserica lui Hristos înveşmântată în alb: Catedrala Sfânta 
Sofia din Constantinopol şi Bazilica Sfântul Petru din Roma, unite în nimb auriu, luminos şi 
plin de raze ale Duhului Sfânt, aflate sub piciorul Crucii Domnului, răstignit cu mâna 
desprinsă din cui. Biserica-Templu şi Mireasă a lui Hristos stă între cer şi pământ, atingând 
orizontul pământesc din dreapta, dar existând dincolo de acesta, într-un fond albastru, pe o 
Stâncă din văzduh pe care scrie: „Pe această piatră (a dumnezeirii) voi zidi Biserica Mea şi 
porţile iadului nu o vor birui pre ea” (Matei 16,18). 

Deasupra nimbului sfintei Bisericii, Părintele Arsenie ne reaminteşte cuvintele celebre 
ale sfântului Ciprian al Cartaginei (7258), din lucrarea „De unitate Ecclesiae”: „Extra 
Ecelesiam nulla salus”, adică: „În afară de Biserică nu există mântuire”. Sub Crucea 
Domnului Hristos, mărturisim articolul din Crez privitor la sfânta Biserică: „Cred întru una, 
sfântă, sobornicească şi apostolească Biserică”. Biserica lui Hristos înaintează înspre 
sfântul Altar sau Eshaton, fiind umbrită, străjuită, apărată şi călăuzită de Crucea 
Mântuitorului. Armele antihristice şi apocaliptice îndreptate spre Biserica creştină, 
concentrează şi cuprind într-ânsele toate persecuțiile şi prigonirile din istoria creştinismului, 
care au menținut şi menţin însângerată coasta Trupului ecclesial al lui Hristos, răstignit pe 
Crucea veacurilor. 

Învăluite de mâna Părintelui Arsenie în acelaşi nimb şi aură într-o „perihoreză” 
ecumenică vizionară, ortodoxia şi catolicismul, reprezentate simbolic de către cele două 
catedrale emblematice - Sfânta Sofia din Constantinopol şi Sfântul Petru din Roma - vor 
ajunge într-un târziu din nou la „unirea ipostatică” a primului mileniu creştin, conform 
iconografiei bisericii de la Drăgănescu. 

* 

Mai departe, îl lăsăm pe însuşi Părintele Arsenie să ne tâlcuiască „Biserica şi lumea” 
printr-un text inedit, descoperit recent între manuscrisele Sfinţiei Sale, de la Aşezământul 
monahal de la Sinaia: 

«Pictorilor li se dau uneori, în istoria artelor, şi teme abstracte, greu de transpus în 
plastică. Alteori şi le iau singuri, cum e cazul de faţă, ca de pildă ilustrarea unui text ca acesta: 
„Pus-am înaintea voastră calea vieții şi calea morţii; spre care vă veţi tinde mâna, pe 
aceea veţi avea-o”- din Înţelepciunea lui Sirah 15,17. 

Ca să fie mai lămurit textul, i s-a adăugat o primă direcţie (că poate avea mai multe), 
intercalându-se două sensuri, direcţii, diametral opuse: „Biserica şi lumea”. Cu această 
delimitare, textul devine posibil din punct de vedere plastic. Iar cum între aceste două realități 
a fost întotdeauna neînțelegere, conflict, chiar şi război de exterminare, aceasta o explică linia 
de demarcare între două zone, una luminoasă şi alta întunecoasă, arătând ca o linie de front 
negeometrică şi asimetrică; ba mai mult chiar, pe două planuri ontologice cotangente. 
Biserica e în lume, dar lumea nu e în biserică - „lumea” pentru care nu s-a rugat Domnul 
Hristos. Aceasta e lumea patimilor, care nu e creaţia lui Dumnezeu, ci creaţia şi stăpânirea 
îngerului rebel, Satana, după traducere „protivnicul” lui Dumnezeu, iar pe româneşte 
„Duşmanul” lui Dumnezeu şi al omului. Acest înger căzut din rânduiala şi „locul” său, 
provoacă multe încurcături încă de la începutul omului pe pământ. Aşa încât în orice 
explicaţie a omului, mai ales teologică, trebuie presupusă şi existența personală a răului, 
lucrarea „celui rău”. În explicarea omului, a faptelor lui rele - cu ajutorul omului chiar - trebuie 
considerată şi această războire a lui Satan cu Dumnezeu, care se dă pe tărâmul inimii şi minții 
omului. 

Plastic încep să se precizeze elementele meditaţiei. „Lumea”, aceea care nu e creaţia lui 
Dumnezeu ci a lui Satan, ca o boală şi pecingine pe creaţie, e reprezentată printr-o zonă 
rotundă a pământului, aşa cum se vede de pe o înălțime de satelit artificial, sau chiar de pe 
lună. Pe această felie de pământ e reprezentat Cain, primul rod al unui alt element neglijat în 
explicarea omului: păcatul. Acesta e rezultatul unui complot al lui Satan cu omul contra uneia 
şi singura atunci, porunci a lui Dumnezeu dată omului, prin a cărei neascultare a devenit supus 
morții, din nemuritor ce era creat. De aceea au venit urmările fărădelegilor pe pământ, tot felul 
de pustiiri şi cortegii de rele. „Fărădelegile atrag pustiirea pe pământ” (Înţelepciunea lui 
Solomon 5,23). Urmările şi rostul pustiitorului Cain şi a urmaşilor lui, iar mai apoi a lui Iuda 
cu şi mai mulți urmaşi împotriva lui Dumnezeu şi a oamenilor. Alături de această felie de 
pământ, înroşită de urmările fărădelegilor, se află o altă emisferă luminoasă, radiantă, repre- 
zentând Biserica apostolică, cu primele ei două ramuri: răsăriteană Sfânta Sofia şi apuseană 
Sfântul Petru din Roma. Aceste două Biserici istorice stau pe cuvântul Domnului Hristos spus 
lui Petru, când acesta prin revelaţie a mărturisit dumnezeirea Mântuitorului. Căci, pe omul 
căzut şi decăzut numai Dumnezeu îl mai poate readuce la destinaţia şi nemurirea pe care i le 
stricase Satana cu momeala lui, a păcatului. Textul, locul drept al temeliei Bisericii, e 
următorul: „Pe această piatră (a dumnezeirii) - mărturisită de Petru prin revelaţie - voi zidi 
Biserica Mea şi porţile iadului nu o vor birui pre ea”. Deci dumnezeirea lui lisus Hristos e 
temelia Bisericii, nu persoana lui Petru şi nici Scriptura (deşi-i insuflată de Duhul Sfânt) cum 
va zice o a treia biserică apărută cu vreo cinsprezece veacuri mai târziu. Aci-i cotangenţa: Cain 
ucigașul şi Iuda vânzătorul, pustiind pământul, luptă contra Bisericii, care-i totodată şi pe alt 
tărâm, tărâm al naturii Întemeietorului, unde ei nu pot ajunge cum vor ei: pustiind. 

E chiar locul ce-o explică, de ce răul n-a fost lichidat total şi moartea n-a fost oprită din 
pustiirea ei. Satana i-a cerut pe credincioşi, începând cu apostolii, dintre care l-a biruit şi l-a 
dobândit pe Iuda, să-i cearnă pe toți, ca pe grâu. 1 s-a îngăduit această cernere sau selecție. Că e 
chiar necesară o selecție a dovedit-o chiar istoria creştinismului. De pildă, după declararea 
libertăţii Bisericii prin Edictul de la Milano al lui Constantin cel Mare, au intrat în creştinism 
la mare grămadă toţi demnitarii stăpânirii, toţi slujbaşii - că doar e credinţa împăratului. De 
unde înainte în credința creştină era primejdie de moarte să intre cineva. Regimul de libertate a 
cultului n-a mai pus nimănui viața în primejdie, dar nici silința creştinilor, cu grămada, n-a 
mai fost pentru virtute şi răspuns bun înaintea lui Dumnezeu pentru viaţa de pe pământ. De 
aceea un istoric contemporan al veacului IV spune: „Dacă n-ar fi trimis Dumnezeu pe cei Trei 

Sfinţi lerarhi, Vasile, Grigorie şi loan Gurădeaur, ar fi trebuit să vie Hristos a doua oară, aşa de 
mult se înmulţiseră relele între creştini”. Acest mers negativ al libertății omeneşti a fost 
motivul ilustrării sabiei lui Cain cu textul: „Sabia pedepseşte pe ucigaşi şi confirmă pe 
sfinţi”. E chiar legea ispăşirii. „Cine ia pe alţii robi, de robie are parte. Toţi cei ce scot sabia 
de sabie vor pieri”. Aşadar sabia e lăsată de Dumnezeu în continuare, dar Dumnezeu i-a 
schimbat rostul. De asemenea i-a schimbat şi morții puterea. Moartea pentru creştini nu mai e 
o sperietoare şi o groază, chiar de-i forțată, ci-i o eliberare de păcat, a trupului păcatului. „Nu 
vă temeţi de cei ce ucid trupul şi mai mult nu pot face nimic !” Moartea fizică în creştinism 
e eliberare şi bucurie. Moartea, Jertfa Domnului Hristos, a schimbat sensul morţii. Cine moare 
din pricina Domnului Hristos, e fericit: a dobândit viața veşnică. Nu mai este frică de moarte, 
decât unde nu e credință şi pocăință. Deci iată tangența Bisericii istorice cu Biserica biruitoare 
din cer, susținută de dumnezeirea Întemeietorului ei, contra viforului răutăţii şi morții. 
Această idee s-a arătat plastic prin legătura tangentă între sfințenia Bisericii, arătată prin raze 
şi tonalitate deschisă, cu finalul superior al unei tâmple de biserică, de pe a cărei tâmplă 
Domnul Hristos răstignit, desprinde o mână din cuie şi cheamă cu extremă tărie pe oameni: 
„Veniţi la Mine!” 

Sub acest final de tâmplă sunt notate cuvintele din „De unitate Ecclesiae” cap. IV, a 
sfântului Ciprian: „Extra Ecclesiaem nulla salus”. De asemenea şi cuvintele din simbolul 
credinţei, stabilit de primele sinoade ecumenice „Cred întru una, sfântă, sobornicească şi 
apostolească Biserică”. Scrie cu roşu, nu numai ca rost cromatic de înviorare locală, ci şi ca 
semn al multor lupte cu vrăjmașii împotriva Bisericii. Ce-a făcut trufaşul cardinal Humbert 
aruncând anatema lui pe altarul Sfintei Sofii la 1054, a rupt unitatea, a pătat sfințenia Bisericii 
cu un păcat al trufiei; iar Biserica „sa” a primit jumătate de mileniu mai târziu aceeaşi faptă a 
altui neamţ trufaş: Reforma lui Luther, iar de atunci roiul neoprotestanţilor nu se mai termină 
şi unitatea Bisericii nu se mai realizează decât la al VIII-lea sinod ecumenic - dacă va mai fi. 
Deci cine a ieşit din unitate, din sfinţenie, din apostolicitate şi sobornicitate ? 

Tot a reuşit „Prinţul veacului acestuia”, să mai ţină pe Domnul Hristos în agonie, pe 
cruce, cu una din patimile sale, Biserica luptătoare. Dar cu atât mai puternică e chemarea 
Domnului Hristos către creştini: „Veniţi la Mine” cu cât e mai dureroasă smulgerea din cuie a 
unei mâini (a Providenţii pe tot intervalul până la sfârşitul lumii) răstignite. Cine a văzut o 
clipă chipul lui Iisus Hristos îndurerat, privind prin toți oamenii chemându-i, confirmă şi 
mărturiseşte această chemare şi privire. Aceeaşi chemare peste lume e şi la răstignirea de pe 
boltă. Suferinţă a fost în Ghetsimani, în lacrimile şi picăturile de sânge. Acestea erau pentru 
Sine; dar când a spus: apoi că „pentru aceasta am venit”, adică pentru jertfă capitală, privirea 
durerii, ne are pe noi în vedere. 

Sunt trei căi de intrare în Împărăţia lui Dumnezeu: 1- Calea contemplaţiei, 2- Calea 
luptei şi 3- Calea muceniei. Acestea sunt trei moduri de-a răspunde chemării Domnului 
Hristos, deşi cele trei moduri se întrepătrund între ele. Fiecare e reprezentată plastic dar şi 
scriptic. Textele sunt tot aşa de necesare ca şi funcție decorativă cât şi înțeles explicit al 
picturii. 

1. Aşa de pildă, modalitatea contemplaţiei o arată un om răstignit, fără piroane, deci de 
bunăvoie, pe o cruce a cărei verticală pleacă din lumea aceasta, de pe o stâncă din marea vieţii 
acesteia, bântuită de viforul ispitelor, dar neclintită: Temelia Hristos. Crucea are această 
verticală: „Ascultarea de Dumnezeu”; iar orizontala o constituie: „Lepădarea de sine”. Ori, 
cum aceste însuşiri sufleteşti n-au o materialitate ci sunt mai mult spirituale, putem formula 
crucea vieţii noastre aşa: o linie înainte a vieții noastre, a rostului vieţii noastre, peste care 
coboară Dumnezeu, de-a curmezişul, corecturi divine. Aceste corecturi devin suportabile 
numai dacă ţinem cu amândouă mâinile alte două însuşiri sufleteşti, cu o mână smerenia şi cu 
alta dragostea, ca două făclii care ne luminează viața. Dar aceste două î însuşiri ținute la 
intensitatea la care ni le-a arătat şi dovedit Însuşi isus Hristos. Aşa numai sporim de la chip la 
asemănare, dacă silim la dobândirea acestor însuşiri aduse de Dumnezeu şi oamenilor. 

Textul de deasupra crucii şi capului acestui călugăr al ascultării şi lepădării de sine, 
cuprind sub forma unui arc protector, în ton local, deci permanent, îndrumarea la dreapta 
socoteală şi a smeritei rugăciuni şi atenţiei. E recunoscut de toţi cei ce s-au ocupat de 
spiritualitate, că dintre cele trei voturi ale cinului călugăresc: ascultarea, fecioria şi sărăcia, 
cea mai grea e ascultarea. De necrezut dar ea e cea mai grea făgăduință. Căci mereu sunt în noi 
forţe care se ţin şi ne menţin în lumea aceasta până şi contra lui Dumnezeu - ba chiar de 
bunăcredinţă, cum a fost sfatul lui Petru dat Domnului Hristos: „Doamne, să nu-ţi fie Ţie 
aceasta !”- neştiind al cui duh era sfatul. 

Deci calea contemplaţiei e calea de fină şi permanentă atenţie la obârşia, calitatea şi 
finalitatea tuturor gândurilor şi mişcărilor noastre sufleteşti şi fizice. 

Cine nu poate dobândi această atenţie neîncetată şi pomenire de fond a Modelului, nu 
are ce căuta în această cale, că nu o realizează. Şi nu e bine să se țină nimeni în înşelăciune de 
sine, ci ontologic să fie în Adevăr. 

„ILocul” unde se luptă Satana cu Dumnezeu e inima şi mintea omului. Acestea sunt 
mereu atacate şi murdărite de cel viclean. De aceea Domnul Hristos a fericit pe cei cu inima 
curată. Curăţenia inimii e arătată, prin aureolă, drept semnul sfințeniei. Aureolă avem toţi, e o 
sferă de radiații în jurul capului şi a întregului corp, a calităţii lui morale, a bio grafiei noastre 
de viaţă chiar. Ne luminăm sau ne întunecăm şi, prin conştiinţă, devenim conştienţi de starea 
noastră înaintea lui Dumnezeu. Dar întrucât protivnicul nostru diavol este duh şi nevăzut, 
când trece de măsura puterii noastre de împotrivire şi luptă, o sabie de foc a îngerului nostru 
păzitor dat de ajutor la Botez, îl arde şi îl depărtează. 

2. A doua cale este cea a războiului nevăzut, după cuvântul: „Împărăţia lui Dumnezeu 
se ia cu năvala (sau lupta)”. E treabă de cinste să fii soldat în slujba împăratului pământesc. 
Dar să fii primit luptător în războiul nevăzut al Domnului Hristos cu Satana, e cea mai mare 
bucurie. Aşa se ruga cu smerenie un avva, şi-i învăţa şi pe alţii să se roage: „să fie primiți în 
războiul nevăzut”. De aceea sfântul apostol Pavel descrie chipul acestui războinic spiritual, 
folosindu-se de nomenclatorul soldatului roman de pe-atunci. „Sabia Sfântului Duh, pavăza 
dreptăţii, a credinţei în Dumnezeu şi în om ca fiu al lui Dumnezeu”, nu ca fiu al evoluției 
sau al naturii doar. Acest război ţine toată viaţa, de aceea în pictură apar ca trei soldați romani, 
în realitate e unul singur dar reprezentat succesiv în trei vârste: la tinerețea pământească şi 
spirituală, apoi la vârsta bărbăţiei, a bărbatului desăvârşit al plinirii vârstei lui Hristos ŞI apoi 
la vârsta a treia a bătrâneții, când cele două vârste dinainte i-au asigurat o a doua natură, cea 
mai presus de natură sau de fire. Totuşi, toate vârstele poartă toată armura şi pe cap „Coiful 
mântuirii”. Acest coif, care apără capul de săgețile vicleanului vrăjmaş, simbolic arată 
concepția de viață a luptătorului, care e Revelația. Nimeni nu cunoaşte mai bine omul ca 
Dumnezeu care l-a zidit. Întâmplându-i-se deteriorarea şi moartea prin viclenia vrăjmaşului, 
tot mila şi atotputernicia lui Dumnezeu l-a creat a doua oară prin învățătura şi Jertfa Domnului 
Hristos. Deci aceasta e cea mai bună concepţie de viață, care-i redă viaţa veşnică ŞI 
îndumnezeirea cu care a fost gândit de la creaţie. Stăruinţa şi lămurirea în această cunoaştere 
deplină de Dumnezeu şi de sine prin descoperirea învățăturii şi darurilor Domnului Hristos, 
constituie oţelul unui coif, care îmbracă mintea apărându-o de orice rană sau împrăştiere i s-ar 
putea întâmpla, cum acestea se întâmplă tuturor celor ce-şi aleg fel şi fel de alte învățături, de 
care-i lumea plină. Vor fi arătate câteva din acestea, descriind „lumea” sau calea Morţii. 

3. A treia cale de intrare în Împărăţia lui Dumnezeu sau al treilea mod de răspuns la 
chemarea „Veniţi la Mine”, a Domnului Hristos, e calea muceniei. 

Temeiul acestui răspuns al omului sunt cuvintele Mântuitorului: „Nu vă temeţi de cei 
ce ucid trupul şi mai mult nu pot să facă... ci-Mi fiţi Mie martori”. Martori se tâlcuieşte şi 
martiri, adică afirmarea dumnezeirii lui lisus Hristos şi a Revelației desăvârşite a lui 
Dumnezeu în Fiul Său, duse până la capul pe butuc. Acesta-i ultimul argument al credinței 
noastre, care nu mai poate fi răbdat sau contrazis. 

Sfântul apostol Petru era chiar dator cu acest argument, amintindu-și ce slab şi fricos 

s-a purtat în vremea patimilor Domnului Hristos, încât la urmă a cerut să fie răstignit cu capul 
în jos, mărturisind pe Dumnezeu. El se izbăvise de frică la Pogorârea Duhului Sfânt, ziua 
întemeierii Bisericii creştine şi a primei cuvântări publice. Duhul Sfânt tămăduieşte firea de 
frică. De ce dar sunt atâţia fricoşi printre credincioşi ? Chiar el dovedise odată, când a făcut şi 
el câţiva paşi pe marea înfuriată a Galileii; când s-a temut „văzând furia valurilor, a început să 
se scufunde”. Răspunsul Domnului Hristos arată cauza fricoşilor: ,„... puţin credincioşilor...”, 
căci nu stau laolaltă Duhul Sfânt şi iubirea sau cruţarea de sine, nici cu puțina credință şi cu 
atât mai puţin cu alte patimi nărăvite în fire. Duhul Sfânt se retrage şi omul rămâne în mizeria 
sa, ca omul să şi-o cunoască şi să nu se mai complacă în slăbiciuni şi echivoc. Nici în Vechiul 
Testament fricoşii nu erau primiţi în război. Ei demoralizează. Tot frica e sfetnicul şi al 
compromisului slujirii la doi domni, chipurile lui Dumnezeu şi lui mamona sau lui Dumnezeu 
şi „Prințului” veacului acestuia, ca să-şi cruțe viața aceasta de aici. Frica sfătuieşte adică, 
ieşirea din luptă; de aceca „Fricoşii nu intră în Împărăția lui Dumnezeu” (Apocalipsă 21,8). 

Zona luminoasă a „Căii vieții” mai e accentuată plastic şi de două linii alcătuite din 
două şiruri de texte care descriu în amănunt condiţia umană şi înţelesul de rezistență a 
„coifului mântuirii” în lume. Un şir ajută lămurirea celui ce şi-a ales calea contemplației: „Aşa 
să lumineze lumina voastră înaintea oamenilor, ca văzând ei faptele voastre cele bune să 
preamărească pe Tatăl vostru Cel din Ceruri”; Faptele bune, virtuțile, au o lumină a lor 
care mărturisesc în afară despre o lumină, de o claritate şi de o concepţie luminoasă înăuntru. 
Mai mult chiar, din vreme în vreme, Dumnezeu ajută credincioşii, prin darul supranatural al 
Luminii dumnezeieşti de care strălucea faţa vizibilă a sfinților Săi, în vremi de încercare sau 
de întunecare sau slăbire a credinței. Şirul se continuă cu recomandarea unei prețuiri a muncii 
în lume: „Orice lucraţi, lucraţi ca pentru Dumnezeu şi nu ca pentru oameni”. Porunca 
aceasta a fost dată omului de la creaţie, ca să lucreze şi să înfrumuseţeze pământul. Conştiința 
e implicată în orice lucru bun. Frumuseţea aci îşi are obârşia. Talanţii sunt talentele. Iar 
talentele sunt grad sporit de luminozitate a conştiinţei şi a recunoaşterii obârşiei lor. 

Rândul al doilea zice; „Cine vrea să vie după Mine, să se lepede de sine, ba încă şi de 
viaţa sa, să-şi ia crucea sa în fiecare zi şi să-Mi urmeze Mie. Şi mulţi vor fi slabi de înger şi 
se vor vinde unii pe alţii şi se vor uri unii pe alții. Iar când va da frate pe frate la moarte şi 
tată pe fiu şi se vor scula copiii asupra părinţilor şi-i vor omori, cel ce va răbda acestea 
până la sfârşit - căci având dragostea care nu cade niciodată, de pe orice cruce - acela se 
va mântui. Primul mucenic Ştefan se ruga lui Dumnezeu pentru cei ce-l ucideau cu 
pietre. Acest fel de urmare a Domnului Hristos face din păcătoşi sfinți”. Mult text, dar la 
scară măruntă şi cu funcție decorativă a fost ales şi ca greu de sens, care delimitează clar cele 
două căi una de alta. Toţi auzim de lepădare de sine, prima condiție de urmare a Domnului 
Hristos, deci de intrare şi menţinere în creştinism, dar în faţa intereselor mărunte le urmăm pe 
acestea, care mai toate sunt ale vieții în lumea aceasta sau chiar ale patimilor de ocară. 

Textul vorbeşte de o aşa slăbire a oamenilor, care-i scoate pe mulţi pur şi simplu din 
categoria creştină. Satana biruie pe Dumnezeu în inima păcătoşilor notorii, iar slăbiciunea şi 
păcatul sunt ereditare în foarte mare măsură. Deci, negrija, nepăsarea şi neştiința sunt cei trei 
uriaşi ai diavolului, cu care aduce în lume apocalipsul pe capul oamenilor. Nu creştinismul a 
slăbit, ci oamenii. Vremea din urmă e caracterizată, chiar văzută de proorocul Danul, ca o 
vreme în care cei căzuţi de la credință vor fi fără număr. Greu să mai ai dragoste de oameni 
când îşi omoară copiii şi când copiii îşi omoară părinţii iar ei, unii pe alţii se urăsc de moarte. 
Dumnezeu încă-i mai iubeşte şi-i mai rabdă; iar cei ce prin răbdare nu-i osândesc, ci-i urmează 
Celui răstignit, se mântuiesc şi ei până la ultimul, care trebuie să împlinească numărul în 
Împărăţia lui Dumnezeu. 

Partea mai grea de descris tocmai de-aci începe. Partea din Divina comedie a lui Dante, 
care a fost cel mai uşor de descris, a fost infernul, fiindcă a avut contemporane cu el toate 
elementele infernului.» 

VATA Fidtut DE ÎMPĂRAT 


e peretele din dreapta naosului, la intrarea în sfânta biserică de la Drăgănescu, se află, 
după părerea noastră, cea mai serafică şi diafană pictură a Părintelui Arsenie şi anume, Nunta 
Fiului de Împărat, după pilda Mântuitorului Iisus Hristos din sfânta Evanghelie de la Matei 
cap. 22 v.1-14. 

În planul din centru îl contemplăm pe Mântuitorul Iisus Hristos, Fiul lui Dumnezeu 
întrupat, înviat şi înălțat la ceruri, ca Mire şi Împărat, după pilda celor zece fecioare: „Iată 
Mirele vine, ieşiţi întru întâmpinarea Lui !” (Matei 25,6) Domnul Hristos poartă inițialele o 
ov în crucea aurie a dumnezeieştii Sale aureole, înconjurat de nimb elipsoidal, îmbrăcat cu 
hlamidă roşie şi cămaşă albă împodobită cu cruciuliţe, revelând încă o dată, pentru veşnicie, 
„Taina ochilor” şi a atotprezenţei Sale iubitoare, iertătoare şi milostivă. Hristos Mirele şade pe 
tron înalt, împodobit cu ornamente, la o sfântă şi dumnezeiască Masă puţin mai înaltă, care 
face corp comun cu o masă lungă semirculară, asemenea celei de la Cina cea de Taină, cu 
acoperământ şi cu nouă sfinte potire deasupra. Pe sfânta Masă sunt înscrise alfa şi omega - 
„Începutul şi Sfârşitul” (Apocalipsă 1,8) - peste care se odihnesc preacuratele mâini ale 
Mântuitorului lisus Hristos. Asemenea celui din „Pantocrator” şi din „Învierea Domnului”, 
chipul Mântuitorului Hristos de la Nunta Fiului de Împărat, în exprimarea vizionară, 
contemplativă şi mistică a Părintelui Arsenie, nu poate fi redat, descris şi cuprins în cuvinte. 
Frumuseţe, maiestate, demnitate, bunătate, sunt cuvinte prea sărace ca să poată exprima 
inefabilul şi negrăitul. Numai un om al lui Dumnezeu de o înaltă spiritualitate, trăire, 
experienţă mistică şi dar harismatic a putut să îmbine în linii şi culori aşa ceva, care nu poate fi 
definit decât ca unic. 

Pe sfânta Masă cu acoperământ auriu se află „Cartea Vieţii” (Apocalipsă 20,12) 
închisă şi având deasupra un sfânt Potir mai mare decât celelalte, împodobit cu pietre scumpe. 
Pe masa lungă la dreapta şi la stânga, se mai află alte opt potire mai mici, aşezate în faţa 
fiecărui sfânt. Pe giulgiul mesei mai înalte este reprezentat „Noul Ierusalim - Mireasa 
Mirelui” (Apocalipsă 21,2); cetatea sfântă şi veşnică străluceşte în albul luminii „ca o piatră 
scumpă, ca o piatră de iaspis, străvezie ca cristalul” (Apocalipsă 21,11), învăluită în nimb 
auriu cu nesfârşite raze. 

Deasupra Mântuitorului Hristos coboară în zbor un înger din înaltul cerului care Îi 
aşează pe cap o minunată Cunună împărătească pentru nunta veşnică, Cunună care stă 
dogmatic şi teologic pe sfânta Cunună de spini de > deasupra iconostasului. Alţi doi sfinţi îngeri 
înveşmântaţi în alb şi cu aripile odihnind în zbor, Îl înconjoară pe Mirele Hristos dimpreună cu 
„norul de martori” - ca şi la „Înălţarea la cer” « Chipul tuturor, prin coborârea şi îndreptarea 
privirii spre Domnul, se aseamănă cu chipul Mirelui şi Împăratului Hristos. 

La dreapta Domnului, în rândul întâi, stau şezând: 

1. Maica Domnului pe tron, având amândouă mâinile pe masă, în hlamidă roşie, 
încununată cu aureolă împodobită şi având un potir în faţă. 

2. Sfântul loan evanghelistul, sub chipul unui bătrân, cu barbă lungă, cu capul 
descoperit şi cu mâna dreaptă întinsă spre potirul de pe sfânta Masă. 

3. Sfântul evanghelist Luca, cu mâna dreaptă întinsă spre potir. 

4. Sfântul apostol şi evanghelist Matei, de asemenea cu mâna dreaptă întinsă spre 
potir. 

Începând cu rândul al doilea până la al şaselea, la dreapta şi deasupra Mântuitorului 
Hristos, se află în medalioane aureolate sfinții Noului Testament: sfânta întâia muceniță 

Tecla, sfânta Maria Magdalena, cea care a strigat întâia dată „Hristos a înviat”, sfânta Ana, 
mama Maicii Domnului, sfânta Elisabeta, mama sfântului loan Botezătorul, sfântul 
evanghelist Marcu, sfântul Policarp, sfântul Vasile cel Mare, sfântul apostol Petru, sfântul 
apostol Pavel, sfântul Antonie cel Mare, sfântul Macarie Egipteanul, cu părul lung şi alb, 
sfântul Simion Noul Teolog, sfântul Grigorie Teologul, sfântul Ioan Gură de Aur, sfântul 
mare mucenic Gheorghe, sfântul mucenic Dimitrie izvorâtorul de mir, sfântul Nicolae, 
sfântul Serafim şi sfântul loan Valahul. Sus, deasupra îngerului care-L încununează pe 
Mântuitorul Hristos, se află dreptul Iosif, ocrotitorul Maicii Domnului. 

La stânga Mântuitorului Hristos şi în dreapta imaginii se află drepții Vechiului 
Testament. În rândul dintâi: 

1. Sfântul Ioan Botezătorul, „Prietenul Mirelui” (loan 3,29), stând pe un tron identic 
cu cel al Maicii Domnului, în veşmânt verde, cu aureolă împodobită şi cu amândouă mâinile 
pe sfânta Masă, unde se află un potir. 

2. Sfântul prooroc Ilie, cu mâna stângă întinsă spre potir. 

3. Melhisedec „împăratul păcii” (Facere 14,18), cu mitră cu cruce pe cap, barbă lungă 
şi plete şi cu mâna stângă întinsă spre potir. 

4. Sfântul şi dreptul şi mult pătimitorul Iov, cu mâna stângă spre inimă şi cu un potir în 
față. 

În celelalte cinci rânduri de sfinţi de la stânga Domnului Hristos şi deasupra Sa se află: 
împăratul şi proorocul David, cu coroană împărătească pe cap, patriarhul Avraam, patriarhul 
Iacob, pe a cărui aureolă scrie: "Iacob, de acum Israel te vei numi că te-ai luptat cu 
Dumnezeu şi cu oamenii” (Facere 32,28), sfânta proorociţă Ana, sfântul Ioachim, tatăl 
Maicii Domnului, preotul Zaharia, tatăl sfântului loan Botezătorul, dreptul Simeon, 
proorocul Samuel, proorocul Daniil, proorocul Isaia, proorocul Ieremia, care „vede 
dărâmarea Ierusalimului şi robia babilonică”, proorocul Iezechiel, proorocul Elisei, 
sfântul Enoh „al şaptelea de la Adam” (Iuda 14), patriarhul Iosif, Moise, „omul lui 
Dumnezeu” (Psalmul 89), având două raze în aureolă, preotul Aaron, dreptul Avel, dreptul 
Noe, proorocul Iona, având reprezentată în miniatură deasupra capului său cetatea Ninive. 

II. În partea de jos a Nunții Fiului de Împărat sunt reprezentate cele trei căi sau moduri 
de viaţă creştină care ne pregătesc haina de nuntă şi ne menţin candelele aprinse întru 
întâmpinarea Mirelui Hristos şi anume: căsătoria prin nunta din Cana Galileii, călugăria prin 
moartea avvei Zosima şi mucenicia prin martiriul celor patruzeci de sfinți din iezerul 
Sevastiei. În prim plan se deschide calea căsătoriei prin Nunta din Cana Galileii: într-o 
încăpere largă sprijinită pe patru coloane, dintre care două susțin Masa de la Nunta cerească şi 
luminată de un candelabru cu douăsprezece lumânări, se află mulțimea curioasă, 
neîncrezătoare, iscoditoare şi atentă a nuntașilor, în faţa unei mese de piatră cu trei potire şi un 
vas mai mare. Puţin înspre stânga se află cei doi miri încununați, iar la dreapta lor se ridică în 
picioare nunul, uimit de „începutul minunilor” (loan 2,11) lui Hristos, pictat de Părintele 
Arsenie, după propria-i mărturisire sub chipul părintelui Gala Galaction. În partea dreaptă 
cântă patru cântăreţi din harfă. Lângă masă se află un comediant şi doi slujitori care aduc două 
vase pe umeri, iar în planul apropiat de dinaintea mesei se află în picioare Mântuitorul lisus 

“Hristos binecuvântând cele şase vase cu apă, la îndemnul şi rugămintea Sfintei Fecioare 
Maria, care stă la dreapta Domnului, amândoi fiind îmbrăcaţi în hlamidă roşie. 

Pe masa de piatră se află următorul text: „Voi toţi, fiii Celui Prea Înalt sunteţi ! (Psalm 
81,6-7). Domnul Hristos a venit la nuntă să reamintească conştiinţei oamenilor obârşia 
lor divină, ridicând nunta la valoarea şi harul de Taină a Bisericii. Când însă oamenii 
nesocotesc această obârşie şi degenerează nunta, «nepăzind hotarele Legii» ei devin 
«numai trup» (Facere 6,3) şi se fac «fiii pieirii» (Isaia 1,4) «fiii diavolului» (loan 8,44) 
care-L răstignesc pe Hristos. Aşa «piere dreptul de pe pământ şi nimenea nu bagă de 
seamă» (Isaia 57,1) simplu: Nu se mai nasc, în condiţiile oferite de «nuntă». «Nuntaşii» 
deci poartă răspundere pentru urmările peste care dau precum şi pentru roadele bune 


ei E retail, atei taarie 


sa 


„O smerită mărturisire ortodoxă...” * 191 





pe care le puteau aduce şi nu le-au adus.” 

În stânga jos ni se îmbie calea călugăriei prin moartea senină a avvei Zosima, din 
scrierile lui Dostoievski, în tâlcuirea lui Nichifor Crainic din cursul dedicat personajelor 
marelui scriitor ortodox rus. Îmbrăcat în mantie albastră şi ținând cu mâinile î încrucişate sfânta 
cruce pe piept, avva Zosima îşi dă obştescul sfârşit pe o masă-căpătâi cu acoperemânt. În faţă 
se află un sfeşnic cu şapte lumânări aprinse. Împrejurul cuviosului stau cinci părinți monahi în 
picioare, unul îngenunchiat cu capul şi mâinile la căpătâiul Avvei, iar un altul ţine un sfeşnic 
aprins. Între ei se află tânărul ucenic şi fiu duhovnicesc Alioşa sub chipul filosofului şi 
teologului Soloviey, conform aceloraşi mărturii ale Părintelui Arsenie. La picioarele celui 
adormit întru Domnul, un bătrân ieromonah înalt de statură şi albit de nevoinţe, citeşte de pe 
un tetrapod cuvintele scrise în sfânta Evanghelie deschisă: „Iar viaţa veşnică aceasta este: să 
te cunoască pe Tine Tată şi pe lisus Hristos pe care L-ai trimis” (loan 17,3). Deasupra sunt 
alte cuvinte evanghelice: „Grăuntele de grâu - sămânţa cea bună, fiii împărăției - de va 
muri ((lumii» acesteia) multă roadă va aduce în viaţa cea veşnică” (loan 12,24). Dincolo 
de căpătâiul cuviosului, un înger însoţeşte şi călăuzeşte sufletul Avvei Zosima, în nimb alb cu 
aureolă, plin de uimire după ieşirea din trup şi contemplarea Ierusalimului ceresc şi a Nunții 
Fiului de Împărat. 

În partea dreaptă jos ne aşteaptă calea muceniciei: „Cei 40 de mucenici din cetatea 
Sevastiei”: În apa lacului înghețat, sub un orizont înroşit de sângele vărsat al tuturor 
mucenicilor şi martirilor, pot fi văzute trupurile înghețate şi răsfirate ale sfinților din iezerul 
Sevastiei. În văzduhul de deasupra lor, trei î îngeri ai Domnului îndreaptă şi conduc sufletele 
mucenicilor pictate în medalion înspre Nunta Fiului de Împărat. Opt mucenici au numele 
scrise pe aureole. Mai j Jos „Unul se leapădă de Hristos”, intrând într-o cadă cu apă caldă şi 
lăsând gol locul cununii sale din rândul celor treizeci şi nouă. Locul acestuia este luat de 
„paznicul care împlineşte numărul”, şi care îşi dezbracă pe țărm hainele de ostaş, 
pregătindu-se să intre în lacul îngheţat. EI priveşte în sus înspre Mirele Hristos prin cununa 
cerească rămasă fără cap, din şirul medalioanelor sufletelor sfinţilor. Pe malul stâng al lacului, 
o mamă creştină poartă pe spate trupul fiului ei aflat în agonie. Acesta este cel mai tânăr dintre 
mucenici. Mama lui credincioasă îl poartă ca pe o cruce pe umărul ei drept, privind şi alergând 
în grabă în urma carului de lemn care este tras de doi cai albi, car condus de un creştin care şi el 
priveşte spre cer, şi în care se află patru trupuri devenite moaşte ale sfinților mucenici. 
Impresionanta scenă din Vieţile sfinţilor este tâlcuită şi desluşită de cuvintele Sfintei 
Scripturi: „Şi această făptură la ce nizuieşte ea ? Odrasle pentru Dumnezeu” (Maleahi 
2,15). „O mamă biruie legea firii: «copilul meu să nu-şi piardă mântuirea !»” 
(Aghiografia Mineiul pe 9 martie). Sufletele sfinţilor mucenici ieşite din trup şi din lumea 
aceasta, privesc şi se îndreaptă spre cerul Nunții Fiului de Împărat. Doi îngeri conduc opt 
suflete, cărora le urmează ceata celor patruzeci. 

Dedesubtul sfintei Mese de la Nunta cea cerească şi veşnică şi deasupra nunții din Cana 
Galileii scrie cu litere de argint: „Sileşte-i pe toți să intre să Mi se umple casa.” (Luca 14,23) 
„Oricare dintre voi care nu se leapădă de sine şi de tot ce are, nu poate fi ucenicul Meu. 
Iar cine-şi pune sufletul şi viaţa sa pentru Mine şi pentru Evanghelie, şi le va pierde, 
acela se va mântui” (Luca 14,23; Marcu 8,38; Matei 10,39), iar pe acoperământul sfintei 
Mese, de la stânga la dreapta, se află patrusprezece medalioane elipsoidale pe un fond 
albastru, care exprimă, reprezintă şi simbolizează - după numărul celor patrusprezece 
neamuri din „Cartea Neamului lui lisus Hristos” (Matei 1,17) - cele patrusprezece trepte, 
perioade sau etape, asemenea unor „pietre de hotar” din istoria Revelaţiei şi a mântuirii prin 
Hristos în Duhul Sfânt. 

1. „Omul, zidirea lui Dumnezeu”, ni se prezintă astfel: crearea omului de către 
Dumnezeu Fiul, cu o ov pe crucea din aureolă, cu nimb în alb, binecuvântând cu mâinile pe 
Adam şi Eva, care stau în picioare în fața Domnului, în ziua a şasea a Facerii. Dreapta Evei se 
apropie de stânga lui Adam. 

2. „Izgonirea din rai, în lumea aceasta”: În partea stângă se vede stânga îngerului 
păzitor al drumului spre pomul vieţii, îndreptată spre Adam şi Eva care sunt alungaţi din rai în 
lumea aceasta, iar în dreapta sabia de foc vâlvâitoare îndreptată în jos. Între înger şi cei dintâi 
oameni iese în evidență pe pământ o serpentină marcată de conturul şarpelui viclean. 

3. „Potopul”: valuri uriaşe care poartă departe în zare Corabia „mântuirii” lui Noe 
într-o atmosferă deluviană şi apocaliptică. 

4. „Legământul lui Dumnezeu cu Noe”: În faţa jertfei hristice de pe cel dintâi altar de 
după potop, patriarhul Noe, în stânga, stă îngenuncheat pe vârful muntelui Ararat. De pe 
creştetul patriarhului, peste flacăra jertfei se deschide curcubeul legământului, care atinge 
marginea corăbiei oprită pe munte. 

5. „Chemarea lui Moise în Horeb, rugul aprins nearzător”: Într-o vale străjuită de 
stânci, Maica Domnului cu Pruncul se arată în flacăra rugului aprins înaintea lui Moise, care 
priveşte uimit spre rugul ce arde şi nu se mistuieşte, apoi îşi leapădă încălțămintea şi în cele 
din urmă urcă pe Sinai pentru a primi Tablele Legii. 

6. „Bunavestire”: Sfânta Fecioara Maria înveşmântată în roşu deschis, îngenunchiată 
în faţa unui tetrapod- amvon şi umbrită de lumina Duhului Sfânt ce se pogoară din cer, 
primeşte cu smerenie şi bucurie vestea Întrupării de la arhanghelul Gavriil, care poartă un sul 
desfăşurat cu cuvintele: „Bucură-te cea plină de dar”. 

| 7. „A venit la voi Împărăţia cerurilor": Mântuitorul Iisus Hristos stând în picioare pe 
muntele Fericirilor, propovăduieşte şi binecuvintează trei grupuri de mulţimi de oameni, 
ucenici şi apostoli, arătându-le cu dreapta cerul luminos şi deschis deasupra noastră a tuturor. 

8. „Răstignirea”: Domnul Iisus Hristos este răstignit pe Cruce, având capul înclinat 
spre dreapta, unde se află Maica Domnului în picioare, iar sfântul loan Evanghelistul 
veghează sub braţul stâng al Crucii. Sub piciorul crucii se află craniul lui Adam. 

9. „Învierea Domnului”: Înveşmântat ca de fiecare dată în giulgiu alb şi nimb auriu, 
Mântuitorul lisus Hristos iese ca un Dumnezeu cu sufletul din iad şi cu trupul din mormânt, 
prin lespedea mormântului, fiind străjuit de doi îngeri cu monogram. Cu mâna dreaptă arată 
cerul, iar cu stânga susține sfânta Cruce. 

10. „Pogorârea Sfântului Duh”. „Cred întru Duhul Sfânt, Domnul...”: Din cerul 
auriu şi deschis se pogoară limbile de foc ale Rusaliilor peste sfinţii ucenici şi apostoli ai 
Domnului care privesc în sus; doi dintre ei țin un sul pe care Părintele Arsenie a scris: „Ziua 

întemeierii Bisericii. Ziua tămăduirii firii de frică”. Între cer ŞI pământ ŞI deasupra sfinților 
apostolilor vedem o sfântă Biserică-chivot în nimb, încununată de jur împrejur de cuvintele 
Crezului: „Cred întru una, sfântă, sobornicească şi apostolească Biserică”. 
| 11. „Creştinii la lei, creştinii la lei !”: În arena romană a lumii şi a istoriei - 
asemănătoare gropii cu lei a proorocului Daniel din Babilon - cu tribunele pline de mulțimi de 
oameni, leii sfâşie neîncetat pe creştini, în mijlocul cărora pătimesc legaţi de câte un stâlp, doi 
sfinţi martiri cu aureole, unul mai în vârstă cu barbă albă şi cu veşmânt lung, iar un altul mai 
tânăr încins doar cu o învelitoare. Amândoi suferă, răbdă şi contemplă, binecuvântaţi de harul 
şi lumina Mâinii celei nevăzute a lui Dumnezeu, care se revarsă peste ei. 

12. „Pământul şi toate cele de pe el, de istov vor arde” (II Petru 3,10): Din cerul 
deschis cu aureolă şi nimb auriu, coboară un fulger luminos peste pământul crăpat şi încruntat 
de flăcările, fumul şi valurile de foc care l-au cuprins şi aprins, în cele mai înfricoşătoare zile 
ale Apocalipsei. 

13. „Aştept învierea morţilor”: Din cerul lui Dumnezeu se vede şi se aude o trâmbiţă 
aurie - „glasul arhanghelului şi trâmbiţa lui Dumnezeu" (II Tesaloniceni 4,16) - care împrăştie 
lumină în raze şi vesteşte cu glas de tunet peste pământul ars, A Doua Venire a Domnului, 
Învierea morţilor şi Judecata de Apoi. Un şuvoi de suflete înviate se vede ridicându-se la 
orizontul arcului pământului pe care scrie: „Trâmbiţa va suna şi morții vor învia, fără 
stricăciune, iar noi vom fi schimbaţi” (I Corinteni 15,52). 

14. „Şi iarăşi va să vie cu slavă, să judece viii şi morţii”: Din cerul luminos ŞI veşnic 
deschis, cu şapte serafimi deasupra şi fiind înconjurat de către cei doisprezece sfinți apostoli şi 
de cuvintele credinţei, nădejdii şi aşteptării de mai sus, Mântuitorul Iisus Hristos coboară şi 
vine ca Împărat şi Drept Judecător, învăluit în veşmânt alb preacurat, pentru Înfricoşata 
Judecată de Apoi. EI stă în picioare, având la dreapta Sa pe Sfânta Fecioară Maria, 
Născătoarea de Dumnezeu, iar la stânga pe sfântul Ioan Botezătorul, amândoi în genunchi, 
implorând şi cerând „mare şi nemăsurată milă”. Sub picioarele Domnului se află deschisă 
Cartea Vieţii. Cu mâna dreaptă El cheamă, primeşte şi îndreaptă ceata sfinţilor şi drepţilor 
celor de-a dreapta, care, asemenea unui şuvoi, urcă întru curăție şi sfințenie, din piramida de 
cenuşă a pământului, în nori spre cer, pentru totdeauna. Cu dumnezeiasca-l mână stângă, 
Domnul Iisus Hristos opreşte şi alungă, de asemenea pentru totdeauna, mulțimea în şuvoi 
întunecat, a celor nedrepți de-a stânga, în focul cel veşnic al iadului, care arde aprins în colțul 
de jos din dreapta. Dreptul Judecător priveşte spre aceştia spunându-le şi spunându-ne prin 
cuvintele Părintelui Arsenie: „Nu găsesc la voi nici o asemănare cu Mine !” 

Pentru că pictura bisericii de la Drăgănescu are o desăvârşită asemănare cu Părintele 
nostru Arsenie, suntem deplin îndreptăţiți să credem că aceasta ne vorbeşte şi ne va vorbi de 
acum înainte, pentru totdeauna în locul Sfinţiei Sale. 


Sfinte Prea Cuvioase Părinte Arsenie, roagă-te lui Dumnezeu pentru noi păcătoşii ! 


Vârşeţ, 8 septembrie 2005 + DANIIL 
La praznicul Naşterii Maicii Domnului 

